
ISNAM TALJIĆ 


VJEDIOME TINA 


| ROMKONNU, MRJRREJEEN 


PROLOG 


ZAREDAJU TAKVE GODINE... 


Hatib Džan je kazivao sa sedme stepenice minbera: 

"Naša dova je duža zato što su neka ljudska srca tvrđa od kame- 
na. I naš san duže traje zato što još sanjamo kako sedam mršavih 
krava pojede sedam debelih, i sanjamo sedam klasova zelenih i 
sedam drugih sasušenih. Ali, vjerujemo u riječi Božijeg poslanika 
Jusufa da poslije sedam teških godina dolazi godina u kojoj će ljudi- 
ma kiše u obilju biti i u kojoj će dobit cijediti iz plodova svoga rada..." 


Mršavi, zgrbljeni, gluhi starčić Sejmo, kojem je zapalo da se 
potuca u izbjeglištvu po selima oko Sarajeva, nakon što je jedva 
spasio živu glavu pobjegavši pred ratom u proljeće 1992. godine 
iz rodnog sela uz rijeku Drinu, ostao je bez kuće i kućišta. Starac 
je bio majstor svih zanata pri izgradnji kuće. Još umije obavljati 
poslove od temelja do useljenja. Takvima se govorilo da su 
dunderi i to je značilo da su svemajstori ili velemajstori, ali je 
starinska riječ upropaštena i pridodano joj ružno označenje. 

Sejmo je uvijek čekao na proljeće, da ševa propjeva, pa da se 
otisne iz svoje ruševne kućice drugima podizati nove kuće. Volio 
je proljeće i onda kad više nije bio kadar majstorluku i samo s 
velikim žarom pričao o njemu: 

"Ako se s proljeća prvi leptiri pojave sa šarenim krilima, i ljeto 


će biti šareno, vrlo promjenjivo. Ali, ako orah rano uresa i ako 
dobro uresa, bit će vrućine kakve se rijetko pamte. I to tako zna 
zaredati godinama. Pogorje sve što nikne. Namjesto trave, iz zemlje 
izbija sijeno. I bi sve i izgorjelo kad bi bilo do ljudi. Kad bi se mjer- 
ilo spram njih — koji su obdareni razumom, pa ga zloupotreblj- 
avaju — Bog ne bi poslao kišu pune tri stotine ljeta. Poradi žŽivoti- 
nja, koje nisu obdarene razumom i koje su također Njegova 
stvorenja, Stvoritelj, desetak dana poslije julskog mlađaka i na 
mjesec i po pred Aliđun, dan koji označava polovinu ljeta, spusti 
sitnu, dugu, natapajuću kišu. To je kiša koja vrijedi koliko i carski 
grad Stambol". 


Kad je sultan Fatih osvojio Carigrad, prije nego što će ga ure- 
diti prema svojoj mjeri, pitao je mudre učenjake kolika je vrijed- 
nost toga grada. Ne bi zadovoljan odgovorima i nastavi pitati. Neki 
mu mudrac kaza da Stambol vrijedi i da će vrijediti koliko kiša na 
mjesec i po prije Aliđuna. To sultana začudi. Naloži da se ne pogu- 
bi taj koji mu se, može biti, podsmjehuje, nego da se to njegovo 
dobro odvagne. 

Najumnije glave sračunaše da nejma bolje računice: koliko vri- 
jedi ta kiša, koja nije iznenadni ljetni pljusak, nego se spusti od 
neba do zemlje kao zavjesa koja se ne smiče najmanje heftu, 
poput kasnojesenje, toliko može vrijediti dotadašnji Carigrad 
zajedno s nastajućim Istanbulom. I još sultan bi podsjećen da Bog 
ne kaže da kiša pada, nego: "Mi kišu spuštamo", a Gospodar 
Svjetova jedino još za svoje objave ljudima kaže da ih spušta. 
Takvo je to poređenje i tolika je ta kiša Božija blagodat. 


"A ako lijeska uresa onoliko koliko nije pamćeno u jednom 
pokoljenju", kazuje Sejmo, "bit će ljudi koji će spasti na to da će, 
kad zapadnu snjegovi, skupljati rese, mrviti ih i od toga mijesiti 
kruh. Vrijeme takve, duge i tegobne zime i velike gladi podudari 
sa ratom. 

'Tako ne bude kad orah dobro uresa. Orahove rese nisu za jelo. Ali, 
druga je priča koliko će se iz orahovih resa primiti oraha. Ako urode 
toliko koliko je izresalo i grane se presaviju pod teretom, to nije naja- 

va rata. Eto samo tegobne zime. Njoj će prethoditi ljeto s nes- 
nošljivim, pasijim vrućinama, pa to bude nadoknađeno zimom u 
kojoj će pas i mačka zajedno spavati i, od velike studeni, neće im 
naumpadati da su neprijetelji. Bog tako nadoknađuje: dugo ljeto — 
duga zima." 


Ali, i to je druga priča. Drukčija od ovih o kojima će se ovdje 
pripovijedati. Ljeto nisu navijestili šareni leptiri. Orah je zaredom 
preobilno resao, a nije rađao. Za nezapamćeno dugim, snjegov- 
itim i studenim zimama, propraćenim ratom, redala su se ljeta kad 
sve izgorje. 

I, iako je raspored obrnut, umjesto da se po ljetu prepoznaje 
zima, ništa ni tu nije neočekivano. Ali su to samo opomene ljudi- 
ma. Božiji znakovi. Trebalo ih je znati čitati prema pamćenju 
prethodnih generacija. 


"Naša dova je duža zato što su neka ljudska srca tvrđa od 
kamena. I naš san duže traje zato što još sanjamo kako sedam 
mršavih krava pojede sedam debelih, i sanjamo sedam klasova 
zelenih i sedam drugih sasušenih. Ali, vjerujemo u riječi Božijeg 
poslanika Jusufa da poslije sedam teških godina dolazi godina u 
kojoj će ljudima kiše u obilju biti i u kojoj će dobit cijediti iz 
plodova svoga rada...", kazivao je sa sedme stepenice minbera 
džubetom i dostojanstvom zaogrnuti hatib Džan. 


Ovo pripovijedanje se poklapa s nevremenom kakvo nastupi 
poslije rata, nakon što većina ljudi prebrzo pozaboravlja i nastavi kao 
da rata nije ni bilo. Zaredaju se ljeta u kojima haraju ljudski zakoni. 
To Gospodar Svega zadugo podigne Svoju milost sa Zemlje. I, da nije 
životinja i rijetkih neiskvarenih ljudi, ne bi je opet spustio ni Za tri 
puta po čitavih trista godina, jer ni time ne bi bili ljudi urazumljeni. 
Tada mravi upućuju molbu Stvoritelju: "Gospodaru naš, mi nej- 
mamo ništa sa čovjekovim grijesima". I, On Svoju milost spusti s 
Nebesa. Opet sve živne, kao s kišom koja se spusti prije sredine ljeta. 

Zato se u narodu o takvom međuvremenu i rekne: pasije 
godine. 


One se podudarju sa sedam dugih godina komunističke vlasti 
koje su nastupile 1948. godinom. Ta godina se smatra temeljnom 
u učvršćivanju režima J. B. Tite.' S njom je nastupila praznina u 
protoku vremena, međuvrijeme, smješteno između "njeta" Staljinu 
i navodnoga raskida sa SSSR-om, ali uz odvijanje života prema 
ruskoj mjeri, i perioda nejavnoga "da" Americi i tzv. otvaranja 
prema svijetu. To je posebno dolazilo do izražaja u Bosni kao crnoj 
rupi nazor države zvane Jugoslavija, odabranoj za eksperimentalni 
poligon već time što je proglašena "Jugoslavijom u malom". 


Bio je Tito i bila je partija američkog pokera. 


U starim knjigama je zapisano da naiđu takve godine kad će se 
ljudi sklanjati u pekaru da bi se rashladili. 

Ni na vidiku nije bilo ostvarenje riječi poslanika Jusufa, koji je 
živio u vremenu nekog drugog faraona, da iza sedam teških godi- 
na dolazi godina u kojoj će ljudima kiše u obilju biti i u kojoj će 
dobit cijediti iz plodova svoga rada. 

Ali, šta mi zaista znamo o vremenu i njegovom obračunavanju? 


' Tako nakon rata 1941.-1945. nije bio u dijelu sjeveroistočne Bosne o kome 
je ovdje riječ, nesporno je da je Tito bio sveprisutan. Najveće žrtve njegovoga 
režima bili su Albanci i Bošnjaci. Ali, dok ga Albanci — uz rijetke izuzetke — nisu 
podnosili, Bošnjaci — kojima je i ime ukinuto i uvedeno opredjeljivanje za tudu 
nacionalnu pripadnost — bili su mu najodaniji. Mnogi su to ostali i nakon njegove 
smrti. I danas veliki broj Bošnjaka, jedini u svijetu, iako samo oni suočeni sa 
strašnim posljedicama agresije na Bosnu 1992,-1995, (u čemu su itekako umi- 
ješane Titine "tekovine revolucije" u obličju bratstva-jedinstva, njegove agre- 
sorske armije Je-Ne-A i tako dalje), ne priznaju da je bio diktator, smatrajući da 
on nije kriv. Najviše što smognu u optužbi jest paradoksalna fraza da okrive 
"titiće", njegove sljedbenike, koji su svoju (ne)odgovornost prikrivali njegovim 
autoritetom/autokritetom 

POKER ASOVA 


Poker asova za stolom u maloj sobi Sifine kafane okupljao se 
svakodnevno tačno u šesnaest sati i petnaest minuta. Grmilo, sije- 
valo, prolamalo se ili nebo bilo tek plavičasto, ne natuštilo se ili se 
zacrnilo od Kika — tada sasvim pouzdano donoseći kišu koja iz sve 
snage sastavi nebo i zemlju — ili bila nesnosna vrućina ili snijega 
bilo preko parmaka, kako god bilo da bilo, oni ne bi izostali. 

Bili su takvi ljudi. Držali su do svojih navika. 

Nosili su šešire, ali kao da se to nije primjećivalo. Bilo je kao 
da su gologlavi. Tek kad se snažnije stisnu očnih kapci i napregnu 
misli, pred zatvorenim očima se pojavi pojedinačni portret svako- 
ga sa šeširom. Drukčije, ne bi se reklo da su imali šešire. lako su 
veoma držali do svojih navika, sasvim je izvjesno da nisu otpoz- 
dravljali skidanjem šešira ili da bi makar činili kretnju kao da se 
namjeravaju rukom dotaknuti njegovog oboda. Uglavnom, u 
pamćenju se gube njihovi šeširi. 

Na sredini hastala ih je čekao bokal friške limunade. Sifa tek što 
bi kašikom potrijebila košpice iz iscijedenih limunova i izmiješanu 
tečnost iz šerpe prelila u bokal. Staklo je redovno bilo orošeno. U 
smjesu iscijedenog limuna i sitnog šećera je dolijevala vodu iz 
kante koju je mahsuzile donosio Ragib Gibac sa česme Sarjanuše, 
gdje je, ljeti-zimi, najstudenija voda. 

Čim bi oni zasjeli, raskomotivši se (poskidali bi i šešire, jer je 
sasvim izvjesno da su sjedili gologlavi) i prije negoli bi se Sila maši- 
la maštrafa — da u njih ulije limunadu, iz njedara bi vadila neras- 
pakirani špil karata i, kao da oponaša madioničara na vašeru, pod- 


nosila ga pred oči svakome od četverice. Susrećući se jednim 
okom (na drugo je škiljila, iako je i na njega vidjela) sa zadovoljnim 
pogledima, špil je odlagala kraj bokala i prinosila pet lijepo 
izvezenih kristalnih čaša. 

Utom bi, na pet minuta iza njih četverice, kroz otvor sa skinu- 
tim vratima koji vodi iz prednje, velike, u malu sobu Sifine kafane, 
ulazio peti za stolom. Osmica Hadžiosmanović. On je nosio kapu 
francuzicu, zvanu i beretka, i nije je skidao ni u kafani. Odmah bi 
se mašio za unutarnji džep kaputa i vadio mali računski blok "lipa 
mille", narančastih korica, a u nekome od vanjskih džepova na 
kaputu napipavao mastiljavu olovku. Nakon što na otvorenoj 
stranici povuče uspravne crte i opljunuvši srce na olovki, u vrhu 
je, abecednim rasporedom, ispisivao slova "H", "M", "P" i "T", a 
olovku zametao za uho. 

Igra je mogla početi. Bez posebnog špartanja karata. Neki bi 
samo izgovorio (a kao da to nije ni rekao): 

— Najmanja dijeli... 


Cak. 

Cak. 

Četiri puta presječeni špil. 

Nakon što bi se prva partija okončala, Osmica više nije zaturao 
olovku za uho. Nije imao vremena. Samo bi računao i 
preračunavao i jedva stizao upisati skor dobitka ili dugovanja ispod 
svakog slova, tako da je vodoravni zbir brojki bio stotinu jedan. 
Uspijevalo mu je pozavršavati računicu tamam dok se okonča nova 
partija i igrači se prebroje. Potom, sve iznova. I oni i on. 

Prekidali su na petnaest minuta do dvadeset i dva sata. 

U međuvremenu bi Sifa tri puta iznosila bokal sa limunadom. 
U sobicu bi dva-tri puta zavirio dežurni milicioner. Kahvedžijka bi 
na njega, onakva kakva je bila — uvijek sa glavoboljom i zamotanog 
čela, sa cigaretom među usnama, onakva, zatvorenih usta i jednim 
škiljećim okom — siknula: 

— Šta hoćeš?! Ostavi gospodu na miru! Zar ne vidiš?! Tablanet! 

Osmo, pokaži! 

Zapisivač je spremno okretao bločić; 

— Do sto jedan... Sve regularno... — kazao bi Osmica. 

Osim što bi progovorio: "Jest, tablanet", milicioner bi uznasto- 
jao i bolje zagledati u cifre, ali bi mu Sifa tutnula tacnu s pripremlj- 
enom džezvom kahve i findžanom: 

— Vidiš da ovdje nejma mjesta. Jedva stanemo šporet fijaker, ja 
i hastalić s pet štokrla. Tamo, u veliku sobu! S mirom popij, hajde! 
Ne treba plaćati! Ostavi gospodu na miru! — izustila bi još mrzo- 
voljnije negoli se takvom htjela pokazati. 

Ako bi dežurni milicioner bio Bošnjak, pogotovo ako bi se 
zatrefio Suljo Gagula, pobunio bi se: 

— A rahatluk!? 

— Zamalo ne rekoh... — rekla bi Sifa i na tacnu mu, uz dvije 
šećerne kocke, doturala ili ne doturala rahatlokum, ne vadeći 
dogorjelu cigaretu između usana. 

— Dobro, dobro... Što se odmah ljutiš? Znam da je tablanet. 
Poker se ne zapisuje — kazivao je važno Suljo Gagula. 

U dvadeset i jedan sat i četrdeset i pet minuta su — bila partija 
ili ne bila okončana — odlagane karte. Kartaši su ustajali, na sto 
popuštali tringelt i pozdravljali se sa Sifom blagim naklonom i 
idenjem unatrag, pa, otpozdravljajući preostalim gostima u prvoj 
sobi, izlazili u gusti mrak bez ulične rasvjete. 

Svaki je do kuće u kojoj je stanovao mogao stići do dvadeset i 
dva sata. Do tada je isticala sloboda njihovog ograničenog kreta- 
nja. U isto vrijeme, tačno u dvadest i dva sata, iz radioaparata ih je 
dočekivao dobro poznati glas: 

"Ovdje Washington, 'Glas Amerike', govori Grga Zlatoper! 
Dobar večer! Počinjemo s dnevnim pregledom vijesti..." 

Nisu uključivali svjetlo. Radioaparati u njihovim sobicama su 
bili prekriveni izvezenim krpama, što nije bilo samo radi ukrasa, 
nego i da bi se prigušile radijske lampe, pa se, kroz spuštene Zav- 
jese ili kroz forange, izvana nije moglo ni nazrijeti da se unutra 
zbiva išta sumnjivo. Tako su dežurni milicioneri uzalud =Zzurili 
prema njihovim prozorima. Nisu imali dokaza da ima znakova 
narušavanja lojalnosti prema narodu i državi. 


I Osmica bi do tada stigao kući. Njemu je bilo najdalje. A nije 
mu se ni žurilo. lako je i on bio pod prismotrom, njemu kretanje 
nije bilo ograničeno. Nije ni slušao emisiju "Vijesti na srpsko- 
hrvatskom jeziku" zabranjene radiostanice "Glas Amerike". Nije ni 
imao radio. Niti mu je bilo do toga da ga ima. 


DOKTOR 


SH" je doktor Herosch. Bio je najspominjaniji u gradu i okoli- 
ni. Nije imao imena. Mislilo se da nejma prezimena i da mu je to 
ime. A ni ono, pak, samo nije izgovarano. Uvijek: doktor Herosch. 

Ime mu nisu znali ni njegov najbliži saradnik vekter Kasim, niti 
oni kojima se, kasnije — nakon što se vratio u Njemačku i za 
Vlasenicu definitivno ostao najbolji doktor na svijetu i svih vre- 
mena — javio pismima. Vjerovatno mu je barem neko i odgovorio 
i, prepisujući s poleđine kuverte, napisao njegovu punu adresu; i 
s imenom. 

Herosch je bio plijen Demokratske Narodne Republike 
Jugoslavije prenijet u naslijede Fedarativnoj Narodnoj Republici 
Jugoslaviji. Ratni zarobljenik. On je tvrdio da je — kad je već 
zarobljenik — poratni. Predao se nakon što su ga mjesecima skri- 
vali Bošnjaci u popaljenoj Cerskoj. I ne samo da je to bilo poslije 
9, maja 1945. godine, Dana pobjede nad fašizmom u svijetu, nego 
i nakon 15. maja 1945., kad je smatrano da je i u Jugoslaviji pobi- 
jeden fašizam. Prijavio se sam, misleći da se ne predaje nego da 
pristupa svojima. Mahao je crvenom knjižicom Komunističke par- 
tije Njemačke na svoje ime. 

— Kakva knjižica, kakvi bakrači?! Nijemac je fašist! Svaki! — 
ponavljali su milicioneri, činovnici, načelnici, isljednici i ini po 
vertikali vlasti, kako je prosljedivan s najnižeg do malo viših nivoa 
isljedivanja. 

— A, ne! Niks faschist. Komunist... U Njemačkoj je prije rata 
bilo osamdest hiljada kumunista... 

- Svoj ti posao! Drugome to pričaj! Svaki Nijemac je fašist! 

-— Mjesecima i mjesecima, i pri kakvim okolnostima, u postava- 
ma šinjela i vojničkih bluza, čuvao sam ovu knjižicu. Da su mi je 
našli, koštala bi me glave... 

— A, no, no! Niks komunist, ti fašist! Fertik! 

Njegova komunistička prošlost je bila dodatni motiv za iscrpno 
isljeđivanje. Ali, i pored najbolje volje da to učine, nisu ga strijeljali. 
"Takva je bila generalna strategija "odozgo", a tako se on u komu- 
nističkom zarobljeništvu odvikao i od pomisli da bi i dalje pripadao 
komunizmu i pomirio se sa sudbinom ratnoga zarobljenika. 

Znali su da je ljekar. I o tome je imao potvrde. Ali su ga i oni, u 
dokumentaciji koje su se dočepali, našli na evidenciji kao takvog. 
Utvrdili su i da je vrhunski specijalist. Internist-hirurg. Kad im je tre- 
balo, odvodili su ga da liječi važnije drugove po okolnim provincija- 
ma, one kojima nije moglo zapasti mjesno na Ve-Me-A u Beogradu, 
ali im je bilo pravičnije da mrski neprijatelj čisti štale i kopa kanale. 

Nakon strogo pov. odluke vojnog vrha Jugoslavije da se, u 
okviru Vojnog planinskog dobra "Planina", koje se poklapalo s 
granicama nekadašnjeg bugluka Berkovina, uokolo Han-Pijeska 
nastave graditi tajne vojne baze iz vremena Kraljevine Jugoslavije, 
doktor Herosch je postao pomoćni radnik u građevinskoj kaz- 
nenoj jedinici, zajedno sa stotinama bivših njemačkih vojnika. 

Na minus trideset stepeni Celzžija i na nadmorskoj visini iznad 
hiljadu metara, usred zime, pomagao je u podizanju drvenih štala 
i kuća na vojno-planinskom dobru. Računalo se da je tome i u tim 
uvjetima, kao Nijemac, vičan. Takve građevine su folklorni dio 
njemačke arhitekture. 

Novim rasporedom se mogao smatrati još i povlaštenim. 

Tjelesni nedostak doktora Heroscha — bio je hrom — nikako 
nije mogao promaknuti njegovim progoniocima. Ta pojedinost, 
do najogoljenije grubosti, davala je posebnu težinu kazni. Kao 
ratni zarobljenik u nastajućoj drugoj Jugoslaviji — u kojoj je svega 
falilo, a pogotovo vrsnih ljekara — bio je uzdignut u rang 
pomoćnog fizičkog radnika. 

Tek kad je, u Vlasenici, umro stari doktor Čabak, izbjeglica 
pred Oktobarskom revolucijom u Rusiji, i na sahrani svirala pleh- 
muzika s dirigentom Tiborom Dorom, ratni zarobljenik Herosch 

je, internom trampom između vojnih vlasti u Han-Pijesku i civilne 
uprave u Vlasenici (kao protuusluga, na sahranama pripadnika 
vojno-planininskog dobra "Planina" iz Han-Pijeska svirat će civilni 
orkestar pleh-muzike Prve i Druge osnovne škole iz Vlasenice), 
interniran na radno mjesto ljekara u Sreskoj bolnici u Vlasenici. 

Nije imao pravo na ljkarski pečat, pa se na receptima potpisi- 
vao samo onako kako je pisalo i na pločici na vratima njegove 
ordinacije: "Doktor Herosch". 

To je, nekako, još više potvrđivalo da je doktoru ime Herosch. 
I, to je bilo dovoljno. Kao da je u tih sedam slova i pet glasova bilo 
sadržano mnogo, mnogo više od cjelovitog imena i prezimena. Ili 
se doktorska titula uz prezime-ime uklapala tako da se doimalo da 
ništa ne manjka. 


VETERINAR 


I veterinar je oslovljavan samo prezimenom. Za njega je — 
pogotovo zato što mu je prezime dobro poznato — bilo sasvim 
jasno da ima i ime. 

I on je bio izdaleka, ali ipak s prostora obnovljene zajedničke 
države. 

Možda bi se, za potrebe ovoga romana, moglo saznati i 
njegovo ime. Pri tome bi bilo lakše nabasati na kakav preostali, 
neuništeni dokument iz strogo čuvane arhive OZN-e i UDB-e, 
negoli bi iko od onih s kojima je bio dobar, s potpunom pouz- 
danošću, znao njegovo pravo ime. 

Prezime mu je bilo vrlo prepoznatljivo: Pavelić. Zato bi — sa 
svakom mogućom pozitivnom i negativnom atribucijom i kono- 
tacijom — bilo neispravno oslovljavati ga ikako drukčije. Čak ni 
zvanjem, a pogotovo ne imenom ili nadimkom. 

Pavelić, zvučalo je isuviše uvjerljivo da bi se ikako drukčije 
pokušalo ublažiti. 

Znalo se da je postao internirac sudbinom samoga prezimena, 
iako je nepobitno da nije poticao iz sela Bradine. Ovaj Pavelić se 

rodio daleko odatle. Niti su njegovi Pavelići bili iukakvom srod- 
stvu s bradinskim. Ali, bio je Pavelić. 

Obreo se u Vlasenici — to će se naknadno shvatiti — zato Što je 
u njoj za povjerenika UDB-e namješten Novak Matrak. Obojica su 
poticali iz Knina. Novak Matrak mu je, na informativnom razgo- 
voru, nakon što je isljednike istjerao iz kancelarije, kratko objas- 
nio kako je, na nekom spisku u Beogradu, u sjedištu UDB-e, kad 
je dogovarano koga će likvidirati, koga ostaviti u zatvoru, koga će 
gdje internirati, zapazio njegovo ime. 

— Moralo se djelovati. Zatvori su bili prenatrpani takvima kao 
ti. Valjalo nam je reducirati broj robijaša. 

A onda je važno dodao da mu je spasio život. 

— Možda i ne slučajno — kazao je Novak Matrak. — Tvoje ime je 
stajalo uz zloglasno prezime! 

Uglavnom, rekao je da je zatražio da ga njemu povjere, 
navodeći da u njegovom srezu nejma veterinara. 

— Zato sam tvoga prethodnika veterinara u Vlasenici morao str- 
pati na Goli otok i s tamošnjom upravom srediti da mu se početak 
izdržavanja kazne vodi pod ranijim datumom. A to nije mala stvar. 
I to treba cijeniti! — dodao je Novak Matrak. 

Tada je Novak Matrak — što je upućenijima mnogo govorilo — 
rekao i Ovo: 

— Da se razumijemo, sad smo nas dvojica kvit. Niko nikome 
ništa ne treba dugovati. Pogotovo na ovakvom vremenu... Naš 
račun je poravnan, da se razumijemo. 


APOTEKAR 


Apotekaru se nije znalo prezime. Oslovljavan je imenom. 
Marjan. Pretpostavljalo se da je iz Splita. Zapravo, htjelo se da je iz 
Splita, jer je njegovo ime upućivalo na veoma popularnu pjesmu 
"Marjane, Marjane", koja je — kao partizanska posebno svečana 
pjesma — opjevala dio grada Splita. 

I kad se, neki od udbaša, jedan od onih koji su imali uvid u 

dosjee, izlanuo da Marjan, sasvim izvjesno, nije iz Splita, ostalo je 
da je iz Splita. Uostalom, u UDB-i su znali i veterinarevo i ljekare- 
vo ime, kao što im je bilo poznato i apotekarevo prezime. Ali, nisu 
nalazili shodnim da ih prokažu javnosti. Zašto bi se — prema tome 
— povjerovalo da se udbaš zaista izrekao negiranjem da je Marjan 
iz Splita? 

Bio je i jedan Marijan koji je u Vlasenicu — iz nekog sela na 
planini Birač — silazio pijačnim danom i podvriskivao se dva puta 
kad dobije bijelu aluminijsku petodinarku, a deset puta uzamanjke 
ako mu daju papirnatu novčanicu s likom mladog partizana, zvanu 
"crvena banka", ili ako bude ponuđen napola ispijenom pivskom 
flašom. Ionako je imao slovo više u imenu. A i nije bio pri pameti. 
Govorilo se da je zveknut u mozak. I da mora biti da je takav od 
rođenja, pa da mu je, zato, namjerno dato tuđe ime. To je zato što 
su pravoslavni svojoj bolesnoj djeci predijevali imena i — da bi ih 
spasili od urođene mahane — nadijevali čak i muslimanska. S ovime 
to nisu učinili, ali su mu — u znanju ili neznanju — dodali viška "i". 
Kad se ispostavilo da je došlo do greške, smatralo se da bi baš to 
moglo biti razlog što se nije izliječio i ostao obična budala. 

Niti se o ovakvima kakav je apotekar Marjan, o kojima su prije 
njih stigle njihove karakteristike, bilo uputno išta raspitivati. Bili 
su opasni ljudi. Zapravo, samo opasni. Ljudi zvanično nisu bili. 
Bili su lišeni građanskih prava nakon izdržane zatvorske kazne i s 
ograničenom slobodom kretanja dok im ne istekne i rok uvjetne 
kazne. Opet, bili su omiljeni među običnim narodom. I vrlo 
potrebni i veoma dragi ljudi. Zato je u narodu izmišljano da se zna 
sve što je precrtano u njihovim biografijama, a u ime države 
istaknuto samo ono što ih je činilo narodnim neprijateljima. 
Sukladno tjeranju inada s državom, i pred onim što je bilo krajnje 
vidljivo — kao u slučaju Marjanove nacionalne pripadnosti — zat- 
varane su oči i pravilo se nevještim u izricanju suda da je Marjan 
Splićanin, već i time što se on svim silama, vrlo malo upotreblj- 
avajući govor, trudio pričati onako kako govori narod koji dolazi 
u apoteku, pa i pretjerivao u tome. Tako bi, pružajući spravljeni 
lijek, rekao: "Manje jedite mjeso", "Treba vrjemena da to prođe", 
"Na sjelu je zdravije živjeti", ubacujući "ije" i "je" u svakoj riječi u 

kojoj ih može ili ne može biti, onako kako to čine Slovenci kad 
hoće pokazati nekom Bošnjaku da ga simpatizira. 

lako se čuvao pretjeranoga govora, po ljubaznim riječima koji- 
ma se javljao iza apotekarskoga stakla, dalo se zaključiti da bi i 
mogao biti Slovenac. Njegovo izgovaranje riječi je neodoljivo pod- 
sjećalo na to kako na radiju govori J. B. Tito. Ali, to je već bilo stro- 
go zabranjeno područje. Je li Tito Slovenac ili mu je samo majka 
bila Slovenka, potureni Rus ili čak i musliman sa Kafkaza? Treba se 
okaniti ćorava posla... Tako je apotekaru — nečujnije od šapata — 
prikačen ilegalni nadimak Tito, ali je pametnije bilo da ovaj njihov 
Marjan bude Splićanin. 

Koliko ih je god država okvalificirala opasnima po narod, 
internirci narodu nimalo nisu izgledali takvi, niti su se tako pona- 
šali. Oni su narodu izrazito valjali. Mnogo više od one (misli se na 
državu) čiji su bili neprijatelji broj "jedan". Tako se i Marjana 
uvažavalo. Do te mjere ga se pribiralo da je podvriskivaču 
Marijanu posebno naglašavano "i" viška. Doobjašnjavano mu je da 
on i može biti Marijan, jer je Marjan ime kakvo dolikuje gospo- 
dinu koji može poteći samo iz Splita. 

Marjan nikoga ne bi ni krivo pogledao i kad bi mu se, prema 
navikavanju na novo, obratilo s "druže", ali su se svi trudili — čak i 
komitetlije i milicija — da ga oslovljavaju sa: "Gospodine Marjane", 
"Molit ću lijepo, gospodine Marjane", "Hvala lijepa, gospodine 
Marjane". On se samo smješkao, mada to nije činio sa osmijehom. 
Takav je bio pojavom. Čovjek s takvim licem. Zato se počelo 
podrazumijevati da tako, vrlo ljubazno, moraju izgledati svi 
apotekari. 

Nije ni čudno što, poslije Marjana, u Vlasenici ni petnaest dana 
nije mogao skrasiti drugi apotekar, dok su apotekarice — kakve 
god bile — prihvaćane bez i najmanje odbojnosti. 

Marjan je blistao svojim licem iza blistavo čistih stakala 
apotekarskog pulta, dodajući sebi neki ugodni miris koji ga je iz- 
dvajao od svih ostalih mirisa i smradova koji su se miješali u apoteci. 

I, da je bio svjestan koliko ga Vlasenica voli, uopće mu ne bi 
trebala njegova teška boljka koja ga je izjedala. Bio je ljubomoran 
na gospođu Nefisu. Da se to znalo, zato kako su doživljavali 

apotekara, nijedan Vlaseničanin, ni oni kojima se Nefisa itekako 
svidala, ne bi više ni pomislio išta i pomisliti o njoj, osim, možda, 
zadržavanja puste navike s bacakanjem kamenčića u njezin pro- 
zor. Ako bi (i)kakav došljak išta slično pokušao, čaršija bi već svoje 
učinila i presudila na svoj način, tako da mu više nikad ne bi ni 
naumpala begovica kod koje stanuje apotekar. 

Gospodin koji je znao lijekove za sve bolesti, nije znao da 
njemu nije ni potreban lijek. Ali, njemu lijeka nije bilo. lako je 
bolovao bez stvarne potrebe, bio je vrlo bolestan. 

Ljubomora je poprimila obilježja beznadežne bolesti koja je 
razarala modžani i tjelesni sustav apotekara Marjana. 


MUZIČAR 


Imenom i prezimenom: Tibor Dora. 

Psovao je uvijek isto: "Ešće ti!" Ako je to i bila psovka. I u svakoj 
prilici. I kad je negodovao. Bečio je oči i galamio: "Ešće ti!" I kad 
bi ga se oslovilo da je drug, uporno naglašavajući da je on bio i da 
ostaje gospodin ("Da sam želio biti drug, i dalje bih živio u 
Subotici!"). I rasrđen. I zadovoljan. I kad time ama baš ništa nije 
izražavao. I kad govori sam sa sobom. Izgovorao je uvijek to svoje 
kao da je psovka: "Ešće ti!" 

Značenje njegove rečenice-psovke nije se moglo razlikovati ni 
intonacijom, ni prema izrazu lica, ni po svjetlosti u očima ili po bilo 
kakvoj gesti i grimasi. Čak je to upotrebljavao i pred djecom iz 
orkestra pleh-muzike. A morao je znati da nije primjereno i da je 
pedagoški nedopustivo izgovarati bilo šta što može podsjećati na 
psovku. I da to ne čine nastavnici. Pardon, profesor! Bio je najškolo- 
vaniji među kolegama u Prvoj i Drugoj osnovnoj školi u Vlasenici. 

Otkud profesor u prvim godinama poslije Drugog svjetskog 
rata u osnovnoj školi u Vlasenici? 

U to vrijeme nisu školovani nastavnici muzike. Bilo je samo pro- 
fesora. A njih je bilo premalo i u mnogim mnogo većim gradovima. 
Muzički odgoj i u velegradskim osnovnim školama su honorarno 

predavali učitelji, nastavnice fiskulture ili geografije ili — što je bilo 
najčešće — supruge bez školske kvalifikacije čiji'su muževi bili nas- 
tavnici sa diplomom manjkajućih struka. Takvima je — dekretom 
kojim su raspoređivani u mjesto službovanja — omogućavano da, 
uz podrazumijevajući kadrovski stan, zaposle svoje žene domaćice 
na radnom mjestu nastavnika likovnog ili muzičkog odgoja, šta one 
od toga odaberu, bez obzira na stepen njihove školske naobrazbe, 
pa je čak uveden i školski predmet domaćinstvo. 

Šta je, onda, Tibora Doru dovelo u Vlasenicu? Tačnije, kako je 
doveden do toga da se nađe u Vlasenici? 


SEFTELIJA I ZELEN BOR 


Ni spram tadašnje Vlasenice se ne treba odnositi potcjenji- 
vački. To je bio lijep mali grad. 

Osmica Hadžiosmanović, peti za stolom u partiji pokera, 
uobičavao je prepričavati zgodu kad je, davno, njegov prestarjeli 
djed — u dokolici, a da bude od koristi i da, makar u vlasitim 
očima, dobije na važnosti — sa slugom išao na pijacu u najveći 
bošnjački grad s onu stranu Drine, u Užice. 

Namjerili su bili prodati kravu. Po čehri i odijevanju, vidjelo im 
se da su izdaleka. A od takvih se olahko krava ne kupuje. Može biti 
metiljava, drukčije bolesna ili pod kakvom slućenom mahanom. 
Ali, njihova je izgledala dobro. Rasna i naočita. Nije da nije bilo 
mušterija. Samo su se premišljali. Djedu se razbistrilo pred očima 
kad su ih upitali odakle su. Na to je i čekao. Rekao je: 

— Pod kućom mi šeftelija, a viš' kuće zelen bor! 

Biva, da u bašči ispod njegove kuće rastu šeftelije, a u vrtu 
iznad kuće da mu đikljaju borovi. 

I, krava je pazarena. 

Skupa da su bor, koji hoće oštru klimu, i šeftelija, izuzetno 
muhanata voćka, to bi bilo — kad Vlasenica ne bi svjedočila suprot- 
no svojim klimatsko-reljefnim položajem — nespojivo u kontinen- 
talnoj botanici. 

Kao potkrepljujući dokaz umilnosti života u Vlasenici, peti za 
stolom u maloj sobi Sifine kafane uobičavao je spominjati Cigane 
i njihovo šesto čulo u odabiranju mjesta gdje će se nastaniti. 
Nepopravljivi skitači svijetom su u mogućnosti najbolje izvagati i 
opredijeliti se da se nastane tamo gdje žive ljudi bolji od ostalih i 
gdje je klima najmanje surova. Zato Cigani odaberu skrasiti se 
gdje je najbolje. U Vlasenici je oduvijek bilo Cigana. 

Time se, s obzirom na njihove okolnosti, život u Vlasenici 
mogao smatrati loz-premijom gospodina dirigenta Tibora Dore i 
njemu slično raspoređenih kažnjenika. 


DAMA 


Apotekar je stanovao u Nefisinoj kući. Bila je begovica. Osim 
što je bila lijepa, sva je odisala urođenom gospodštinom. 

Nije bila pod zvaničnom prismotrom. Ipak, vlasti joj nisu bile 
naklonjene. Ispostavilo se da joj je muž bio reakcionar, a moguća 
ponovna njena udaja za apotekara bi završila brakom sa kon- 
trarevolucionarom. Bilo je u tome i tihe naslade. Vlastima je bila 
mrska jer je bila dama. Aristokratkinja rođenjem i višestoljetnim 
porijeklom, ali i dama sa svim evropskim manirima. 

Tajno pravilo s angažiranjem supruge — i obratno — za uhođenje 
ili preobraćenje je potvrđeno kao jedan između pet najpouzdani- 
jih načina špijuniranja i preoblikovanja odabranih drugova. Njoj, 
kakva je bila, nisu se ni usudili ponuditi takvu saradnju. 

Postoje osobe s kojima ni OZN-a ni njezina nasljednica UDB-a 
nisu pokušavale uspostaviti kontakt. Takve, najčešće, nije trebalo 
ni uhoditi. Isuviše su na svoju ruku... 

Koliko im god bila mrska, Nefisa zvanično nije mogla imati ni 
status mrskog neprijatelja. Njezin otac, rahmetli Fehim Bušatlija, 
zadavljen je kao pripadnik tajnog komunističkog pokreta 1941. 
godine, u vremenu dok među komunistima nije manjkalo 
gospode. Uz to, nesumnjivo je da je napadu četnička iz Šekovića 
na Vlasenicu 10. augusta 1941. godine prethodilo odvođenje 

Senahida Bušatlije, zubara, sina Fehima Bušatlije i brata Nefise 
Bašatlije. Ako nisu posmrtno veličani, ipak otac i brat nisu mogli 
biti izostavljeni sa spiska onih koji su pali za dobrobit sutrašnjice 
i nedopustivo bi bilo dotičnu stavljati pod kojekakve sumnje. 

Drug Kubradović Dragivoj, sekretar Sreskog komiteta Ka-Pe- 
Jota Be-Ha u Vlasenici, dosjetio se da je oportuno to što pripad- 
nica ugledne muslimanske porodice živi na način koji se može 
smatrati divljim brakom te da bi, na osnovu partijske brige o 
neremećenju reda i rasporeda, iako dotična nije Član, taj brak tre- 
balo razvrgnuti organiziranjem javnog suđenja. Provokatori bi 
odradili svoje i donijeli presudu umjesto sudije i porotnika. 

(Podvučeno crvenom olovkom u bilježnici scenarija druga 
Kubradović Dragivoja: "Sulju Japana ili odstraniti sa javnoga 
suđenja ili mu ispisati parole, a ne da uzvikuje one koje ne treba 
i one koje treba kad ne treba!") 

Suđenje je izbjegnuto u zadnji čas. Dan prije je kroz Vlasenicu 
— na odstrjel medvjeda kapitalca u lovištu od svedržavnog intere- 
sa u prašumi "Sušica", zadnja pošta Srebrenica — prošao rukovodi- 
lac Oblasnog štaba Komunističke partije za Bosnu i Hercegovinu 
Cvijanović Cvijan, u četiri oka ukorivši druga Kubradović 
Dragivoja zbog miješanja u politiku mješovitih brakova kao prin- 
cipijelno strateški bitnog opredjeljenja nadzoriranja neophodnih 
kadrova iz redova drugih nacija, a što treba obnarodovati kao 
opredjeljenje za komunistički internacionalizam, kovanje bratstva- 
jedinstva i slamanje stega nazadne prošlosti. 


MADŽAR I MADŽARON 


Tibor Dora, uvaženi profesor muzike, dirigent Subotičke fil- 
harmonije, našao se u Vlasenici dekretom Prosvjetno-pedagoškog 
zavoda Vojvodine, a, ustvari, presudom Prvog oblasnog suda 
Demokratske Narodne Republike Jugoslavije u Novom Sadu. 
Nedvojbeno je utvrđeno da je madžaron. Više puta je počinio 
kažnjivo djelo dirigirajući Madžarskom državnom filharmonijom u 

Budimpešti na koncertima na kojima su izvođena djela 
Beethovena, Mozarta i Bacha, i to u prisutnosti visokih oficira 
njemačke okupacione vojske. Uz sudsku konstataciju da mu se, 
nakon izdržane zatvorske kazne (osuđen je na petnaest godina 
stroge robije, a kazna mu je — zbog pretrpanosti zatvora inform- 
birovcima — preinačena), uskraćuju građanska prava te se "interni- 
ra u neku zabit, po mogućnosti u Bosnu, gdje ne može doći u 
dodir s istomišljenicima na širenju madžaronskih ideja, 
ponižavanjem da bude raspoređen na mjesto učitelja muzike u 
kakvoj osmogodišnjoj školi". 

"Oslobođeniku se određuje strogi nadzor, s obavezom javljanja 
dva puta sedmično u najbližu Stanicu narodne milicije. Prema 
ukazanoj potrebi, angažirati doušnika koji će ga uhoditi, sve s cilj- 
em što uspješnije resocijalizacije ove moralno poljuljane ličnosti. 

Posebne fizičke karakteristike interniranog: Sklon debljanju, 
ćelav, s crvenim, alkoholičarskim nosem. 

Posebna sklonost: Hazardne igre. 

Specijalnost: Poker. Igra ga u novac, što je strogo kažnjivo ne- 
djelo, u čemu ga nije teško uhvatiti (ogrezao u kocki) i dodatno 
kažnjavati. 

Posebna napomena: Za uzrečicu ima neobičnu psovku. To mu 
ne uzimati kao posebno Zlo, jer je psovka na antiklerikalnoj liniji." 

U Prosvjetnom odsjeku Demokratske Narodne Republike 
Bosne i Hercegovine u Sarajevu, radi očigledne neusklađenosti s 
Odjelom za privredu i uslužne djelatnosti iz Subotice, previđeno 
je da će profesora Tibora Doru u Vlasenici dočekati fotograf Laci, 
vlasnik fotografske radnje "Foto-Laci", koji u Vlasenicu nije sudski 
interniran, nego je stigao po dekretu Prosvjetnog odsjeka 
Demokratske Narodne Republike Jugoslavije iz Beograda, iza čega 
je, strogo pov., stajala Vojna obavještajna služba. 

Kad je — u dokolici iščitavajući dosjee — komandir Stanice na- 
rodne milicije Gazetić upoznao sreskog povjerenika UDB-e 
Novaka Matraka s grubim propustom, između njih dvojice je sklo- 
pljen tajni pakt: Ne prijavljivati višim vlastima da je došlo do toga 
da u malom gradu, koji je daleko od Madžarske, a i od Vojvodine, 
žive dvojica Madžara, jer bi Vlasenica ostala bez fotografa, koji je i 

zvanični fotograf za potrebe vojnih lica stacioniranih u Han- 
Pijesku. Slučaj bi neminovno doveo do istrage Vojne obavještajne 
službe, a krajnje je nepotrebno njih navaliti sebi za vrat. 

(Zabilješka iz Lacijevog dosjea: "Zapaža se da prvome djetetu 
ne samo što nije dao madžarsko ime, nego se opredijelio za tradi- 
cionalno narodno, čak i kraljevsko ime Petar". 

Laci je imao sina Petera, a fotograf je dobavljen teškom mukom 
i potezanjem veza od Tuzle i Sarajeva do Beograda. Bez njega bi do 
prve fotografske radnje trebalo putovati čak u Tuzlu ili Sarajevo. 

"Pogotovo je uputno zadržati fotografa zbog potreba službenoga 
fotografiranja za civilne isprave strogo pov. lica na strogo pov. vojnoj 
službi u Han-Pijesku, jer je tu, kao vojnom mjestu, zabranjeno svako 
fotografiranje, time i otvaranje fotografskih radnji. 

Druga varijanta, također, nije poželjna — premiještanje profe- 
sora muzike donijelo bi nesumnjivu štetu jer bi se raspao orkestar 
pleh-muzike, koji je on oformio i koji "naveliko pobjeđuje na 
takmičenjima i federalnog značaja, a i svira prije i poslije ispalji- 
vanja počasnih plotuna, što daje poseban pečat govorancijama uz 
obilježavanje značajnih datuma ili sahrana važnijih drugova. 

Neka ih obojice, a uz propisani nadzor nad profesorom muzike 
dodati podrazumijevanje njegovih mogućih kontakata sa vlas- 
nikom fotografske radnje 'Foto-Laci', uz mogućnost da se u 
Sreskom odjelu tajnog prisluškivanja naknadno angažira prevodi- 
lac za madžarski jezik." 


DZAM, 1 


Razgovor drugova Cvijanović Cvijana i Kubradović Dragivoja 
o begovskoj kćerki Nefisi ostao je između njihova četiri uha. Ali, 
ni oni ostali, neupoznati s direktivom "odozgo", nisu mogli uti- 
cati na to što se mislilo da je između gospode Nerfise i gospodi- 
na apotekara Marjana. I to ne samo zato što njih dvoje nisu bili 
drugarica i drug i, prema tome, nije ih se mogao ticati sud Partije 
(niti su oni priznavali sud Partije, a niti bi ih ko pitao priznaju li 

ga). Nigdje nije bilo dokaza da je brak sklopljen, pa ga se nije 
moglo ni razvesti, 

Divlji brak?! Niti je i za to bilo dokaza. Gospodin Marjan je 
zvanično bio podstanar u Nefisinoj kući. Oficijelnost je poticala 
odatle što je sreski načelnik — i napismeno, o čemu Nefisa ima 
potvrdu — posredovao u tome. 

lako je sačuvala oštembiljani nalog, ona do takve urgencije 
nimalo nije držala. Pristala je na podstanara zato što je nužda 
tjerala. Imala je veliku kuću, najveću u šaršiji. Kuća se rušila. 1 
spolja i iznutra. Nekad najblistaviji na čitavom rastojanju između 
Sarajeva i Beograda, urušavao se sam od sebe, i sam u sebe, dom 
obitelji Bušatlija. 

Lijepa Nefisa se morala vratiti u Vlasenicu zato što u Srebrenici 
više nije imala gdje ostati. Muž joj je strpan na Goli otok, iako nije 
imao nikakve veze sa Staljinom, Internacionalom i sličnim komu- 
nističkim natruhama. Samo je iskorištena prilika da ga se tamo 
gurne. Bio je džandar i zato ga je trebalo kazniti. On se bunio. 
Tvrdio je da je bio jedini džandar u Srebrenici koji nije završio u 
četnicima. I da je jedini džandar iz Srebrenice koji odgovara zato 
što je bio džandar. 

On je bio jedini Bošnjak džandar u Srebrenici. Samo je koman- 
dant džandarmerije bio neki Kosić, koji nije bio Srbin. On i nije 
bio džandar. Bio je džandarski narednik. I, čim su četnici prvi put 
upali u Srebrenicu, u ljeto 1943. godine, strijeljali su ga. Nefisin 
muž im je, tada, izmakao. 

Zato je, prvom poslijeratnom prilikom, kad su izbjegli Bošnjaci 
vraćeni tamo odakle su protjerani, a novopridošli — pozivajući se 
na pravo jačeg i prepisujući se među ratne pobjednike — zaposjeli 
mirnodopske položaje, Nefisin muž strpan na robiju. 

Zašto? 

— Baš zato — kazao mu je Jevremović Prodan, bivši džandarski 
podnarednik i novi komandir Stanice narodne milicije u 
Srebrenici. 

I, ništa manje nego Goli otok. 

Uglavnom, jednog Nefisinog tužnog jesenjeg dana, koji bi joj 
mogao biti i lijep jesenji dan da nije postao tužan, kurir joj je 

donio obavijest u ime naroda da joj je muž "iznenada preminuo 
prirodnom smrću" i da se, "kao državni neprijatelj, lišava 
građanskog prava na nadgrobni spomenik, čime prestaju i sva nje- 
gova prava, tako i — sukladno navedenome — sve bračne obaveze 
drugarice Nefise". 

Time je rodbina njezinoga muža imala crno na bijelo: državno- 
pravni akt sa najvišeg mjesta, proslijeđen sa samog Golog otoka, 
kao pokriće da snahu razriješe svih prava, tako i stanovanja u 
nepodijeljenoj porodičnoj kući u Srebrenici. 

Džan-efendija, imam džamije u srebreničkoj mahali Crvena 
Rijeka, posredovao je kod familije, pozivajući se na islamsku 
samilost. Predočeno mu je da je Nefisa, u muževom odsustvu, 
udarila na obraz njihovoj uglednoj porodici i čude se da 
uvaženom efendiji nije poznato da se od kasnog akšama 
kamenčićima gađa u njezin pendžer i da se, s oproštenjem, 
posvunoć čuje škripa basamaka iz kućnog krila u kome ona stanu- 
je s djecom. 

Lijepa begovica čula je za Džan-efendijino zauzimanje. 

Ne časeći časa, pokupila je djecu i, prije negoli će sjesti u prvi 
autobus za Vlasenicu, svratila u imamsku kancelariju Crveno- 
riječke džamije. 

Bože mili i dragi, pred efendijom se pojavila kao priviđenje. Usta 
nije mogao otvoriti. Niti je i trepnuo. Očiju nije mogao skinuti s nje. 
Čuo jest da postoje takve žene, ali nije mogao ni pomisliti da ih 
zaista ima. Čuo jest da džinkinje znaju poprimiti žensko obličje. I 
da, nenaviknute na tjeskobu insanskoga tijela, pretjeraju i prido- 
dadnu sebi više od dosegljive ženske ljepote. Žena li je, džinkinja li 
je, ali, brate mili, ne treba zamjeriti ako se kamenčićima bacalo u 
njezin pendžer, ni ako je tutnjalo uz-niz njezine basamake. 

Kakva god da je, makar bila i samo priviđenje, smjerni Džan- 
efendija bi učinio sve da je ostavi u svojoj kući i privjenča je kao 
inoču Meleć-hanumi, samo da komunisti nisu dokinuli šerijatsko 
pravo i iz sudova otpustili kadije. Ali, kako nije ni okom trepnuo 
gledajući je, tako nijedne nije uspio progovoriti. Samo su mu se, 
dok se ona zahvaljivala na njegovom zauzimanju i izlazila na avli- 
ju, otimali uzdasi, koji su mu se još dugo, godinama, vrzmali po 

prsima i on je iznova i iznova uzimao abdest i branio se od 
pomisli na poročnost. 

Zamamna begovica je došla u svoju pustu kuću u Vlasenici. Svu 
bližu familiju, računajući i muža, sve osim dangube Sulje Japana, 
pogubila je od 1941. do 1949. godine. 

l, od onoga što se još moglo naći na tajnim mjestima koja drugi 
nisu bili prekopali, po duvarovima, iza tavanskih rogova i ispod 
podnica, nekako je i životarila od pokojeg pronađenog dukata ili 
madžarije. Potom je obijala tuđe pragove i tražila bilo kakvog 
posla. Ko bi joj, od dućandžija ili iz novoustanovljenih zanatskih 
zadruga, i pomogao, njihove supruge bi, saznavši, razvrgavale 
pogodbu već uvečer. U Srezu su se, ako bi i uvažili teško stanje 
komunističke kćerke i sestre, pozivali na neprijateljsku prošlost 
njezinoga muža, pa bi se, "ovaj, možda nešto i dalo učiniti, ali da 
ona treba razumjeti i njihove potrebe, ovaj, pa da se, eto, nekad- 
tenekad, mognu bacaknuti kamenčićem u njezin pendžer ne bi li 
ih pripustila kad joj pozaspe djeca i apotekar". 

U Komitet se, pak, nije ni obraćala. 

Ne samo da se pričalo, pouzdano se znalo da je često džamila 
pendžere. Nastranu to što su se mnogi hvalili. Ali je bilo nesporno 
da su joj razbijali džam na pendžeru. Treće je jesu li i upuštani u 
kuću. Hvalili se jesu svi koji su joj gađali i pogađali džamli 
pendžere, čemu je pouzdan svjedok bio džamlija Junuz. Njemu je, 
radi toga, bio dozvoljen pristup u kuću. I to počesto. Ali je on 
šutio kao zaliven. Ilonako je bio nijem od rođenja. 

Primivši apotekara Marjana u podstanarski odnos, Nefisa je, uz kir- 
iju, zasluživala za izdržavanje djece i time što mu je hizmetila. Postala 
mu je domaćica. Odatle do zajedničkog kreveta i bračnog odnosa, 
može biti, više i nije bilo daleko. Ona o tome nije govorila. Nije priz- 
navala, a nije ni nijekala. Možda iz inada onima koji bi je najradije 
sažalijevali. Možda zato da je ne bi sažalijevali. Ili da zaista ne bi došla 
doue da moradne koristiti svoje tijelo da bi preživjela. Možda baš radi 
toga što je on, zato što je došljak, odavao priliku gospodina kakav 
pristaje uz pravu damu. Možda... Ko zna iz kog razloga... A i rijetko se 
kad, pri imalo važnijem odlučivanju, ravna samo prema jednome. 
"Lako bi se i nedoumice koje su povezane s eventualnim (van)bračnim 

stanjem gospode Nefise mogle uvažiti kao ispravne. 

Kad su Marjana, pri njegovim redovnim dvaputsedmičnim javljanji- 
ma, udbaši pritiskivali i predbacivali mu da živi u nedozvoljenoj zajed- 
nici, on je samo tvrdio da gospoda Nefisa ima potvrdu s preporukom 
sreskih vlasti da ga primi kao podstanara, što on i jest, a ako oni misle 
da dijele isti krvet — zašto i sa njom ne iskušaju oprobano pravilo 
angažiranja špijuna u bračnom krevetu, pa bi im gospoda Nefisa sve 
redovno otkucavala, time i potvrdila ili ne potvrdila je li vjenčana. 

Isljednici su pjenili i psovali mu gospodsku majku. Tražili su 
od šefa Novaka Matraka da ga mogu mlatnuti, na šta ih je on grubo 
ukoravao i smireno odgovarao da se tako ne postupa s gospodom. 

A da su i dalje bacakani kamenčići i udarali u džam Nefisinih 
pendžera, to je tačno. Bilo je i više nego vidljivo da je gospodin 
Marjan postao ljubomoran. Ljubomora je sve više i više obuzimala 
i slamala dotad mirnog i krajnje dostojanstvenog apotekara. 


POTKOVANI RASIM 


Bilo je ledeno jutro snijegom zavijane željezničke stanice "Pjenovac" 
na napuštenoj austrougarskoj uskoj šumskoj pruzi izduženoj između 
sjekira i testera na Javor-planini i Studenoj gori i strugarskih mašina u 
zavidovićkoj "Krivaji". Dah se ledio. U maloj staničnoj zgradi i po okol- 
nim barakama su se razbudili partizani iz Prve proleterske brigade. Bili 
su uglavnom iz Šumadije, pokoji Jevrej i jedan Bošnjak. 

Jedan od Jevreja je bio iz još veće daljine nego što je odatle bilo do 
Šumadije. I iz suprotnoga smjera. Čak iz Novog Vinodolskog. Prezivao 
se Vajner. Bio je inžinjer mašinstva i, iako mlad, imao je nadimak Čiča. 

Bošnjak je bio tek koju godinu mladi. Nije stigao završiti studije 
arhitekture u Beču, iako je sve ispite redovno polagao. Rat ga je u 
tome omeo. Dvadesetpetogodišnjak. Bio je aristokrat. Begović. lako 
i sam mlad, bio je najstariji među još živim nasljednicima nepre- 
glednih šuma i livada uokolo, po Berkovini i Javor-planinini. Rasim 
Hadžiosmanović. Oca, majku, amidže, sestre, braću, sve njegove, 
osim mlađega brata, četnici su ili poklali ili žive ili mrtve zapalili kad 

su upali u Vlasenicu 10. augusta 1941. godine. Prvo njih, pa ostale 
koji im se nisu oteli. Bilo im je da zatru sjeme Hadžiosmanovića. 

Nisu. Nedostajao je i Osman Hadžiosmanović, zvani Osmo, 
zvani Osmica. Nazivali su ga tako i kmetovi, koji su ga time Oma- 
lovažavali, i njegovi, koji su ga voljeli i tako mu tepali. Bio je sitan. 

Taj Osman i Rasim, oni su bili preostali od Hadžiosmanovića. 

Osmica se 10. augusta 1941. godine zatekao na drugom kraju 
begovine. lako im je mnogo zemlje oteto agrarnom reformom, i pre- 
ostalo imanje je bilo toliko da se nije moglo svo razdijeliti donaselj- 
avanim prebjezima iz Crne Gore i Hercegovine, koji su uzmakli pred 
krvnom osvetom, a niti je bilo vremena da se mogu obavijestiti svi 
njihovi kmetovi raštrkani po velikom posjedu da je kucnuo dugo 
čekani čas kad postaju gospodari smrti bivših vlasnika zemlje na 
kojoj su živjeli, nakon čega će sve begovsko konačno biti njihovo. 

Toga 10. augusta 1941. godine je Rasim Hadžiosmanović bio u 
Beču. Već 20. decembra iste godine je bio u Rudom i stajao u 
prvom stroju Prve proleterske partizanske brigade, koju je Tito 
formirao toga dana u čast 70. rođendana druga Staljina, da bi 
nakon 1948. godine, rođendan bio premaknut za sutradan. 

Odatle, s jugoistoka Bosne, pohitao je ka sjeveroistoku — bliže 
zavičaju i u susret prijatelju Vajneru, s kojim je bio povezan u komu- 
nističkoj ilegali u Beču. 

Ovoga dana, 21. januara 1942. godine u Pjenovcu, on i Jevrej 
iz Novog Vinodolskog su bili povod da njegovi kmetovi, pred- 
vodeni najuglednijim među njima, Dušanović Čolom, izdaju i 
svoju vjeru, pa u smrt pošalju pedeset i nešto Srbijanaca iz 
Šumadije, uz još nekoliko Jevreja. Rasim im je i više bio trn u oku 
negoli taj Jevrej, koji je, opet, trebao Nijemcima. 

Uglavnom, Dušanović Čolo i njegovi poskidaju kokarde i 
šubare i, gologlavi, odu u njemački štab u Vlasenici te potkažu 
gdje su zanoćili naoružani komunisti. 

U cik zore je partizane napala njemačka elitna smučarska 
jedinica. Sa svih strana, kao duhovi, potpuno u bijelom, sručili su 
se u pjenovačku rupu, u kojoj nije pjenila voda rijeke Stupčanice; 
bila je zaleđena i dah se ledio. 

Bilo je po dogovoru sa Dušanovićevim Čolom. Svi partizani, 

računajući i Vajnera, ukupno, šezdeset dvojica, ubijeni su. Većina 
prilikom napada ili su uhvaćeni, pa strijeljani. Samo je — po nagod- 
bi — ostavljen živ Rasim Hadžiosmanović. I ustupljen Dušanović 
Čoli i njegovima. Nakratko. Tek toliko koliko im je trebalo da ga 
potkuju. 

Nijemci, koji su, neposredno prije toga, ubili šezdeset dvojicu 
komunista, zgrozili su se. Zar je i to moguće? Schtrumfureru Jackobu 
von Schmidtu, glavnokomandujućem operacije "Pjenovac", prizor je 
izgledao nečuvenijim i od potkovanog jajeta. Potkovani čovjek! 

Inekako to što iz njegovih stopala nije tekla krv. Schtrumfurer je 
gledao u termometar: 34 stepena Celzija ispod nule. Da je i potekla, krv 
bi se zaledila. Ali da potkovani ostane živ!? I, čak i više od toga, potpuna 
preneraženost: da ljudi potkuju čovjeka?! To mu nije išlo u pamet. 

"Potkazivači po definiciji", mislio je Von Schmidt", moraju biti 
krajnje surovi, ali..." 

Da mu Rasim-beg Hadžiosmanović, prema dogovoru, nije, 
nakratko, odmaknut s očiju i odveden u staničnu zgradicu, nego 
da je potkivanje obavljeno u njegovom prisustvu, schtrumfurer bi 
— i nakon prebogatog ulova komunista na čelu s njihovim vođom 
Vajnerom — odustao od nagodbe ili bi barem pištoljskim pucnjem 
prekratio muke plemenitog Hadžiosmanovića. 

Ovako, sad, kad je sve već bilo počinjeno i plemić Hadžios- 
manović i potkovan izgledao da je živ, ili makar neumrtvljeno, nas- 
tavio je po dogovoru. Na saonice su natovareni ubijeni bandit 
Vajner i njegov potkovani istomišljenik Rasim i dotjerani na glavni 
trg u Vlasenici, ispred nekadašnjeg Fadića hana, gdje je 
prethodnoga ljeta izgrađen Fadića hotel. 

I u Vlasenici — dok su prikazivani narodu i upozoravani da će 
tako završiti svi koji se pobune protiv nepobjedivog Trećeg Reicha 
— Hadžiosmanović je još bio živ. 

Skup je — prema džepnom satu schtrumfirera Jackoba von 
Schmidta — trajao tačno trideset i sedam minuta. Nakon toga su se 
saonice zaputile prema Novoj Kasabi. Ali, već u Tabhani, ni pola 
kilometra od Jašića kuće, posljednje od kuća na periferiji 
Vlasenice u pravcu Zvornika, gubi se njihov trag u dubokom sni- 
jegu. Do sela Zaklopače nisu stigle sa njemačkom kolonom koja je 

produžila prema Zvorniku. Niko ih nije vidio. Umišljalo se da se 
smilovao plemeniti Von Schmidt i pištoljskim hicem prekratio 
muke aristokratskom kolegu Hadžiosmanoviću. 

Trebala je proći još jedna zima i javiti se novo proljeće kad je 
neki od Bošnjaka iz vlaseničke mahale Šuljkovići koji su imali 
imanja na Vrandoviću otkrio poveću gomilu zemlje u šipražju 
iznad izvora rječice Tabhane. Takvog uzvišenja, sasvim izvjesno, 
nije bilo prije nego što se zaratilo. To se, od uha do uha, pronije- 
lo i narod je, u najvećoj potaji, počeo paliti svijeće na humki u 
šipražju iznad vrela Tabhane, podrazumijevajući da je to mezar 
potkovanog Rasim-bega. 

Nedaleko odatle, s drugu stranu Begovog polja, svijeće su, s 
istom namjerom, paljene i kraj izvora Toplik, gdje je završetak 
Drugog svjetskog rata također ukazao humku za koju se nije znalo 
kad je nastala, niti čija je. I to je mogao biti mezar potkovanog 
Rasim-bega. Ili ovaj ili onaj, ali bi jedan trebao biti šehidski. Na 
oba su postavljeni stari nišani, koji su nekad bili nečija kaburska 
uzglavlja, pa ih je zemlja izbacila iz sebe. Na nišanima su se, od 
dugoga vremena, izgubili biljezi o rahmetlijama, pa se nije vidjela 
zapreka da opet budu znak nekome pod zemljom. 

Iako na skrovitim mjestima, zaraslim u trnje, udbaši su doznali 
za biljege i stali ukraj odavanju šehidske počasti. Mjesecima i god- 
inama, danonoćno, kakvo god bilo vrijeme, kao da stražare uz 
spomenik Neznanom junaku na Avali iznad Beograda, milicija je 
bdjela kraj starih nišana obloženih slojevima loja izgorjelih svijeća 
sve dok se svijet nije odvikao paliti svijeće na tim mjestima. 


PLEH-ORKESTAR 


Perendić Aleksa se najviše isticao među onima koji su iščekivali 
završetak bajram-namaza ispred Hajrija-džamije. Tu se najviše 
natiskalo dječurlije koja nisu mogla stati u džamiju ili su im 
roditelji preporučili da bi bilo bolje da ne ulaze unutra. Našla se i 
poneka žena koja je iščekivala muža, pa da, zajedno, odmah mogu 

krenuti na mezarje. Agenti u civilu i doušnici su se podobro izmak- 
li i sa dovoljne razdaljine — ali i da budu primijećeni — prežali. Dotle 
je Perendić Aleksa s najbolje pozicije istisnuo prosjake, koji su 
nestrpljivo iščekivali klanjače, i raskoračio se nasred kapije, u 
lijevoj ruci držeći otvoren rokovnik, a u desnoj spremnu olovku. 

Tek što je, s radnog mjesta nastavnika botanike i zoologije i 
njemačkog jezika u Prvoj i Drugoj osnovnoj školi u Vlasenici, 
unaprijeđen u okružnog prosvjetnog inspektora u Tuzli. Nije kako 
treba ni preuzeo novu dužnost, a već je podigao dnevnice i, baš za 
Bajram, došao da obiđe svoje. 

I, evo ga, iščekuje neće li koji nastavnik ili podvornik izići iz 
džamije. Popisat će i učenike, a zna svakog poimenično od petog 
do osmog razreda, jer im je koliko do dojučer predavao. 

Zna da nije unaprijeđen radi svoje stručnosti. Ipak je ruski 
jezik bio jezik budućnosti i trebalo je — kad se već više ne izučava 
po školama u velikim gradovima — i u Vlasenici ukiniti njemački. 
Za botaniku i zoologiju, pak, nije bilo dovoljno nastavnih sati. A, 
opet, Perendić Aleksa je bio podoban. Kao takav je i primljen 
ovamo, s ovu stranu Drine. Tako je postao okružni prosvjetni 
inspektor pred kojim će drhtati sveijedan direktor škola u 
sjeveroistočnoj Bosni. Oni će svoj strah prenositi na učitelje i nas- 
tavnike, učitelji i nastavnici na đake. — aci, panično učeći pred 
najavljeni dolazak inspekcije, prenosili su strah na roditelje... 

lako nisu dobijali plaću direktno od Ministarstva unutaršnjih 
poslova, prosvjetni inspektori su unosili najviše straha u široke 
narodne mase. 

Perendić Aleksa je i kao obični nastavnik bio strah i trepet. 
Pogotovo se sada trebao opravdati pred pretpostavljenima. Zato 
se, bez imalo straha, odvažio učiniti što još niko nije iz vlasti: 
rasperdelio se na Bajram na samom izlazu iz džamijskog harema. 
Hladnokrvan je i pripravan da se svojim grahorastim očima suoči 
s prezrivim pogledima, s kakvim će ga pokušati ošinuti svaki koji 
iziđe iz džamije i imalo drži do sebe, ili s oborenim pogledima 
onih koji imaju manje petlje, ali ga nijedne oči u tom radosnom 
času neće tu sresti s razumijevanjem. 

Već je istoga dana, u popodnevnoj smjeni, iz učionice u učionicu 

u obje osnovne škole nošena "crna knjiga" i iz nje čitana imena 
učenika koji su dobili jedinicu iz vladanja i ukor pred isključenje iz 
škole. Knjigu nije — kao što je uobičajeno — nosio školski podvornik 
Ibrahim Džindo. O njemu, kao i povodom istog incidenta dvojice nas- 
tavnika i jednog učitelja, navečer će zajednički zasjedati Nastavničko 
vijeće obiju osnovnih škola i odlučivati o prijedlogu okružnog prosv- 
jetnog inspektora da prekršioci budu isključeni iz radnog odnosa. 

Sam inspektor bi bio još sretniji da je, kojim slučajem, takvu kriv- 
icu mogao napakovati dojučerašnjem kolegi s posla Tiboru Dori. 
Sreća profesora muzike, čiji je orkestar pobjeđivao i na takmičenjima 
u Tuzli, bila je u tome što, kao Madžar, nikako nije mogao izići iz 
džamije. Turska je davno propala u Madžarskoj i među Madžarima 
zameteni muslimanski tragovi. Ali, njega je Prodanović Aleksa (i zato 
što mu je na tome zZavidio, ali i iz ličnog interesa) mrzio iz dna duše 
i sve je spreman učiniti da i njemu dohaka. 

Bio je njegova sušta suprotnost. Koliko se god znao upinjati da 
izigrava dobrog čovjeka i topio se od usiljene ljubaznosti, od 
Prodanović Alekse nisu zazirali samo njegovi kolege učitelji i nas- 
tavnici, već i učenici, pa čak i psi. Psi su podvijali rep u susretu s 
njegovim grahorastim očima i zaskičali bi kao da će ih špicem 
cipele šutnuti u stražnjicu. To je bila živa istina. Zato se govorilo 
da je opsjednut, da je šejtan s njim. Drugi su tvrdili da su to posla 
zlih džina. Samo se pred hrđavim insanom paščad sklanja. Ne kaže 
se džaba da djeca i psi najbolje ocijene čovjeka. 

Koliko god bio prgave naravi, Madžar je bio najpopularniji i među 
kolegama i među učenicima. Drag je bio i roditeljima. Nisu se bunili 
što im dječica vukljaju glomazne trube i u njih puhljaju iz petnih žila. 
S radošću su mu ih povjeravali da ih vodi svukuda po takmičenjima i 
unaprijed im priređivali svečani doček kod hotela "Zvijezda", gdje je 
bila autobuska stanica, znajući da su opet osvjetlali obraz. 

Tibor Dora bi još u autobusu poredao orkestar, pa su, u pravil- 
nom poretku i s njim na čelu, izlazili i zapućivali se ulicom koja 
nosi Titino ime, pa na njenom kraju povijali ulijevo i od Lagera se 
spuštali niz strmu ulicu Varoš, da bi kod Konaka opet izlazili na 
onu s Titinim imenom i kod hotela "Zvijezda" zatvarali počasni 
krug, tu prestajući muzicirati. 

Na istoj relaciji su, svakog 10. augusta, jer je taj datum 
proglašen Danom oslobođenja, vožene moto-trke i pobjednici s 
lovorovim vijencem vozili počasni krug. 

Tuda je nošena i prvomajska bakljada, kad su sva školska djeca 
od kuća morali donijeti jednu ili više konzervi prikovanih na štap ili 
vezanih za pritku, i napunjene lugom, u koju je pred školom nali:- 
van petrolej. Potom bi se taj sadržaj zapalio i mogao poprilično 
dugo gorjeti jarkim plamenom. Djeca bi bila poredana u kolonu dva 
po dva i bakljada bi načinila krug gradom. Ulična rasvjeta — i gdje je 
bilo — bila bi isključena. Tako bi baklje razgonile tminu i iz osvijetl- 
jene kolone kroz noć odjekivale blistave parole podrške Titi i Partiji. 

Pred "Zvijezdom" bi pioniri i pionirke svojim vrsnicima 
muzičarima uručivali bukete cvijeća, a Piper Dragutin, direktor 
Prve i Druge osnovne škole, držao govor, s tim što bi makar 
poneku riječ dodao i neko iz sreskih struktura vlasti. 

Djeca bi se, umjesto da se ljube s roditeljima i slušaju govo- 
rancije, rastrčala do hotelskog nužnika, sretna što su pobijedila na 
takmičenju i što više ne moraju trpiti. Samo bi sve tri curice 
gospođe Nefise, pronašavši u masi apotekara i popustivši trube 
pod njegove noge, potrčale kući. Njima je bilo blizu. 

Marjan bi se našao u čudu. Nije znao je li radosniji zato što je 
čitava čaršija mogla vidjeti kako su one njemu na čuvanje ostavile 
muzičke instrumente ili je neveseliji zato što nikako nije uvardao 
kako će odjednom ponijeti sve tri trube, pa bi, vraćajući se po 
jednu, mogao zakasniti na partiju pokera. " 

U masi je redovno bio i Perendić Aleksa. Sarao je urokljivim 
očima, zadovoljan što mu se sklanjaju, sav bijesan, ali se primirujući: 
u svoj toj gunguli radosti povodom pobjede, po ko zna koji put, na 
miru odmotava scenarij svoje slatke osvete. Neće dugo čekati. Još 
malo, ni godina nije preostala, pa će njegova sestra Stanimirka 
okončati Srednju muzičku učiteljsku školu u Paraćinu i on će je 
zaposliti na radnom mjestu Tibora Dore. Tako će, napokon, prestati 
rusvaj s puhanjem u trube i u školsku zgradu se vratiti neophodni 
mir. Njegova sekica će, kako i pristoji, predavati djeci samo teoriju 
muzičke kulture. Već joj je našao i muža, Perišić Stanimira, kao dijete 
izgubljenog u zbijegu na Kozari. Ne prestajući se pitati je li odista on 


apokon napustio sirotišta i, 


taj koji je pronađen, Perišić Stanimir je n : 
adičinom Hanu, dobio 


kao apsolvent na Višoj pedagoškoj školi u VI čino d 
posao nastavnika matematike u Prvoj osnovnoj školi u Vlasenici. " 

Muzičke instrumente će Perendić Aleksa prodati Srednjoj 
muzičkoj učiteljskoj školi u Paraćinu. Od tih para će organizirati 
učiteljsko-nastavničku naučno-popularnu ekskurziju na Kadinja- 
ču, sa spavanjem u povratku u Banji Koviljači i posjetom kursa- 
lonu. Tako će radno osoblje obiju škola biti zadovoljno. 


ZAIMAGINICA 


Većina odraslih je zazirala od Zaimaginice. Pogotovo Zato što se 
nikad nije znalo u kojoj od svojih kuća boravi. Zato nisu voljeli 
proći ni pokraj jedne. 

Njezine kuće su bile podaleko jedna od druge, u ulicama koje 
su bile žile kucavice i nezaobilazne pri obavljanju većine poslova. 
Nije se moglo zaobići — uokolo ili poprijeko sokacima — a da se ne 
prođe pokraj njezinih kuća. Jedna se i mogla, ali hajde znaj da ona 
nije baš u drugoj kući. 

Tako je Zaimaginica bila nezaobilazna. 

Nekad je boravila na Varoši. 

Nekad u kući ulici maršala Tita. 

Kad je bivala kod starijeg sina Hajre, to je značilo da je u staroj 
kući, u mahali koja se i zvala po njihovom prezimenu. Ali, kuća je 
bila smještena na rubnom dijelu mahale i imala dva ulaza, a glavni 
je bio od Varoši. Zato se govorilo da je u kući na Varoši. 

Druga Zaimaginicina kuća je izgledala starije iako joj je bilo 
barem trista godina manje. To je zato što je izgradnja te kuće bila 
posljednji pokušaj njezinoga Zaimage da povrati aginski nam. 
Cim je, dugo godina nakon agrarne reforme, koliko-toliko stao 
na noge, izgradio je kuću u mahali Gilenderi. Utom se zaratilo... 
Poslije Drugog svjetskog rata, nije bilo Zaimage, a ni mogućnosti 
da se makar oboji stolarija na novoj kući, a kamoli da se malte- 
rišu vanjski zidovi, Tako je kuća, izgrađena od lomljenog, a na 


34 


ćoškovima od grubo tesanog kamena i izložena nevremenu, 
izvana počela djelovati sablasno, iako bi, da je dovršena, bila 
među prvih pet u čaršiji. 

Duvarovi kuće na Varoši, u prizemlju kameni, na spratu od 
šepera, bili su potpuno prekriveni malterom, redovno krpljeni i 
iznova krečeni, pa se sva bijeljela i bila ljepša nego što jest. 

U kamenoj kući je boravila kod kćerke Behije i mlađeg sina 
Asima. 

Behija je bila stara cura i, pomirena s time da se neće udati, 
čuvala stoku na prvim periferijskim livadama, koje su nekad pri- 
padale njezinoj porodici. 

Preružno je stokom nazvati Behijino malo stado ovaca i janjadi 
ili to reći za kobilu sa ždrijebetom, ovisno šta je kad od toga imala, 
naizmjenično kupujući drugo — ovce ili kobilu, a jedno od toga 
prodajući s uzraslim podmlatkom i time omogućujući pristojno 
izdržavanje sebi; i materi, kad je kod njih boravila. 

Sin Asim je bio obućar. Dućan mu je bio u prizemlju i bio je 
veći od svih šusterskih dućana u Vlasenici, zauzimajući manje od 
trećine osnovice kamene kuće. 

Stariji sin Hajro je bio partizan, i to pravi partizan. Svašta je u 
miru preživio da bi ga se i dalje moglo informativno tretirati i mal- 
tretirati. Prijeke naravi, da nikome ne bi bio na očima, odabrao je 
mirni život knjigovođe u građevinskom preduzeću "Budućnost". 

Zaimaginica je bila sad u jednoj, sad u drugoj kući. Moralo je 
tako biti, mada su se mnogi zaklinjali — i o tome postajali zvanični 
dokazi — da je uporedo boravila u obje kuće. 

Dok su odrasli redom zazirali od nje, djeca su je voljela. Bila 
im je velika radost. I oni njoj. 

Kad je na Dolini podignuta zgrada kojom su u jednu spojene 
obje dotadašnje osnovne škole, nova i jedinstvena škola, pros- 
trana i moderna, djelovala je odbojno. Svi su đaci žalili za starim 
školama na Lageru i kod parka, ali im je Zaimaginica omiljela novu 
školu. Da bi se stiglo na nastavu i vratilo s nastave, trebalo je proći 
pokraj Zaimaginicine kamene kuće. Kako bi koje dijete naišlo, 
samo ili u skupinama, raskrilili bi se prozori na spratu kamene 
kuće i Zaimaginica zakliktala: 

— Ljubi majka! 

-— Golubići moji! 

— Ne dam ja vas! 

— Lijepi moji i dragi! 

— Dječurlijo, pačurlijo moja! 

Djeci nikako nije bilo jasno zašto im u kući pričaju da se treba 
kloniti Zaimaginicinih kuća. Zašto je spominju kao vješticu? Zašto 
joj, i onda kad su je spremni zažalijevati, lijepe najgoru moguću 
osobinu — da je pobudaljela ("Šta ćeš, jadnica, i ne pobudaljela šta 
su joj činili..."). 

Ona roditelje iste te djece nije mazila. Čim bi odrasla osoba 
naišla ulicom ispod njezinog pendžera, iznebuha bi se, kao nebesko 
nevrijeme, otvorila prozorska okna nad njihovim glavama i odozgo 
se prolomio glas lude Zaimaginice. Svašta im je, svakome, nabrajala. 
I svaki je znao da nije slagala. I kakav je ko. I šta je. I šta nije. 

Niti se ko radovao što bi drugome svašta nagovorila. Na svako- 
ga će doći red. 

Tako nije bilo zluradosti svijeta čak ni nad riječima koje je izgo- 
varala Novaku Matraku. Njemu nije nabrajala ružne osobine; nje- 
gove ili njegovih predaka ili ukućana. Ali je, kao i svakome dru- 
gom, i njemu pronašla ono što će ga najviše pogoditi: 

— Novak Matrak, pr'no u bardak! 

Samo to. I uvijek to. 1 ništa više. Niti je trebala išta više. Da je 
iput promijenila, da mu je ikad išta drugo rekla, bi bio najsretniji 
čovjek. I zaista najvažniji u ovome nevelikom gradu, ali bi 
Zaimaginica, čim bi naišao, raskrilila prozorska okna i zaciktala: 

— Novak Matrak, pr'no u bardak! 

"Tada je Novak Matrak padao. I njegov kožni mantil mu se činio 
najpohabanijim. I šešir kao da i nije bio na njegovoj glavi. I uglan- 
cane cipele bi postale kalavare. I sav bivao rugoba, kakvo i jest bilo 
njegovo lice kad bi se moglo razdvojiti od kožnog mantila, uglan- 
canih cipela, novih šešira i važnosti sreskog povjerenika UDB-e. 

Sav bi se u sebi srozao čim bi iskoračio na ulicu poslije ručka. 

Završivši redovno radno vrijeme kad i svi činovnici, popeo bi 
se sav važan uz Varoš, na ručak kući, pa jedva dočekao da, još 
važniji, napravi počasni krug gradom. 

Na posao je mogao odlaziti s mirom, samo se spuštajući niz 
Varoš do Konaka. Tako je, suprotnim pravcem, bilo i s povratkom. 
Ali je, poslije ručka, nakon već petnaestak načinjenih koraka uz 
Varoš, morao proći ispod Zaimagicinih prozora. 

Utom bi se čulo kako se prozorska okna razmiču. I: 

— Novak Matrak, pr'no u bardak! 

Njemu bi sto puta bilo bolje da je sasula tutu po njemu. 
Obrisao bi lice. Vratio se kući, oprao se, promijenio kožni mantil, 
šešir i cipele, pa opet izišao, a dotad ona ne bi mogla napuniti 
novu tutu. 

Sto puta bi lakše podnio to s tutom. Kao što se pričalo da je 
na ponekoga znala zasuti. Osim ako joj to s tutom nije namjes- 
tio Novak Matrak, pokušavajući je — pod inkriminacijom 
napadanja na radne ljude i građane — smjestiti u ludnicu, na 
Ravnu Romaniju, u Sokolac, a tu su ljudi bez šanse i odatle 
nejma izlaska. 

Začudo, to mu nije uspijevalo. 

A i kako bi kad je, gradeći se da nije čuo to što je čuo, u sebi 
stišavao bijes i nastavljao sav važan šetati, ali ga je — tamam kad bi 
se koliko-toliko sredio i zaista usredsredio na svoju važnost — 
čekalo da naiđe pokraj kamene Zaimaginicine kuće? 

Samo bi čuo — kao da je atomska bomba pala na Hirošimu — 
kako se otvara prozor i kako ona sikti: 

— Novak Matrak, pr'no u bardak! 

Sve je poduzeo što se moglo. Dvostruke patrole, i civilne i uni- 
formirane milicije, postavljao je istovremeno ispred vrata 
Zaimaginicine kuće od Varoši i na ona vrata od mahale — samo da 
ona ne mogne izići, a posebno patrole pred kamenom kućom — da 
ne mogne ući. 

Miliciju je, pošto im on nije mogao povjerovati, nagonio da 
zapečate sva vrata na objema kućama. Lično se i komandir 
Gazetić uvjeravao da pečat nije skinut. Niti je iko vidio 
Zaimaginicu da iskače kroz prozor. Ali bi Novaka Matraka — dok 
je nastavljao počasni krug Vlasenicom, istim putem kud su 
vožene moto-trke i pobjednici vozili počasni krug s lovorovim 
vijencen preko glave, samo suprotnim smjerom od njegovoga 


kretanja — ispred kamene kuće čekao isti belaj, ciktajući 
Zaimaginicin glas sa prozora: 
— Novak Matrak, pr'no u bardak! 


INFORMBIROVAC 


Nefisinom mužu je namješteno da ode na robiju. I to ga je str- 
palo tamo gdje je bilo najmanje razloga da se njega pošalje. I 
odakle se najteže mogao spasiti. 

Goli otok. 

Raščulo se da je tamo dospio. Nije se znalo i kako je do toga 
došlo. Saznao je Osmica Hadžiosmanović. 

Donosio je, potajno, svake srijede, u hotel "Zvijezda" medicin- 
ski alkohol i koncentrate vještačkih boja. To je pripravljao vateri- 
nar Pavelić, a upravnik ugostiteljskog preduzeća Smiljić miješao s 
vodom i spravljao razne vrste alkoholnih pića, ovisno o tome radi 
li se o mehkim ili žestokim, obojenim ili neobojenim, ali i o tome 
kakvoga je ugleda lokal u kome će se piće točiti. 

Iako je Smiljić zaradu dijelio s veterinarom i plaćao usluge 
računovođe Hamke, koji je štimao ulazno-izlazne fakture 
nepostojeće robe koja je "pristizala iz renomiranih domaćih 
tvornica alkoholnih pića", prihodi su mu bili toliki da su pre- 
mašivali udovoljavanje prohtjevima vlastite supruge. Zato mu se 
moglo i da se ne spetljava samo sa konobaricama, koje su to 
podrazumijevale kad je u pitanju drug upravnik, nego i da pri- 
bavi simpatije supruga uglednih sugrađana, o čijim je porocima 
dobro znao jer im je iznajmljivao specijalne "slijepe" sobe, bez 
prozora. Takve prostorije su bile jedna od specifičnosti hotela 
"Zvijezda". Upravnik je lično nadgledao prepravke Fadića hana, 
nakon što je, odmah poslije toga rata, nacionaliziran i pretvoren 
u hotel, tako da je raspored prilagodio svojim ugostiteljskim 
mjerilima.. 

Pavelić je saradnjom sa Smiljićem udovoljavao svojoj 
kockarskoj strasti. Nije se trebao brinuti još i o tome koliko će 

izgubiti na pokeru u Sifinoj kafani. Ali, posao se rascvjetao, pa je 
mogao i dobro ušparati. Tako, kad inernacija postane prošlost, te 
godine neće morati smatrati potpuno izgubljenim. 

Osmica je. na stražnji hotelski ulaz, istovarao pletenke 
isključivo srijedom oko deset sati. Nije mu bilo jasno zašto ga je, 
najednom, Pavelić poslao s robom u utorak. Po običaju, sačekao 
je u hodničiću pred upravnikovom kancelarijom, uz koju je bio 
separe samo za probrano društvo. 

Čekanje se oduljilo. 

Unutra su se, zakriveni teškom zavjesom, uveliko bili zapili 
dvojica kolega komitetlija, sreski sekretari za Srebrenicu i 
Vlasenicu, drug Krstić Dobrivoje i drug Kubradović Dragivoj. 
Krstić Dobrivoje samo što nije lio suze za Nefisom, proklinjući 
sebe što mu je izmakla iz šaka begovska uspaljenica i vrtirepka, pa 
bi se, stišavajući bijes, pravdao da je mislio kako je sve učinio da 
mu golubica sama doleprša i gugutne u naručju... 

— Oni su hteli njega, njezinoga muža, komandir milicije 
Jevremović Prodan i njegovi bivši džandari, hteli su da ga nemaju 
pred očima, ne toliko koliko je njima smetao, koliko da ga nema 
narod pred očima kao podsetnik. Razumeš, da se manje zna šta su 
oni bili i šta su i sad, a narod u narodnu miliciju mora imati pove- 
renje. Želeli su mu nešto podmetnuti. I da ga sklone, i da mu 
navuku krivicu, a ja sam ih u tome podržavao. Razumeš? Podučio 
sam ih kako da mu nameste i kako će odigrati: da mu poture dvo- 
jicu koji će pred njim pričati protiv države, protiv nove vlasti, a 
veličati Staljina. I, bilo je da ih on nije prijavio, pa je u igru stupio 
treći čovek, naš čovek, otkucao dvojicu naših provokatora, i njega, 
trećega, njezinoga muža, da je bio s njima i da ih nije prijavio. 
Suočeni su svi. Njezin muž je priznao da je sedeo s njima. Rekao 
da se ne seća šta su pričali. Oni su priznali da su pričali o kralju i 
otadžbini i da su plakali za majčicom carskom Rusijom, ali i da su, 
kakav je god, žalili za Staljinom. Sve čisto: Informbiro, prikrivanje 
otvorenih državnih neprijatelja, Goli otok, čista stvar. A komandir 
Jevremović Prodan mi je postao još odaniji. Dobio je šta je hteo, 
dok sam ja dobio šta sam hteo. Nije mi bila važna odanost 
Jevremović Prodana, s njim nema problema, on je kao i svoje ime. 

izgubiti na pokeru u Sifinoj kafani. Ali, posao se rascvjetao, pa je 
mogao i dobro ušparati. Tako, kad inernacija postane prošlost, te 
godine nece morati smatrati potpuno izgubljenim. 

Osmica je, na stražnji hotelski ulaz, istovarao pletenke 
isključivo srijedom oko deset sati. Nije mu bilo jasno zašto ga je, 
najednom, Pavelić poslao s robom u utorak. Po običaju, sačekao 
je u hodničiću pred upravnikovom kancelarijom, uz koju je bio 
separe samo za probrano društvo. 

ČCekanje se oduljilo. 

Unutra su se, zakriveni teškom zavjesom, uveliko bili zapili 
dvojica kolega komitetlija, sreski sekretari za Srebrenicu i 
Vlasenicu, drug Krstić Dobrivoje i drug Kubradović Dragivoj. 
Krstić Dobrivoje samo što nije lio suze za Nefisom, proklinjući 
sebe što mu je izmakla iz šaka begovska uspaljenica i vrtirepka, pa 
bi se, stišavajući bijes, pravdao da je mislio kako je sve učinio da 
mu golubica sama doleprša i gugutne u naručju... 

-— Oni su hteli njega, njezinoga muža, komandir milicije 
Jevremović Prodan i njegovi bivši džandari, hteli su da ga nemaju 
pred očima, ne toliko koliko je njima smetao, koliko da ga nema 
narod pred očima kao podsetnik. Razumeš, da se manje zna šta su 
oni bili i šta su i sad, a narod u narodnu miliciju mora imati pove- 
renje. Zeleli su mu nešto podmetnuti. I da ga sklone, i da mu 
navuku krivicu, a ja sam ih u tome podržavao. Razumeš? Podučio 
sam ih kako da mu nameste i kako će odigrati: da mu poture dvo- 
jicu koji će pred njim pričati protiv države, protiv nove vlasti, a 
velićati Staljina. I, bilo je da ih on nije prijavio, pa je u igru stupio 
treći čovek, naš čovek, otkucao dvojicu naših provokatora, i njega, 
trećega, njezinoga muža, da je bio s njima i da ih nije prijavio. 
Suočeni su svi. Njezin muž je priznao da je sedeo s njima. Rekao 
da se ne seća šta su pričali. Oni su priznali da su pričali o kralju i 
otadžbini i da su plakali za majćicom carskom Rusijom, ali i da su, 
kakav je god, žalili za Staljinom. Sve čisto: Informbiro, prikrivanje 
otvorenih državnih neprijatelja, Goli otok, čista stvar. A komandir 
Jevremović Prodan mi je postao još odaniji. Dobio je šti je hteo, 
dok sam ja dobio šta sam hteo. Nije mi bila važna odanost 
Jevremović Prodana, s njim nema problema, on je kao i svoje ime. 

Niti mi je bilo važno jedan turčin manje ili više. Ja sam dobio 
mogućnost da ona bude moja, da mi dode na noge kad je deveri 
isteraju iz kuće, Ali se sve otelo mojoj kontroli. Deveri su je oterali 
istoga dana čim su saznali za bratov kraj, a ona je, golubica mazna, 
otišla hodži. Zamisli ti, razumeš li kome je otišla? Da joj hodža 
pruži zaštitu, dok sam ja čekao da se meni obrati, da je ja zaštitim, 
je li, u ime svetle prošlosti njenog oca i brata. Onda bi sve bilo bez 
problema. Dao bih joj čitavu stambenu zgradu, bivšu šumarnicu 
sam joj namenio, u kojoj će ona biti moja ljubavnica. Ali sam ja 
sedeo, a hodža je delovao, obrlatio je, zapisao joj, nešto je morao, 
čim se ona bez borbe pokupila iz istih stopa i, krećući za Vlasenicu, 
na oči mojih potkazivača, onih za koje sam namerno hteo da sva 
Srebrenica znade da su moji ljudi, svratila samo njemu, hodži, u 
Odbor I-Ve-Zea. Hej, moliću lepo, hej! Zato te lepo molim, osveti 
me! Lepo ću te nagraditi, a i kazniti, ako mi to ne učiniš, tako mi 
Spasitelja Hrista i Prateža Mijata, da znaš šta te čeka! 

— Pratež Mijat?! — čuo je Osmica uzdrhtaj druga Kubradović Dra- 
givoja, a drug Krstić Dobrivoje je, sasvim smiren i gord, odgovorio: 

— Vojvoda Pratež Mijat! 

— Ti li si, brate Dobrivoje, sredio druga Dušanović Čolu?! 

— Nismo deca, Dragivoje, nismo deca. Ovo je revolucija, a re- 
volucije su uvek jele svoju decu. To valjda znaš. Morao si čuti ili 
naučiti. Ili, onda, ne pratiš istupe odgovornih drugova, ne čitaš 
zapisnike s plenuma Politbiroa. Ali, ima da me osvetiš. Ili će tebe 
vojvoda, onako naški... 


SVINJSKA FARMA, 1 


Osmica ih je, neometan, slušao sve dok se na hodniku nije 
pojavio upravnik Smiljić i tutnuo mu plavu kuvertu u desni džep 
— sljedovanje veterinara Pavelića, i nagurao mu zgužvanu 
"crvenku" u džepić — Osmicin tringelt. 

Kad je vijest o upadu četnika iz Šekovića i pokolju u Vlasenici 
stigla do Rogosije, gdje se, kod svojih kmetova Savića, zatekao 

Osman-Osmo-Osmica, jedan od dvojice tada još živih iz porodice 
begova Hadžiosmanovića, njegovi kmetovi su požurili da i njemu 
prekrate ovozemaljske muke i radosti. Ali, nigdje ga nije bilo. Nije 
bilo ni Savić Save. U njegovoj je kući begović zakonačio prethod- 
ne noći. Ili je Savić Savo saznao šta je bilo sa ostalim bezima, pa 
požurio ukloniti trag iz sela, ili se s Osmicom već, bez toga saz- 
nanja, bio zaputio ka Zvorniku? 'To se nikad neće tačno saznati. 
Namjerno ili nenamjerno, Savić Savo je spasio mladoga bega 
preprativši ga do prvih bošnjačkih sela u blizini Zvornika. 

U Zvorniku je Osmica dočekao mnogobrojne muhadžire iz 
Vlasenice. 

Oholi Zvorničani, čim bi ugledali kojeg pridošlicu, vikali bi za 
njim: 

"Muhadžiri vire, čekaju gibire!" 

Zato se, za dan-dva, čim se pročulo da su četnici izbjegli iz 
Vlasenice, vratila većina muhadžira. Osmica nije. Ne samo radi 
teških podsjećanja, nego što bi i u Vlasenici, jednako, morao biti 
muhadžir. Osim šuma i njiva, svo bogatstvo Hadžiosmanovića, do 
posljednje šupe ili parmaka na ogradi, a nemoli kuće, dućani i 
štale, sve je bilo opljačkano, pa spaljeno. 

Što nije izgorjelo, do temelja su razrušili. 

Jedino se nisu napljačkali do kraja gdje su najbolje mogli, u 
musafirskoj kući u Smajić-mahali. U magazi te kuće im je bio 
najbolji dućan. Neka baba je, onoga dana kad su oni upali, krenu- 
la u pljačku. S praznim pregačama preko ramena i s fenjerom u 
ruci, namjerila je u Hadžiosmanovića dućan s mješovitom robom. 
Kao što je pretpostavljala, na prozorima su bili namaknuti kapci. 
Zato je i ponijela fenjer. Kao što je samo mogla priželjkivati, teška 
kanata je zatekla otklopljena. Ili je dućan već pljačkan ili ga momci 
koji su trgovali nisu imali kad zaključati... 

Zdesne strane, pri slabom titraju svjetla, baba je primijetila 
metalno bure. Ono je bilo odmah uz tezgu. Na njemu nije bilo 
poklopca, jer je unutra neprestano dolijevan petrolej i odatle zah- 
vatan metalnom mjericom od pola litra i prodavan mušterijama. 
Kako je — da mogne bolje razgledati — baba popustila fenjer, tako 
je fenjer propao. Kako je propao, tako je iz bureta suknuo pla- 

men. Kako je buknula vatra, tako je i zapraštalo. Utren su izgorjeli 
i dućan i gornji boj kuće. Čitava kuća. Skupa sa tom babom. 


Osmica je, skupa sa zvorničkom sirotinjom, bio na 
"Merhametovoj" narodnoj kuhinji, a spavao u sirotištu. Iako već 
momčić, s kojih petnaest godina, uzrastom se nije razlikovao od 
domskih štićenika. Samo, sa njima nije mogao ići na nastavu u 
osnovnu školu. Ne samo da je već bio završio čitavo osnovno 
školovanje, sva četiri razreda, nego i četiri razreda niže gimanzije. 
I, da je ostao u Sarajevu — da nastava nije prekinuta kad se, 27. 
marta 1941. godine, i u tom gradu vikalo "Bolje rat nego pakt" i 
otac ga odveo kući, a zatim ga, bojeći se rata koji je naveliko 
započinjao, skrivao kod svojih kmetova po beglucima — imao bi i 
svjedodžbu o završenom petom razredu gimnazije. 

Zato su ga, što je bio jetim, iako je bio školovaniji od većine 
službenika u Konaku, dali na pekarski zanat. Za to je previše imati 
i četiri početna razreda škole, pa su mu već prve godine izučava- 
nja dali pekarsku diplomu. 

Čim je završen rat, morao se vratiti u Vlasenicu i započeti novi 
život kao deficitarni kadar. Upravo je — uz krojačku i obućarsku — 
u osnivanju bila pekarska zadruga. Narodu koji je kretao u 
obnovu i izgradnju zemlje pogotovo je manjkalo odjeće, obuće i 
kruha, pa je pod istom upravom trebalo objediniti i sve predratne 
pćkare ili njihove preživjele potomke. Tako će se okrupniti 
proizvodnja i zadati posljednji udarac nazadnom kapatalističkom 
duhu privatnog zanatstva. 

Drug Savić Savo, isti onaj Savić Savo iz Rogosije, imenovan 
rukovodiocem Pekarske zadruge, osnovane u pekari koja je bila 
vlasništvo — na javnom suđenju pred prijekim narodnim sudom na 
smrt strijeljanjem osuđenog kao nelojalnog — pekara Fidahića, 
obradovao se novoj kvalifikaciji svoga bivšeg bega. Bi ga ne samo 
zaposlio, već postavio i za šefa noćne smjene (u dnevnoj smjeni — 
kad se prodavao po noći spravljani i pečeni kruh — šef je bio nje- 
gov bratić Savić Mitar). Ali, takav naum umalo nije druga Savić 
Savu koštao partijskog ukora. Ne radi postavljanja bratića za šefa 
prodaje, nego zbog Omericine diplome. 

1o je "došlo do razotkrivanja petokolonaša Osmanovića". 

Teški grijeh je bio u tome što je Osmicina diploma bila ispisana 
samo latinicom, kako je i dolikovalo državi koja jč izdala. A pogo- 
tovo je bilo neoprostivo što je u njezinom zaglavlju nije bilo 
Drinske banovine, nego je — kako je i pristojalo vremenu — staja- 
lo: "Nezavisna Država Hrvatska". ) 

To je zapazio drug Dušanović Borivoj, postavljen na mjesto 
glavnog agronoma, i prijavio drugu sekretaru Sreskog komiteta 
Ka-Pe-Jota za Be-Ha u Vlasenici Kubradović Dragivoju. Pohvalivši 
Dušanović Borivoja, drug sekretar se našao na teškim mukama. 
Omerica nije bio Član. Nije pristajao ni da, vanrednom odlukom, 
bude predložen za retroaktivnog kandidata za Člana, pa da bude 
primljen i, odmah potom, kažnjen precrtavanjem iz evidencije i 
stavljen na partijske muke. Ipak, moralo se Omericu strogo kazniti. 

S takvom diplomom da bude narodni pekar?! Mora mu se 
odmjeriti po krivici! 

Spas se pojavio u liku i djelu druga Dušanović Borivoja, do tada kan- 
didata za Člana. U njegov karton je upisano da je, "kao ratno siroče, 
uspio s uspjehom završiti tromjesečni kurs za agronoma, nastavljajući 
se iskazivati u pregnućima obnove i izgradnje ratom porušene i opus- 
tošene zemlje, te se, vanrednom odlukom, na lični prijedlog druga 
sekretara Kubradović Dragivoja, unapređuje u člana KPJ". 

Novoprimljeni Član je — neposredno nakon čega će prestati 
biti kandidat za Člana — predložio da "Omerović Omer" (tako je 
bilo otkucano pisaćim strojem, ali je crvenom olovkom ispred 
prezimena ipak dodano: "Hadži") bude raspoređen na radno 
mjesto u svinjogojskoj farmi, koja se upravo formira u Dragasevcu 
i za čijeg je rukovodioca postavljen on, drug Dušanović Borivoj. 

Drug Dušanović Borivoj, rođeni sin vojvode Dušanović Cole, 
potkivača Rasima Hadžiosmanovića, ratno siroče je postao poslije 
rata, kad je već bio okončao i agronomski tečaj. Otac mu je pogi- 
nuo prilikom "izvođenja oružane akcije na ostatke bandi. Pao je 
kao veliki junak i pripadnik organa narodne milicije te se čin nje- 
govog žrtvovanja za ideale socijalističke obnove i izgradnje morao 
odgovarajuće vrednovati. U ime naroda, posmrtno mu je dodijelj- 
ena Spomenica Narodno-oslobodilačkog rata 1941. godine, koja 

je uručena članovima njegove porodice i regulirana im prava i 
obaveze koji slijede uz visoko priznanje". 

Dušanović Čolu je ubio grbavi Pratež Mijat, novi vojvoda 
odmetnutih četnika. Titulu je naslijedio od tog istoga Dušanović 
Čole, nakon što je dotadašnji vojvoda prihvatio uvjete amnestije i 
priključio se obnovi i izgradnji. Zato je, kao najneposredniji poz- 
navalac situacije na terenu, priključen snagama organa unutarnjih 
poslova i uključen u akciju tjeranja bandi. 

Čim je on ubijen, odmah je, u ilegali, postavljen treći vojvoda. 
Pratež Mijat je smijenjen. Odluka je bila jednoglasna i odobrena sa 
"višega mjesta". Obrazloženje: "Netaktično shvatanje izvršavanja 
važnih konspirativnih zadataka ubijenog u svrhu privatnog 
razračunavanja i nesposobnosti da prevaziđe raniju netrpeljivost 
spram ubijenog, pravdajući osvetu time da je ubijeni izdao ideju". 

Pratežu Mijatu je blagovremeno dojavljeno da se, kad se i zašto 
se hajka organizira: da će se, onako malo, i zapuškarati, a i musli- 
manskim masama dati na znanje da vlast i dalje strogo vodi računa 
o proganjanju zaostalih bandi. 

Obaviješten o načinu djelovanja narodnih masa angažiranih u 
funkciji tragača te o pravcima kretanja pripadnika narodne milici- 
je, ko će sve biti i na kome mjestu razvijen u strijelce, vojvoda 
Pratež Mijat je to — umjesto da detaljne podatke iskoristi za nes- 
metano prebacivanje u drugi rejon — jedva dočekao. Mogao je, iz 
pripremljene busije i bez ikakve smetnje, odabrati svoju metu i 
naciljati na bivšeg vojvodu, potegnuti obarač i nesmetano se 
povući u dubinu šume Debelog brda. 


SVINJSKA FARMA, 2 


Veterinar Pavelić je spasio Osmicu iz farme nakon što je došlo 
do pomora svinja u Dragasevcu. 

Za pomor se znao zvanični krivac. Bio je to: "Omer H. 
Osmanović". I to; "Ne samo zbog svoje nekvalificiranosti, jer je po 
struci pekar, nego zbog vjerske odbojnosti prema svinjama, što je 

pojačano njegovom klasnom nadmenošću, jer je svima poznato 
da potiče iz nekadašnje buržujske porodice, omogućio je do dođe 
do masovnog trovanja na prosperitetnoj farmi". 

Izvještaj o vještačenju, koji je prihvatio Narodni sud u 
Vlasenici, potpisao je lično agronom Čolić Borivoj, rukovodilac 
uništene farme u Dragasevcu. 

Da ne bi, kao bez farme, ostao bez posla, drug Čolić Borivoj je. 
prethodno zvanično promijenivši prezime u slavu imena mrtvog 
oca (koji je bio poznatiji po imenu nego po prezimenu), imeno- 
van za rukovodioca Zadružnog rasadnika u nastajanju, čiju je 
lokaciju sam predložio. Trebalo je samo nacionalizirati Musa-pašin 
vakuf u blizini Nove Kasabe i pretvoriti ga u voćnjak. 

Na petnaest hektara zemljišta su zasađene desetine hiljada sad- 
nica šljive, a u zaravni ispod najvećeg voćnjaka u sjeveroistočnoj 
Bosni su betonirani temelji buduće tvornice rakije. 

Stari hodža Hasim je strpan u haps zato što je s minbera u 
Musa-pašinoj džamiji u Novoj Kasabi bacio prokletstvo na 
munafičku rabotu. Sud mu je izrekao kaznu koja će trajati done 
dok se ne ispostavi suprotno i voćnjak ne počne rađati. 

Penzionirani agronom Ševkija Ragibović, koji je diplomirao u 
Beću, zauzeo se za hodžu Hasima, svoga rođaka po majci. 
Privatnom predstavkom upućenom Republičkom komitetu za 
poljoprivredu u Sarajevu, zamolio je za "imamovo puštanje iz Zatvo- 
ra po hitnom postupku". "U suprotnom", tvrdio je, "značit će to 
doživotnu robiju. Nikad ni na jednoj šljivi u voćnjaku na Musa-paši- 
nom vakufu neće roditi nijedna šljiva". I laiku je, trvdio je Ševkija 
Ragibović, jasno, osim priućenom agronomu Čoliću-Dušanoviću, 
kome je on osobno, kao i sreskoj vlasti, podastirao dokaze da šljive 
ne mogu roditi na takvoj vrsti zemlje i na takvoj zemljišnoj konligu- 
raciji. Ujedno se zauzeo i za slučaj pekara Osmana Hadžiosman- 
ovića, "koji, također, robija, ali ni on svojom, nego greškom imeno- 
vanog priućenog agronoma Ćolića-Dušanovića". 

Na veliku pekarevu i hodžinu sreću, ali i na istu toliku količinu 
Ragibovićeve radosti — da nikad neće biti otkriven kao denuncija- 
tor, a za potkazivaćem se uzaludno tragalo na svim nivoima po 
Vlasenici i Novoj Kasabi — predstavka je došla u ruke njegovog 

bečkog kolege i ministra poljoprivrede u Vladi Narodne Republike 
Bosne i Hercegovine Janeza Kunavera. Tovariš Janez je izuzetno 
cijenio kolegu Ragibovića, a kao ekspert za voćarstvo, prema 
priloženim dokazima o kiselkastosti zemljišta i japadnog položaja 
posjeda, bilo mu je jasno da je Čolić apsolutni neznalica. Kao 
stranac, nije mogao dokučiti pozadinu slučaja i "to postratno pre- 
bijanje dugova među Bosancima". Njemu su svi ti u Bosni bili 
samo Bosanci i nikako nije prihvatao mogućnost da bi se različiti 
narodi na tako malom prostoru mogli gložiti i nakon strašnoga 
rata. Ali je, kao gorljivi komunist, u Čoliću prepoznao jednog od 
onih "Lenjinovih mangupa u našim redovima koji će uništiti 
komunističku revoluciju". 

Na uviđaj u voćnjak je doputovala crna ministarska limuzina 
Janeza Kunavera, s ćiriličkom oznakom "BH 008", što bi moglo 
značiti da ga je = uro Pucar rangirao kao petog svoga čovjeka, s 
obzirom da su drugu Starom bile rezervirane prve tri registarske 
automobilske tablice u Narodnoj Republici Be-Ha. 


Ponovljeno je i vještačenje o svinjskoj farmi. Nisu dovođeni 
eksperti. Ministar je, po saznanju da je interniran u Vlasenicu, 
izričito zahtijevao da njegov predratni prijatelj sa studija u Beču 
veterinar Pavelić obavi veterinarsku ekspertizu. 

Uzaludni su bili protesti svekolikih organa socijalističke vlasti 
Sreza Vlasenica da je "nedopustivo frakcionaško reakcionaštvo da 
zatvorenik interniran na izdržavanje kazne sudi o stručnosti, a 
samim tim i odgovornosti članova i kandidata za članove 
Komunističke partije". 

Jednako su se, kao kad bi upućivali pozdravne telegrame, žalili 
strogo pov. depešama, sve dok im iz Sarajeva nije priprijećeno da 
će ih dekretom sve posmjenjivati samo li se još ijednom požali 
ijedan njihov forum. 

Istina, iz Sarajeva nisu odmah tako regirali. Prethodno su, 
najbojažljivije što su mogli, pokušali pridobiti tovariša Kanavera 
da promijeni odluku o ekspertizoru. U početku, radi intervencija 
uokolo-naokolo, tovariš Kunaver nije baš razumijevao (sličnosti i 
različitosti u jeziku, a i sva ta zapetljanost među Bosancima), ali je, 

kad je shvatio na šta se cilja, zaprijetio otkazom i neporecivim 
argumentom da u njegovoj Sloveniji jedva čekaju da on prihvati 
njihovu ministarsku funkciju, jer je i tamo premalo istinskih 
stručnjaka koji su pristali potpisati pristupnicu u članstvo 
Komunističke partije, te da on, prema tome, insistira na stručnosti 
kolege Pavelića, za kojega je, uza sve to, kategorički stavio na 
znanje premijeru ministru da je taj Pavelić nepravedno, 
spletkarenjem, osuđen. I još je zaprijetio da bi svoje ostajanje u 
ministarskoj fotelji Narodne Republike Bosne i Hercegovine 
mogao uvjetovati traženjem revizije sudskog procesa protiv 
kolege Pavelića, uvjeren da, "v tistem primeru, pravda bo zma- 
gala". Nadodao je da se raspitao o stradanju starog partijskog ile- 
galca i došao do nesumnjivih saznanja o njegovoj nevinosti. 

Kako se htjelo da Bosna i Hercegovina postane Jugoslavija u 
malom i pošto su u njezinoj Vladi jedva imali samo jednoga 
Slovenca (supruga mu je iz Bosne), uviđajući da im vrag odnosi 
ministra, iz Sarajeva su tek tada telegrafom poslali oštar demarš 
sreskim vlastima u Vlasenici, a u službenom pismu, upućenom 
redovnom poštom, dodatno zaprijetili utvrđivanjem kolektivne i 
pojedinačne odgovornosti cjelokupnog rukovodstva. 


Pavelić se na novom zadatku nije ponio samo kao veterinarski 
stručnjak. Osjetivši da ima odriješene ruke, iako i sam osuđenik — 
zato sa ogromnim iskustvom u poslovima s ljudskim dušama i, u 
neposrednom slučaju, s neograničenim ovlaštenjima — odigrao je 
ulogu isljednika. 

U Mesarskoj zadruzi je napipao trag tajnih kanala šverca i utvr- 
dio da deset hiljada svinja nije kupljeno od poljoprivrednog dobra 
"Semberija" u Bijeljini, nego da ih je Čolić Borivoj dobavio, preko 
Šapca i Niša, iz Bugarske. Na Kunaverjev dodatni zahtjev, Pavelić je 
i zvanično je uključen u ekipu UDB-inih inspektora. Tako je ubrzo 
raskrinkan švercerski lanac. 

Nije prošlo ni deset dana, a već je skupljeno petnaest izjava 
koje su potvrđivale da je Čolić Borivoj znao da su svinje leprozne 
i da ih je, zato, dobio po bagatelno niskoj cijeni, pa je na tome 
zaradio gomilu para. Lahko je potkupio raznorazne direktore 

zem-zadruga iz Bosiljgrada, Dimitrovgrada, Vladičinog Hana, Niša, 
Jagodine i Šapca i od njih dobio račune Oo regularnoj prodaji 
zdravih rasplodnih svinja poljoprivrednom dobru "Semberija", pa 
u Bijeljini postigao sporazum o fiktivnoj kupoprodaji. 

I šverceri i direktori zem-zadruga su bili podvrgnuti oprobanim 
metodama unakrsnih ispitivanja — detoktorima laži i batinanjima. 
Stiješnjen neoborivim dokazima, popustio je i Čolić Borivoj. Po 
hitnom postupku, "u ime naroda, kao državni neprijatelj broj 
jedan", prebačen je u Kazneno-popravni dom u Lepoglavi. 

Tako je na vidjelo izbilo da hodža Hasim i pekar Omerica nisu 
ni luk jeli, ni luk mirisali. 

Kao što je ekspertiza tovariša Kunavera iz zatvora izbavila staro- 
ga hodžu Hasima, tako je vaterinar Pavelić spasio Omericu 
Hadžiosmanovića. 

Kao što se imam Hasim imao gdje vratiti na posao, u Svoj 
džemat i Musa-pašinu džamiju u Novoj Kasabi, tako je Omericu 
sljedovalo zaposlenje u Veterinarskoj stanici, na čijem je čelu bio 
veterinar Pavelić. Istina, samo kao nezvanični upravnik (bio je 
lišen građanskih prava), ali i jedini stvarni rukovodilac. Drugoga 
veterinara nije ni bilo, pa je bio neophodan veterinarski 
pomoćnik, a Osmica je za to imao i previše školske spreme. Tako 
je postao i jedini zvanični namještenik Sreske veterinarske stanice. 


Nije se bila ni slegla prašina, a Kunaver je, ipak, otišao za min- 
istra u Ljubljanu. Njegovoj supruzi je dosadila Bosna. 

sAha!", kliknuli su pobornici osuđenika Čolića, uzaludno tra- 
gajući za onim/onima koji je/su u Sarajevu otkucao/li Čolić 
Borivoja. Bili su presretni novim otkrićem: 

Aha! Ratni zločinac se vratio na mjesto zločina!" 

Njihov usklik se odnosio na veterinara Pavelića, a krunskog 
svjedoka protiv njega su imali u Novaku Matraku, glavnom pov- 
jereniku UDB-e za srez vlasenički. 

Aha! Aha-ha, majčin li si, sine!" 


Začudo, nije se posumnjalo na Ševkiju Ragibovića, penzionira- 
nog agronoma. Koliko ga god prezirali, smatrali su ga preponos- 

nim u njegovome bolu da bi se bavio ičim prizemnim, pogotovo 
denunciranjem. Ispali su pošteni, a zapravo su o njemu sudili 
prema sebi, odnosno sasvim suprotno od sebe, jer su bili svjesni 
da je on potpuno suprotan čovjek u odnosu na njih. A možda su 
ga gubili iz vida i zato što ne bi znali kako bi ga više kaznili. Bili su 
svjesni da su mu — bez ikakvoga prava na to — sve oduzeli: i imanje, 
i pravo na agronomsko zvanje, i strpali ga kao podstanara u jednu 
sobicu najslabije njegove kuće. 

Začudo, udbaši nisu obratili pažnju ni na moguću ulogu 
apotekara Marjana. A možda samo nisu smjeli obratiti pažnju. 
Marjan je bio sunarodnik ministra Kunavera. U tome se i ogledala 
Marjanova uloga. Svega je bio svjestan vaterinar Pavelić i znao se 
okoristiti takvim autoritetom. Time je — opet mimo njegove volje 
— apotekaru pridodan još jedan argument koji potvrđuje da je s 
pravom prozvan Titom, nadimkom koji mu je već bio javan, ali i, 
razumljivo, drastično tajan. 


D ZAM, 2 


Nevolje nevakta zbližile su veterinara i njegovog pomoćnika. 
Postali su prisni i naučili jedan drugoga napamet. Osmica je 
nalazio da odanošću treba nadoknađivati dug pretpostavljenom. | 
da nejma cijene spram onoga što mu je Pavelić učinio. I nije ga 
samo izbavio iz jada. Nesebično mu je prenosio znanje, pa su ga 
seljaci počeli uvažavati pomoćnika i prihvatili ga kao pravog dok- 
tora. To mu je omogućilo da u rodnom gradu opet može biti 
mnogo više čovjek nego što je izgledalo da mu je to sudbina nami- 
jenila. I zato je bilo malo toga što Paveliću ne bi bio spreman 
učiniti, samo da on zatraži od njega. 

Sijaset kojekakvih sitnih usluga činio je i bez traženja. Pavelić 
je to shvatao, pa je vješto izmišljao kojekakve posliće. Tako je 
Osmica izgubio osjećaj da nerijetko čini i usluge koje su i 
rizične, a ne samo protuzakonite. Ali je pretpostavljeni, isto 
tako, znao da zloupotrebljavani pomoćnik ne može dopasti 

belaja koji on svojim uticajem ne bi mogao preduprijediti. A | 
unaprijed je zavolio toga hitrog malog čovjeka. Pogotovo što je 
na studijama u Beču bio u istoj partijskoj ćeliji s njegovim 
bratom Rasimom, osjećao je svojim dugom spasiti Osmicu pred 
zlom onih koji svim silama osvajaju svoju staru slobodu i u 
novoj Jugoslaviji. 

Ali, ponekad je s Osmicom znao upriličiti i šalu koja je mogla 
izgledati i neumjesno, pravdajući se pred sobom time da to čini 
zato što pomoćnik na sve gleda preodano, često ne videći dalje od 
vlastitoga nosa. Život je — smatrao je veterinar — ionako previše 
ozbiljan da bi ga samo tako trebao posmatrati. Treba zasukati 


nogavice, pa zagaziti. I poigrati se sa životom, kad se već on 
igra s nama. 


Nefisa! 

Veterinar je dobro znao da se apotekar uživio u priče koje su 
naokolo kolale i da je podstanar odista postao ljubomoran na 
stanodavku. Zato je rekao Osmici da sljedeće noći zaostane malo 
po izlasku iz Sifine kahve. Ionako on ne prati šta na radiju čita 
Grga Zlatoper, a niti je njemu vremenski ograničeno kretanje. Pa 
da se, nakon što se uvjeri da je Marjan došao u Nefisinu kuću, 
nekoliko puta baci kamenčićem u prozore na spratu, i to s one 
strane kuće koja je suprotna od džamije. 

— Ali, sa te strane niko ne baca kamenčiće! — začudio se Osmica. 

— Ti se baci. I ne škrtari na veličini kamenčića, ni na snazi 
zamaha. Tako ćeš sigurnije pogoditi. U oba prozora gađaj! Kad 
čuješ da si pogodio, pređi na drugu stranu kuće i gledaj u pro- 
zore od džamije. 

— Zašto? U toj sobi je Nefisa. S te strane trebam gađati... 

— Svašta ti znaš... Znao sam ja da ti to znaš. Ali, ti gadđaj s druge 
strane, pa se prebaci i — gledaj. Ako se šta bude čulo, oslušni. 

Osmica bi opet izrekao svoje misli, ali nije imalo smisla proti- 
Viti SE. 

Sutradan je nakupio kamenčića, i povećih, a i nekoliko kao pilj- 
ak sitnih. Navečer, poslije razlaza iz Sifine kafane, popeo se uz 
tarabu i, prikriven u vrtu, čekao. Kad je odmjerio da bi već nave- 
liko mogle trajati vijesti "Glasa Amerike", zamahnuo je. 

Samo se čulo: cak. 

I još jednom: cak. 

"Da je u toj sobi, ona bi znala... Ona zna na koji način se ja 
bacakam u njezin pendžer!", pomisli Osmica, ali ga raznježenost 
dozva i on se sjeti radi čega je tu gdje je. Opet zamahnu. Jednom, 
dva puta, tri, četiri puta se bacio. Dok nije, kao da to čini rafalno, 
pobacao sve krupnije kamenčiće. 

Samo je drugim pogodio u prozorski okvir. Preostali su završili 
u meti. Džam se sasuo. 

Na prozoru se pojavio Marjan. Odškrinuo je razbijena okna i 
uzaludno piljio. Bio je mrkli mrak. 

Pritajeni Osmica je šmugnuo i, polusaget, obišao kuću, pa se 
malo udaljio i — čekao. 

Prozori od džamije su bili raskriljeni i mračni. U tom je sijalica 
sinula i čuo se Marjan: 

— Vidiš li do čega je došlo? Misle da si sa mnom u sobi, pa su i 
meni počeli razbijati prozore! 

— Kako si se usudio ući?! — zaciktala je rasanjena žena. — Kako 
si se samo usudio ući?! I još vičeš na mene u mojoj rođenoj kući!? 

— Zašto ne bih i ja? 

- A zašto bi? 1 šta ti znači "i ja"? Šta ti znači da bi i ti?! — vrištala 
je raspomamljenim glasom. 

— Aha-ha! Dama preda mnom i dalje glumi egipatsku kraljicu! 
Gospa Nefisa kao Nefreteta... 

Žena i ciknu: 

— 'Ti baš i umislio da si Tito, da ti se sve može, da ti se svaka 
može?! Vidi ti uglađenog gospodina! 

Apotekar nije stigao dovršiti s izljevom srdžbe. Zanijemio je. A 
Osmica ugledao stakleni bokal u Nefisinoj ruci. Bokal se sručio na 
apotekarevu glavu. 

— Napolje! — ciktala je žena. — Izlazi iz moje sobe! Kako te nije 
sram!? Razbudit ćeš mi djecu! Šta će one misliti o svojoj majci!? 

Potom su tresnula vrata, a onda se pritajenom Osmici na pro- 
zoru ukazalo Nefisino razgolićeno poprsje. Još raskošnije time što 
je podigla raširene ruke koliko je god mogla, dok brzim zamahom 
nije privukla raskriljena okna, Tako jć i nestalo iza stakala i iz 

Osmicinog vidokruga, ali će on tu sliku svoje ljubavi u 
raskopčanoj spavaćici pamtiti dok je živ i, oživljavajući je u sebi, 
njome se braniti pred svim ružnim što će ga kasnije spopadati. 

Sutradan, apotekar za stolom u Sifinoj kahvi nije skidao šešir. 

Veterinar, kojeg je Osmica izvijestio o onome šta je učinio te šta 
je čuo i vidio, gradio se nevještim i navaljivao da bi se svi trebali 
pridržavati nepisanog pravila i skinuti šešir za stolom. 

— Kad bi se sva pravila izbjegavala, srušio bi se poredak stvari. 
Ne bi više bilo gospode i socijalizam kao svjetski proces bi se 
definitivno raspao! — ustvrdio je Pavelić. 

— Tih pravila nejma u pokeru! — pobunio se Marjan. 

— Mi igramo u specifičnim uvjetima i prema posebnim pravili- 
ma. Kao što moj pomoćnik Osman šifrira naše dobitke i gubitke 
na način kao da igramo tablanet, kao što, igrajući, ne pijemo alko- 
hol, i to ne zato što nam to potajno ne bi bilo dozvoljeno, nego 
zato što je gospođa Sifa muslimanka, tako se uobičajilo da igramo 
gologlavi. 

— Gospodin kolega apotekar je dobio udarac u glavu. Ukazao 
sam mu medicinsku pomoć — kazao je uvijek ozbiljni doktor 
Herosch. — Udarac i rasjekotina... 

— Da, da, udario sam se u gredu silazeći niz stepenice u 
Nefisinoj kući — odvratio je apotekar. 

— Pa, šta? Šta ima veze?! Zavoj — zavoj, pa šta?! Ne treba se srami- 
ti zavoja... — dodao je Pavelić. 

—- Gospodine kolega, u pitanju je psiha, problem psihe... — raz- 
jašnjavao je doktor Herosch. 

—- A to li je? — branio se veterinar. 

— Naš gospodin kolega apotekar je zadobio udarac staklenim 
predmetom. Da se udario na stepenicama, bez problema bi skinuo 
šešir. Dobiti udarac u glavu veoma tvrdim staklenim predmetom, 
to je i problem psihe... — objašnjavao je uvijek ozbiljni doktor 
Herosch. 

— Ja se izvinjavam — pravdao se veterinar. — Sad mi tek ništa nije 
jasno, ali se duboko izvinjavam ukoliko sam prešao granicu 
diskrecije i postao odveć indiskretan. Ali je to učinila i drugarica 
Jovanka... 

— Kolega, molim Vas, pustite to. Ovo nije visoka politika. Mi 
samo igramo poker! — usprotivio se Tibor Dora. 

— Samo sam blefirao — vadio se Pavelić gledajući preko karti 
snuždenog apotekara, kojem je, osim načina govora, pridodan 
još jedan razlog koji opravdava njegov krajnje konspirativni 
nadimak Tito. 


UZBUNA 


Dežurni milicioner zvani Danguba, zadužen za mahalu 
Telalovići, bio je više nego usplahiren. U šesnaest sati i petnaest 
minuta su u Sifinu kafanu ušli apotekar Marjan i muzičar Tibor 
Dora. Nije bilo ostale dvojice-trojice. Dvojica su veterinar Pavelić i 
doktor Herosch. Osmica je, pri tome, smatran više kao crtica 
između označenja dvojica-trojica nego kao treći. 

I, iako je iste sekunde, nakon što je bilo šesnaest sati i petnaest 
minuta, morao alarmirati pretpostavljene, jer je svim milicioneri- 
ma dok su kretali na popodnevni zadatak u Telaloviće bezbroj 
puta ponavljano da su četverica državnih neprijatelja uvijek tačni 
u minutu i da nikad ne kasne te da će biti znak da se nešta ozbiljno 
zbiva ako ikoji imalo okasni ili urani, Danguba se uživio u situaci- 
ju i stao prežati kad će i odakle će se pojaviti veterinar i doktor. 
Tako je protraćen čitav sat dragocjenog vremena. Tek u 
sedamnaest sati i petnaest minuta, koliko su ga noge nosile, 
otrčao je do najbližeg kolege kojeg je zatekao na ulici i, zadihan, 
naredio mu da on dalje trči i javi dežurnom u Stanici da "speci- 
jalkom" javi komandiru da "oni kasne". 

Vrijeme je neumitno proticalo radi usporenog načina dojave 
(milicioneri pozornici nisu imali motorole, motore ili automobile) te 
zato što je dojava bila nejasna (prvo je prvom milicioneru bilo nejas- 
no "koji to oni kasne", a potom je — nakon što je taj došao do 
dežurnog milicionera u Stanici i objasnio, pa dok je dežurni — kome 
također nije bilo jasno, popustio pred navaljivanjem da je Danguba 
bio sav usplahiren i da "oni kasne" mora značiti važnu lozinku — pre- 

nio poruku, pa dok je komandiru Gazetiću trebalo vremena da shvati 
gdje je Danguba raspoređen i poveže šta znači "oni kasne"... 

Ukupnom kašnjenju treba dodati tromost komandira Gazetića 
dok se od kuće (pješke) prebacio do Stanice i dok je, odatle, naz- 
vao druga Novaka Matraka, i dok se — nakon trećeg uzastopnog 
okretanja njegovog broja telefona, uz po cijelih petnaest odzvonj- 
avanja — drug povjerenik UDB-e udostojio podizanja slušalice. 

— Koliko je sada sati? — pitao je razgnjevljeni Novak Matrak, koji 
je tačno znao koliko je sati, te se i dernjao zato što je to Znao. 

— Prošlo šest... — odgovorio je komandir. 

— Za osamnaest minuta je prošlo osamnaest sati! — grmio je 
udbas. 

— Šest sati prošlo osamnaest minuta! — komandir se popravljao 
kao da telefonski salutira. 

— Glupaci! Kožu ću vam odrati! Kožu! 

— Razumem! 

— Razumijes ti... 

— Razumem! 

— Jesi li provjerio kakva je trenutna situacija? 

— Ista od osamancast sati... 

— Kako znaš da je ista? 

— Mislim, novom dojavom ne raspolažem, imam tu koja je 
meni dostavljena prije petnaest minuta da je bila takva situacija 
kakva je bila u šesnaest sati i petnaest minuta... 

— Ti, ti misliš, ti?! Ti ništa ne misliš! Tebi! Tebi ću prvom kožu 
odrati! 

— Razumem! 

— Ništa ti ne razumiješ! 

— Razumem! 

— Prošlo je duže od dva sata od saznanja da neprijatelj ne miru- 
je, a ja to tek sada doznajem!? I bez ikakvih novih dokaza o pro- 
mjeni situacije!? 

— Razumem! 

= Sutra, prije nego što ti pootkidam činove, sutra ćeš ti meni, 
Gazetiću, pred postrojenom milicijom, četkicom za zube prati 
klozet u Stanici. Ti... 


54 


- Ali, druže povjereniće Udbe... 
Na drugoj strani žice je tresnula slušalica i skamenjenom 


komandiru se, kroz desno uho, dugo u mozak zakivalo monotono 
"drn", "drn", "drn", "drn"... 


BUKVA, 4 


Istragom je uvrđeno da je "na makadamskom puta Sarajevo — 
Beograd, na dionici između Han-Pijeska i Vlasenice, u blizini 
nenaseljenog mjesta zvanog Zeleni pijesak ili Ali-begova ćesma, na 
terenskom džipu Sreske veterinarske stanice došlo do iznenadnog 
pucanja gume, usljed čega je vozač izgubio kontrolu nad vozilom, 
pri ćemu je zadobio evidentne ozljede, a džip je udario u među s 
lijeve strane ceste i prevalio se na lijevu bočnu, vozačevu stranu. 
Povrijeđenom, šoferu koji je upravljao džipom, veterinaru Paveliću, 
prvu pomoć je ukazao njegov pomoćnik Osman. H. Osmanović, koji 
je sjedio na mjestu rezerviranom Za suvoZaća i koji se, potom, pre- 
bacio prvim prijevoznim sredstvom, kamionom marke 'fap 17', reg- 
istarske oznake 'BH 17-32', poznatijem kao 'fap šticar', vlasništvo ŠIP 
'Grab', koji je prevozio balvane iz Studene gore u Pilanu u Tihići, te 
je dotićni Osman iz Sreske bolnice u Vlasenici na mjesto nezgode 
doveo svapskog doktora Heroscha, ratnog vojnog zarobljenika, koji 
je povrijeđenome ukazao neophodnu strućnu medicinsku pomoći. 

Dokazni materijal: veliki zahrđali klin — zadržao se u vanjskoj 
gumi; crno-bijele fotografije prevrnutog džipa — naćinio ih vlasnik 
fotografske radnje 'Foto-Laci'; izjava šofera kamiona marke 'fap 
17', šticar, registarske oznake 'BH 17-32'; uredan dokument o 
ukazanoj neophodnoj strućnoj medicinskoj pomoći na mjestu 
nesreće; uredno ovjereni putni nalog Sreske veterinarske stanice 
- poslovi pelcovanja pasa ovćara u Čađavici; provjereno da su psi 
ovćari u Čadavici uredno pelcovani, 

Smrt fašizmu — sloboda narodu!" 

I pored najbolje volje da se utvrdi išta sumnjivo, nisu 
pronađeni dokazi koji bi ukazivali da je posrijedi išta drugo nego 

nesretan slučaj, pa se "daljnja istraga obustavlja i ovaj predmet 
stavlja ad acta", s tim što napismeno nije evidentirano usmeno 
čuđenje izvršilaca uviđaja da su veterinar i njegov pomoćnik imali 
više sreće nego što su teški. 

Odista je to bila nevjerovatna sreća u nesreći. Da je džip, 
umjesto na suprotnu, lijevu stranu ceste, skrenuo sa ceste na 
bližoj, desnoj strani, završili bi u provaliji dubokoj više stotina 
metara. To je takav put. Od planinskoga prijevoja Han-Pogled u 
pravcu Vlasenice, u narednih pet-šest kilometara, smanjuje se nad- 
morska visina bar za šesto metara, pa je put sav u serpentinama, 
udesno neprestano viseći nad provalijom. 

Ali, htjelo se da prežive. 

Preživjeli Osmica je, nezvanično, sjedio pozadi i nije ukazao 
prvu pomoć povrijeđenome. On je, zaista, zaustavio "fapa šticara" 
i prevezao se do Vlasenice, a zatim se sam, prijekim putem, vratio 
nazad, pješke se uzveravši uz litice do Alajbegove česme na 
Zelenom pijesku. Dotad je već doktor Herosch ukazao neophod- 
nu medicinsku pomoć povrijeđenom. 

Nezvanično, dakle, jer istražiocima nije naumpalo da bi to 
mogli utvrditi, doktor Herosch je sjedio na mjestu rezerviranom 
Za SUVOZAČA. 

On je, vidjevši da veterinarova povreda nije opasna po život i 
da nejma lomova, prvi izišao iz džipa i skolonio se pod prvu 
homoru pokraj puta. Dotle je Osmica izvukao Pavelića iz 
oštećenog džipa i pomogao mu da došepa do homore, pod čijim 
je savijenim granama, kao u najbolje skrivenoj logi, doktor nes- 
metano ukazao neophodnu medicinsku pomoć povrijeđenome 
veterinaru. Za to vrijeme je Osmici uspjelo zabaciti trag, pa su, 
potom, na miru, sve trojica mogli iščekati da se dojavi miliciji i da 
patrola stigne na uviđaj. 

'Tako su, s potpunim opravdanjem, zakasnili na poker u Sifinoj 
kafani. 

Toga jutra se ispostavilo da doktor Herosch nejma mnogo paci- 
jenata. Ipak, zadužio je svoju desnu i lijevu ruku vektera Kasima 
da ga, ako ustreba, malo odmijeni ("dok on obavi neki posao"), pa 
je telefonom javio prijatelju veterinaru da bi napokon mogli reali- 

zirati to o čemu su se davno dogovarali i samo čekali da im se 
ukaže prilika. Veterinar je odmah ispunio putni nalog o 
službenom putovanju u Čađavicu radi pelcovanja pasa ovčara, str- 
pao Osmicu u džip, pa su se dovezli na stražnji ulaz Sreske bolnice 
i primili doktora Heroscha. Usputno su, dok su u Čađavici pelco- 
vali pse, ostavili doktora u šumi pokraj puta, a potom se vratili po 
njeg i s državnog makadamskog puta skrenuli na šumski 
makadamski put koji vodi u rejon Ugrišta. 

Htjelo se da, s lijeve strane od puta, ne naiđu na vojnu patrolu. 
I da jesu, ne bi bilo problema. Pavelić se pripremao Za ovu situaci- 
ju. Kad je prvi put ovuda naišao sa Osmicom, najgrublje su prive- 
deni vojnom obavještajnom oficiru u Han-Pijesak. Utvrdivši o 
kome se radi, zadrigli oficir se najuljudnije izvinjavao zbog pret- 
jerane pažnje njegovih ljudi. Praveći se da kori svoje policajce, 
rekao im je, a kao da govori Paveliću i njegovom pomoćniku: 

— U blizini jest granica vojnoga posjeda i nije se poželjno tuda 
voziti, ali je šumskim putom dozvoljen saobraćaj onima kojima je 
dozvoljen, a među njih, svakako, treba uračunati i gospodu iz ve- 
terinarske službe. 

I drugi put su odvedeni istom oficiru. Tada je obavještajni ofi- 
cir iskoristio priliku da se, pred privedenim, iz petnih žila izdere 
na patrolu i najljubaznije izvine gospodi iz veterinarske službe. 

Psovao im je sve na kamaru, tako da se Osmici, na čijoj je glavi 
bila plava beretka — kapa koju su muslimani u Bosni odabrali kao 
vjerničko obilježje nakon Drugog svjetskog rata — rastrzavala utro- 
ba i najradije bi, kad bi se moglo, izbljuvao sve te riječi. 

Uglavnom, džip Sreske veterinarske stanice više nije bio upitan 
u blizini granica Ve-Pe-Dea "Planina". 

Našavši se na Ugrištima, doktoru Heroschu se nije bilo teško 
snaći. Kompas ga je usmjerio ka oba naznačena orijentira. Bilo je 
dovoljno da od jednoga, od crvene stijene u obliku piramide, 
odbroji sto i osamdeset normalnih koraka u pravcu jugozapada i 
da se sudari s bukvom koju je trebao naći. 

Sa sjeverne strane, u visini očiju, razgrnuo je mahovinu i — 
ustuknuo. Oborio je pogled i zagledao se po lišću uokolo. Zatim 
je dohvatio otpalu granu i otkinuo sa nje grančice. Pridigao se na 

prste i gurnuo granu na mjestu razgrnute mahovine. Osjetio je 
metal. Zavrtio je granom uokolo. I ničega drugog nije bilo. Mogao 
je slobodno zavući ruku. Kad jć izvukao, u ruci mu se sjajtila kuti- 
ja. Malo veća od emajlirane u njegovoj ljekarskoj torbi u kojoj je 
držao šprice i igle za davanje injekcija. 

Osvrnuo se i provjerio koliko su daleko veterinar i njegov 
pomoćnik. 

Bili su dovoljno daleko, na proplanku kraj crvene stijene, i 
nisu ga mogli vidjeti. Zaklanjala su ga stabla i lišće. 

Otklopio je kutijicu. Unutra su bili papiri. Prelistao je. Šest puta 
je ispod prstiju napipao papir. Bili su presavijeni napola. Ako bi ih 
rastvorio, bila bi tri lista. Nije ih vadio. Nije se u njih ni zagledao. 
Samo je, iz unutarnjeg džepa na kuputu, izvukao papir iste veličine 
i rasklopio ga. Izmakao se koji korak i, zagledajući u svoj list papi- 
ra, počeo poluglasno čitati na nevještom bosanskom jeziku: 

"Stojeći u bosanskoj šumi, zaklinjem se slavnim imenom svih 
grofova Lemel i onih mojih potomaka koji će u njihovo ime dola- 
ziti, da će pred ovim tvrdim drvetom stajati kao vojnici, ostavljajući 
porodični i očinski zavjet svom potomku da i on ovo učini. 

U Bosni, u proljeće hiljadu devetsto pedeset pete. Orijentir: 
zaravan Ugrišta, kota 789 metara, sedamdeset kilometara zračne 
linije jugozapadno od rijeke Drine u pravcu Sarajeva, prema 
sjeverozapadu od razvalina grada Vrijesa, stotinu osamdeset kora- 
ka sjeverozapadno od crvene stijene na proplanku. Kraj!" 

Trebalo mu je još toliko da se pribere. I još toliko dok je, 
drhtavom rukom, presavio papir i položio ga u kutijicu. Potom je, 
propet na nožnim prstima, napipao duplju, tutnuo u nju kutijicu 
i nagrnuo mahovinu. 

Prošlo je još petnaestak minuta dok se nije ukazao pred vete- 
rinarom i njegovim pomoćnikom. Prišao im je s druge strane, 
kolajući šumom. 

Veterinar je poskočio na noge: 

- Moramo odmah krenuti ne mislimo li zakasniti na poker — 
kazao je, pa su krenuli ka džipu. 

Na džipu je, ni petnaest minuta poslije, pukla guma i oni su 
imali veliku sreću da se ne survaju u provaliju. 

Kad su se, napokon, pojavili u Sifinoj kafani, u maloj sobi za 
pokeraškim stolom, sa apetakarom i profesorom muzike, sjedili su 
su Novak Matrak i komandir milicije Gazetić. 

Sifa ih je dočekala s bokalom limunade: 

— Da povratite dušu! Ja častim. Ne plaća se. Rodio mi se unuk. 
Dočekala sam da mi se i s ove strane Drine počnu rađati potomci. 
Dobio je ime Sifet. Sifet! Moj Sifet... 

Novak Matrak pritisnu rukom Gazetićevo rame i zaustavi ga na 
stolici. 

Nakon što trojica pridošlica ispiše ponuđenu limunadu, Novak 
Matrak kaza smireno: 

— Danas neće biti pokera! 

— Igraju tablanet! — usprotivi se Sifa. 

Novak Matrak je bio u svom elementu: miran, pribran, odsu- 
tan, dalek. Kaza: 

— Noćas neće biti "Glasa Amerike". Sva peterica idete sa mnom! 

Onda se, u djeliću sekunde, njegov glas promijenio. Zaurlao je 
na kolegu u uniformi: 

— Gazetiću! Šta čekaš!? Vodi govna! 


STRIJELJANJE 


Osmica je dobro — i bez prvog izdanja knjige na koju se Novak 
Matrak često pozivao — znao šta je glavni sreski udbaš dugovao 
veterinaru Paveliću. 

To ga se najdirektnije ticalo i zbilo se sutradan nakon što je, 
kod tolike porodice i bogatstva, ostao bez igdje ikoga i bez igdje 
ićega. O tome je u tančine slušao još od muhadžira u Zvorniku. 

Prvo su, 10. augusta 1941. godine, četnici iz Sekovića upali u 
Vlasenicu. Znali su da se En-De-Hazija još nije stigla najbolje orga- 
nizirati i da je u gradu tek nazor skrpljena džandarska posada. 
Srpski džandari su pokrali oružje i pobjegli četnicima. Nekolicina 
preostalih džandara, što Čeh, što Slovak, što Rusin ili tako neki, ni 
pet-šest ih, još su bili u svojim uniformama. Samo su im sa šapki, 

revera i naramenica na šinjelima potrgane kraljevske oznake. 
Njima su pridodana tek trojica ustaša. I, to što ih je bilo, kad je 
dojavljeno da će četnici udariti, zabarakadirali su se na Lageru, u 
austrougarskim kasarnama, koje su zjapile prazne. Tako su četnici- 
ma na mejdan na Rakitu izišli samo mještani. Tek mlađarija. Više 
golih ruku, negoli s puščicama ostragušama i pokojom lovačkom 
horozušom, sa fišecima "šesnaestkom" i "dvadesetkom". 

U jednom trenutku je izgledalo da će Bošnjaci nadbiti. Tada je 
Meho Džehvin, sklonjen iza kruške u međi, provirio ka četniku 
koji je izvirio iza stabla jabuke; obojica tek toliko da bi se 
međusobno naciljali u čelo. Utom se čuo jedan pucanj. Pali su 
obojica, pogođeni posred čela. 

Među četnicima je nastalo kamešanje. Pa bježanija niz halugu. 
Kad su se nabježali dovoljno daleko da ih ne mogu stići kuršumi, 
zamičući iz vidokruga, iz vrbaka su psovali majke balijske i prijetili 
da će krvavo osvetiti vojvodu. 

Vlasenička mlađarija nije znala bi li se radovali što su nadbili 
četnike ili bi tugovali za Mehom Džehvinim. Ali su se opustili. Sa 
time su četnici i računali, pa su, s pojačanjima iz Han-Pijeska i sa 
svojima iz sćla prema Novoj Kasabi, istoga dana iz tri pravca upali 
u Vlasenicu. 

Da bi se domogli džandarsko-ustaške grupice, pokupili su 
narod iz kuća i isturili ih ispred sebe na putu ka kasarnama na 
Lageru. 

Novak Radojka, supruga Novaka Matraka, bodrila je sa kućnog 
balkona četnike koji su pred sobom tjerali narod uz Varoš: 

— Nejma milosti prema neprijateljima! 

— Pobijte ih! 

— Sve ih pokoljite! — klicala je. 

Džandarsko-ustaška grupa u kasarni na Lageru nije se brinula o 
narodu, pa je, preko svijetskih glava, uzvratila pucnjavu. Puška- 
ranje je potrajalo nekoliko sati, dok četnici nisu shvatili da im oni 
u kasarni ne smetaju u naumu da se napljačkaju i naubijaju. 

Nešta naroda im je umaknulo davši se put Zvornika, ali je 
pronađen dobar broj i onih za koje su pretpostavili da su im se 
suprotstavili na Rakiti. Nahvatali su i starijih. 

'Toga dana je, uz ostale zločine, kad su ubijeni i Hadžiosma- 
novići, na Rakiti strijeljano i osamdeset mladih Bošnjaka. 

Ubice su orgijali svunoć. 

S jutrom su, pijani, siti i zadovoljni, podvriskujući za preto- 
varenim konjskim i volovskim zapregama, napustili Vlasenicu. 


BIJELA CRNA VOJSKA 


Kao da su se još i tada između sebe — tajno od trećih — dogo- 
varali, samo što su četnici izišli iz grada, za njima je doprašila 
čudna vojska. Samo što se nisu susreli na rasputnici kraj Konaka. 
Ovi novi su stigli iz suprotnoga pravca. Cestom od Zvornika. 
Izgledali su kao mlinari. Skroz bijeli. Čak su im se bijeljele i čudne 
šubare. Ali, kad su postrojeni na Lageru i kad su im naređene stro- 
jeve radnje, udari cokula po kaldrmi su stresli bijelu prašinu od 
dugog pješačenja drumom iz Zvornika i na njima su se ukazale 
crne uniforme, a na glavama visoki crveni fesovi. 

Pred strojem su održani govori u čast odabrane džandarsko- 
ustaške grupice, koja je "dan i noć hrabro odolijevala brojčano 
neuporedivo jačem neprijatelju". Potom su ni peterici-šesterici 
džandara, koliko ih je i bilo, i trojici ustaša na prsa prikačena 
"dična odličja kojim ih je odlikovao osobno poglavnik Nezavisne 
Države Hrvatske". 

Uslijedila je komanda: 

— Slušaj ovamo! Slavna muslimanska elitna satnijo, mir-no! 
Puške na-pu-ni! Za pucnja-vu spre-mni! U-zrak, pu-caj! Pucaj! 
Pucaj! 

U međuvremenu se iskupio preostali narod i, najdjačavajući se 
sa svečanim plotunom, klicao nepoznatoj braći muslimanima, svo- 
jim oslobodiocima. 

Nakon toga su crno-crveni vojnici, razvijeni u strijelce, krenuli 
mahalama i sokacima i iz rijetkih srpskih kuća kupili muškarce. 

Svi pridošli vojnici su imali imena sa ispuštenim slovom "h", 
Tako su se između sebe dozivali preko svake mjere: 

— 'Uso! 

— 'Aso! 

— 'Asane! 

— 'Amide! 

— 'Amdija! 

— 'Usejne! 

— 'Ašime! 

— 'Amza! 

I samo kad im je ponestajalo imena s ispuštenim početnim 
slovom "h", dozivali su se: 

- Me'o! 

- Ma'ire! 

- Me'mede! 

— Mu'amede! 

Uz odrasle Srbe koji nisu otišli za svojima, pronašli su i 
ponekog dibidus pijanog četnika iz Šekovića koji nije mogao otići 
nogama, a nije mu se putovalo na volovskim kolima s naplja- 
čkanom robom, nego je ostao da se naspava ili je zaostao zato što 
ga njegovi nisu pronašli kad su krenuli. 

Stjerani su na trg ispred nekadašnjeg Fadića hana, na čijim je 
temeljima tek bio izgrađen veliki Fadića hotel, i tu poredani u 
kolonu po dvojica. Parovi su između sebe čvrsto povezani 
bodljikavom žicom. Vezivanje nisu obavljali crno-crveni vojnici 
rečene slavne muslimanske satnije, nego su to činili po dvojica 
Srba, na koje je, potom, dolazila reda da budu svezani. 

Kad su se poredani uvjerili kako su se — udaranjem kundaka u 
slabine i bockanjem bajunetom — provela prva dvojica njihovih 
sunarodnika, ostali nisu žalili izgrebane šake kako bi što čvršće 
izvršili naređenje o vezivanju. 

Zadnju dvojicu je svezao preostali uhapšenik, a njemu je 
običnom, nebodljikavom žicom ruke iza leđa svezao nadglednik 
vezivanja. 

U dvoredu su ih natjerali na marširanje u pravcu Šekovića. 

Narodu je objašnjeno da ih odvode na pregovore s četnicima i 
da će se obaviti njihova razmjena za katolike koje pravoslavci drže 
u nekome selu u Kordunu. 

Po pucnjavi koja je, ni pola sata nakon toga, doprla do 
Vlasenice, razaznalo se da nisu mogli daleko odmaći. 

Istoga dana se saznalo da su dvojica Srba pobjegli sa strijeljanja. 

Narednih dana je Novak Radojka uporno odvođena na 
saslušanja i pitana gdje joj se muž krije, a ona se klela svime i 
svačime da ne zna i da bi ga, da zna, odala. 'To je ponovila oslovlj- 
avajući prezimenom crno-crvenoga vojnika: 

— Paveliću, ti znaš da su Novaci najgora sorta u Kninu i okolini, 
i znaš da me Novak Matrak na silu povalio, i da me otac s trbuhom 
do zuba natjerao da se za njeg udam, pa nas oboje otjerao iz 
Knina, a on čak ovamo prebjegao na službovanje. 

Tako se razaznalo da su crno-crveni vojnici iz Kninske krajine. 
I da je Novak Matrak pobjegao sa strijeljanja, a da ga je identifici- 
rao — prepoznavši ga dok je bježao — njegov prvi komšija Pavelić i 
natčinjenima prijavio da dotični bjegunac u Vlasenici ima suprugu 
Novak Radojku, njegovu komšinicu iz Knina. 

Dugo se nije znalo ko je bio drugi koji je pobjegao. Niti je bilo 
vremena Za to, niti bi kome bilo baš do toga da raskopava nepris- 
tupačnu grobnicu u Jadovlju. Tek osam godina kasnije, kad je 
objavljeno prvo izdanje knjige "Putopisi iz revolucije", doznalo se 
ko je taj koji je pobjegao sa Novakom Matrakom. 


SVJEDOČENJE U DVA IZDANJA 


U drugom izdanju knjige "Putopisi iz revolucije" pisalo je da 
su "Matrak Novak i Perutin Piper izveli herojski podvig tako što 
su, natčovječanskim naporima, uspjeli rastrgnuti bodljikave žice 
i pobjeći iznad same jame za strijeljanje" te da su, "trčeći čitav 
taj dan i slijedeću noć, uspjeli stići do partizanskih Šekovića i 
objelodaniti istinu o zločinima koje su nad vezanim Srbima 
počinili pripadnici elitne muslimanske ustaške satnije, ne 
prikrivajući svoju pripadnost, odjeveni u crne uniforme i sa 
crvenim fesovima na glavama, pa su se, još, između sebe dozi- 
vali muslimanskim imenima". 


U prvom izdanju "Putopisa..." je pisalo da je Matraka Novaka i 
Perutina Pipera odvezao "izvjesni komunist koji se prezivao 
Pavelić, a bio je partizan ubačen u ustašku satniju, koja je dove- 
dena u Vlasenicu zbog zločina s predumišljajem. Kako bi se 
pojačala srpska mržnja prema muslimanima, cnokošuljašima su 
stavljeni fesovi i uređeno da se između sebe dozivaju musliman- 
skim imenima. Dotični Pavelić je u Matraku Novaku prepoznao 
svoga prvog komšiju iz Knina te je iskoristio priliku da, uz njega, 
oslobodi i Perutina Pipera, svezanoga zajedno s njime. Znajući da 
ih ustaše vode na strijeljanje, uredio je da budu na začelju, pa s 
njima dvojicom zaostao za kolonom. Na prvoj okuci je razvezao 
Matraka Novaka i Perutina Pipera i kazao im da bježe u šumu, a da 
će im on zapucati iznad glava. Tako je i bilo. Dvojica oslobođenih 
su pretrčali čitav taj dan i sljedeću noć i uspjeli stići u Šekoviće i 
četnicima objelodaniti istinu o stratištu u Jadovlju, obznanivši da 
su ih strijeljali ustaše pod imenom muslimanske satnije s fesovima 
i dozivajući se iskrivljenim muslimanskim imenima". 

"Slijedećih dana, čim su ustaše Kninjani i Ličani napustili 
Vlasenicu, okupili su se četnici iz svih sela uokolo Vlasenice, upali 
u grad i izvršili odmazdu nad zatečenim muslimanima, ne odvaja- 
jući ni djecu, žene ili starce". | 


BUKVA, 1, 2, 3 


Herosch je u Lintzu počeo studirati medicinu. Ali, neimaština i 
zaluđenost komunističkom idejom su učinili da prekine studije i 
golu egzistenciju nastavi kao čistač ulica. Svaki posao je častan, a 
taj je još i dobro plaćen, pa se uznadao da će ušparati i moći nas- 
taviti svoj san o medicini. 

Doktor medicine Otto von Lemel, opijen šampanjcem na 
nacističkoj večerinki, kasno je pritisnuo kočnicu. Brezova metla je 
odskočila od pokockanog trotoara. Krv se izmiješala s vriskom lijepe 
baronice i škripom automobilske kočnice. Koji trenutak poslije, jedino 
je stari doktor bio pri svijesti u automobilu koji je jurio ka vili "Lemel". 

Stanje mladoga smetljara se polahko poboljšavalo. Čuveni dok- 
tor je uložio svu umješnost. Mladiću je spasio zgnječenu nogu, ali 
ne toliko da ne bi morao othramati ostatak života. 

Uz odgovarajući novčanu nadoknadu, Von Lemel bi nesretni 
slučaj smatrao i okončanim da njegovu suprugu nije rastrzao bol 
doživljene tragedije. Prvo, kao vrisak iz automobila i očaj svojih 
razrogačenih očiju. Potom, kao sažaljenje nad hromim mladim 
čovjekom. Kasnije su joj se osjećaji košmarno mijenjali. 

Muž je dopustio da smetljar ostane u kući, da se zaposli u nji- 
hovoj porodičnoj klinici i da mu omogući nastavljanje prekinutog 
školovanja. 

Za to vrijeme se odvijao istinski život barona Lemela. U 
svom sugrađaninu je imao najvjernijeg istomišljenika. Hitler je 
pjenio. Nacizam je prešao granice Njemačke. Austrija je već bila 
dio Reicha. 

Otto von Lemel je živio svoj san. Obreo se u oficirskoj unifor- 
mi u Warszawi. Potom je s okupacionim trupama nastavio 
Evropom. Sve do Staljingrada. 

Kulminirala je java velikoga sna dvojice ludaka iz Lintza. 

Izludjeloga matorog barona su na nosilima dovezli s Istočnog 
fronta. Oponašao je zvuk kaćuša i živ umirao. Trenutke trezvenosti 
vraćala mu je misao o prisutnosti hromog kolege u njegovom domu. 

Kad je i njemu takvome postalo jasno da je odnos između 
Heroscha i njegove Lidije postao toliko prisan da bi mu svaki 
sudija omogućio bezuvjetni razvod braka, još je i podstrekivao 
njihovu intimnost. Zapanjena supruga mu je, u već naviknutim 
prepirkama, počela predbacivati na braku bez ljubavi, bez 
intime, bez djece. 

I radi toga joj je dao pravo na vezu s Heroschom. 

— Ludak! — vrištala je i, raspamećena, rekla da bi se i udala za 
Heroscha. 

Baron je to primio s trijumfom ljubaznosti. 

Ne samo preneražena, bila je zgađena. Koliko god bio sulud, 
koliko god on bio lud, dobro je poznavala taj lemelovski soj i 
znala da iza svake njihove ludosti stoji lucidnost, odbljesci zamis- 
li kojima svi Lemeli provode svoje. 

Izbezumljena, nije ni primijetila da je u muževu sobu počeo 
zalaziti njezin ljubavnik. Stari doktor ga je naručio po odanom lake- 
ju. Kad je baronica doznala, Herosch je već bio dao riječ starome 
Lemelu. Njoj je samo kazao da ga čeka. Samo neka ga čeka. 

Lakej joj je prenio muževu poruku da je njegov mladi kolega 
otišao na put. Na dalek put. 

Trećega dana nije izdržala. Obuzdala je sav prezir i pogazila 
ostatke ličnog i njegovog dostojanstva. Odlučila ga je pitati za 
Heroscha. 

Zatekla je na licu Otta von Lemela smiješak zadovoljstva. 
Odavalo je trzaj pokliča odanog oficira koji je izvršio svoju misiju. 
Odjeven u svečanu vojnu uniformu i mrtav, izgledao je radosnije 
nego ikad u njihovome braku. 


Miljenik baronice Lemel je prihvatio nagodbu. Reich je već 
regrutirao i djecu, pa nije bilo problema da i hromi ljekar bude 
prebačen na Jugoistočni front. Pri tome je i preporuka posljednjeg 
Lemela odigrala svoje. 

Uglavnom, neće dugo trajati i Herosch će se moći vratititi 
Lidiji. Niti će je morati preotimati. Dobio je s blagoslovom staroga 
barona da imaju što više djece. Niti će se posebnio ogriješiti o 
svoju tajnu pripadnost zabranjenoj Komunističkoj partiji 
Njemačke. 

Samo je trebalo pronaći neko stablo u bosanskoj šumi i u nje- 
govoj duplji ostaviti svojeručno potpisani papirić. 

Drvo nije teško pronaći prema precizno utvrđenoj fortifikaciji. 
Već su to učinili trojica Lemela. 

Započeo je Gerhard von Lemel. Umjesto očekivanih slavopojki 
dobrodošlice prilikom okupacije Bosne nakon Berlinskog kon- 
gresa 1878. godine, morao je sudjelovati u gušenju bošanjčkih 
pobuna. Starac je doživio da mu u blizini Vlasenice pobunjenički 
kuršum izbije oko. Suočen s takvom Bosnom i ličnim gubitkom, 
odabrao je, birajući simboliku Bosne, stablo bukve i u njemu 
ostavio amanet potomstvu. Obavezao ih je na taj čin sudskim tes- 
tamentom o porodičnoj ostavštini — da nasljednici mogu biti samo 
oni koji će izvršiti njegov zavjet. 

S austrougarskim anektiranjem Bosne i Hercegovine, došao je 
njegov sin Graham, umjetnik i zanesenjak, kojega se sve to uoko- 
lo, Bosna i ostalo, nije posebno ticalo, osim da uzgredno ugodi i 
želji umrlog oca, za kojeg nikad nije bio ni vezan, Osim što su mu, 
ipak, trebale i porodične pare. 

Promrmljao je nerazumljivo iz zakletve ono što se odnosilo na 
njega i njegovoga sina, tek razgovjetno završivši: 

"Orijentir: zaravan Ugrišta, kota 789 metara, sedamdeset kilo- 
metara zračne linije jugozapadno od rijeke Drine u pravcu 
Sarajeva, prema sjeverozapadu od razvalina grada Vrijesa, stotinu 
osamdeset koraka sjeverozapadno od crvene stijene na pro- 
planku. Kraj!" 

S Prvim svjetskim ratom se pojavio Gerhardov unuk, i on 
Gerhard von Lemel. Taj je bio pravi unuk svoga djeda. Zaneseni 
nacionalsocijalist. Tek će njegovi snovi dočekati otjelotvorenje u 
pojavi Adolfa Hitlera. 

Taj je bukvu doživio kao najveći spomenik i nacionalnu 
zadužbinu. Priredio je čitavu šumsku priredbu u prisustvu pedese- 
tak zvanica i pred njima izdeklamirao svoju svečanu obavezu, 
napismeno je priloživši u malu metalnu kutiju. 

S Drugim svjetskim ratom je trebao stići praunuk Otto von 
Lemel. 

Doktor Otto je imao beskrajno povjerenje u Hitlera i mislio da 
više neće biti ratova, da će zavladati apsolutni mir i svijet biti jedna 
država. Smatrao je bespotrebnim lomatati se po tamo nekoj Bosni 
kad je već s pobjedničkim trupama umrširao u brojne prijestol- 
nice bivših evropskih država. Mislio je da je konačno ispunjena 
oporuka njegovoga djeda i da je nastupilo zemaljsko carstvo 
Trećeg Reicha. 

Otto von Lemel se prevario u životnoj računici. Otkako se 
Hitler pojavio, nije imao kad ni misliti o djeci, iako je imao mladu 
i lijepu ženu, željnu oplodnje i malih arijevaca. 

Na doktoru Heroschu je bilo da ispravi grešku i odmijeni staro- 
ga barona — ostaviti amanet još nerođenom sinu iz predstojećeg 
braka sa Lidijom von Lemel. 

Ali, za razliku od Njemačke, u Komandi Jugoistočnog fronta 

nisu obr 


Doktor je gurnut na sami jug. I; 
Treći Reich se rasipao, ginulo se, trebalo je ljekara. Mzakar i hromih. 


Još je brže bilo s povratkom doktora Heroscha iz Grčke. Tako 
se, zaglibljen u bosanskim planinama, našao u čudu, i ne znajući 
šta bi sa sobom. Možda prigrliti ostvarenje komunističke ideje i tu 
sačekati kraj rata? Ili ostati zato — kad je već u blizini te bukve — da 
bi iskoristio priliku i mogao se s obrazom vratiti u Lintz? 


aćali pažnju na preporuke nekakvoga barona iz Lintza. 


BIJELA NOĆ 


Istom što se Osmica, gazeći cjelac kroz zavijani i opustjeli sokak 
koji vodi sredinom njegove mahale Šuljkovići, probio do svoje 
kuće i nije kako treba ni stresao snijeg sa sebe, niti okucao kundure 
na verandi, tek promolivši nos u zagrijanu sobu, ne bi li se imalo 
otkravio, kundaci zaudaraše po vratima na kapiji. Na satu su 
kazaljke pokazivale da ima još dvadeset minuta do ponoći. Obično 
se kući vrati sat i po ranije. A nigdje nije skretao, nije pozastao ni 
pred Nefisinim kućom, niti se — što je bilo mimo njegovih običaja 
— makar krišom bacio pogledom prema njezinim prozorima. Kad 
već ne bi moglo kamenčićem, mogao je makar grudom snijega. 
Ama, nije ni podigao pogled. I da jest, ne bi ništa vidio. Toliko je 
snijeg krpetao. I toliki je napadao da mu je od Sifine kahve trebalo 
tri puta duže negoli što uobičajeno ostavi do svoje kuće. 

Utom su kundaci zatresli avlijsku kapiju. 

Kao da su virili kad će se vratiti. 

Ni dlanove nije kako treba okrenuo prema šporetu, a ču se da 
kapija popusti. I već su bili na verandi i dernjali se: 

— U ime naroda i države, kreći! Kreći iz istih stopa i tako kako 
si zatečen! Pri drukčijem ponašanju ili pokušaju davanja otpora, 
bit ćeš uhapšen i tretiran kao neprijatelj koji se otvoreno USpro- 
tivio pripadnicima organa narodne milicije! 

Osmica pokuša nazuti kundure, ali bi zgrabljen ispod pazuha i 
povučen niz verandu. 

— Zar u čarapama? 

- Onako kako si zatečen! 

- A da sam bio bos, a da sam se stigao razgaćiti? — pobuni se. 

- Mogao bi i sada bos! Mogao bi i bez gaća prohodati 
Vlasenicom! Kreći! Naređenje, izvršenje! 

lako su trojica koji su ga sprovodili imali čizme do koljena, 
pustili su njega da prti snijeg iznad pojasa. 

Nije mogao ne zapaziti da progažava stazu kojom je samo 
on prošao. Njihovi tragovi, da su naišli za njim, sve da su 
uspijevali jedan drugoga pratiti tačno u stopu, morali bi biti 
dublji. Opet, ni sa kakve druge strane se ne može doći do nje- 
gove kuće. 

Osmici bi jasno da su ga morali iščekali skriveni u blizini. 

Mora da je nešto gadno. Ili je velika hića. Ili je oboje. 

— Stoj! — viknu milicioner na mjestu gdje sokak iz Šuljkovića 
izlazi na strmu cestu koja je od Lagera vodila ka Konaku i koja je 
u narodu nazivana Varoš. 

— Stao sam! — viknu i Osmica, a kundak ga bubnu u slabinu. 

— Nije tvoje da se dernjaš! Samo se komande izdaju galamom! 
— zagalami milicioner i ponovo podviknu: 

— Stoj! 

— Stojim! 

Tako se kundak i sastavi s njegovom drugom slabinom i 
Osmica se zavali u snijeg. 

Narediše mu da "ustaje iz istih stopa" i krenuše sa njim u 
četveroredu. 

Ako se ikad u zlu može naći koliko trun dobra, onda je ta sreća 
zapala Osmicu. Ispostavi se da on, koji je u vunenim čarapama, 
ide unekoliko ugaženom prtinom jedne od glavnih ulica, a da se 
trojica pokraj njega vukljaju kroz snijeg koji im je dopirao do prsa. 
Lakše bi gazili da gatljaju koritom tolike duboke rijeke. 

Ono, mogao je ići prtinom neki od milicionera između kojih je 
Osmica, ali bi time bili nezadovoljni preostala dvojica, pa su, bez 
pogovaranja, privilegiju ustupili sprovođenom. 

Od sipajućeg snijega se ništa nije razabiralo, ali je Osmica 
napamet znao da se primiču kući Novaka Matraka. Pomisli da 

bi, zato, morali početi koračati iza njega, jer mora biti isturen 
onaj koji se sprovodi, pa bi im, ako je na prozoru, Novak 
Matrak sve četverici mogao natrljati nos. Ali, slijedio je novi 
zaključak: opet bi samo jedan iz patrole bio privilegiran gaziti 
proprćenom stazicom. Zatim se, već naviknut na situaciju, 
sjeti da ih niko ne bi mogao primijetiti dok se s njima ne bi 
sudario. Niti oni mogu vidjeti osvijetljen prozor. Toliki je to 
bio snijeg. I odozgo i odozdo. 

Ali, pravilo sprovođenja je pravilo sprovođenja, a strah od pret- 
postavljenog u UDB-i je najveći strah... 

Opet se kundak sastavi s Osmicinim tijelom. 

Mora da je nešto i naglas rekao. 

I još jednom ga kundak podbode. Sada, podnu stomaka. 

— Stoj'! 

Osmica je izgubio dah i riječima nije mogao uzvratiti na 
komandu. 

Zastali su na mjestu gdje bi trebala biti vrata na ogradi dvoriš- 
ta kuće Novaka Matraka. 

— Kasnite! Sunce li vam vaše! — gruhnu glas nevidećeg Novaka 
Matraka. 

— Snijeg je, neviđeni snijeg... — javi se vođa patrole, ali bi pre- 
sječen rafalom riječi: 

— Zar se odgovara pretpostavljenom ako on nije postavio 
pitanje?! Zar nas išta smije iznenaditi?! Vi mi potvrđujete da se 
najveći uspjeh ove vlasti pretvara u suprotnost. Pogrešni ljudi 
su na Golom otoku! Vas, a ne one koji su tamo, vas ću ja na Goli 
otok! Jasno?! 

— Razumijem! 

— Razumem! 

— Razumijem! 

— Gdje je četvrti?! — grmnu glas nevidećeg Novaka Matraka. 

-— Među nama je... 

— Osmo? Jesi li tu? 

— Tu sam, druže povjereniče. 

— Ti, ostani! Ostali, razlaz! 

Niti su se, od sniježne bjeline, ni čuli ni vidjeli, ali mora da su 

trojica milicionera, kako su znali i umjeli, istoga trena iščeznuli sa 
lica mjesta. 

— Jesi li još tu, Osmo? 

— Jesam... 


— Slušaj me dobro. Hitno je. Radi se o životu i smrti. Ti znaš 
šta je meni valjao vaterinar Pavelić. Ne može biti da ne znaš. 
Pisalo je i u knjizi. U prvom izdanju. Prvo izdanje je povučeno. 
Postoji samo drugo izdanje. Drug koji je to pisao, on je revidi- 
rao. Prihvatio je svoj pseudonim kao novo ime. Svoje pravo ime 
je zamijenio konspirativnim imenom iz ilegale. Sad mu je ono 
i kršteno ime. Rečeno mu je da je to dovoljno, da ne mora 
mijenjati i prezime. Tako se još bolje vidi da se vratio pradje- 
dovskoj vjeri. Zato ga je Beograd pomilovao i omogućeno mu 
da revidira. Umjesto da bude poslan na Goli otok, prihvaćena 
mu je zamolnica da napiše novo, ispravljeno izdanje 
"Putopisa..." Ali, ja znam da svi vi na tavanima imate prvo 
izdanje. I da ga nejmaš, ti znaš kako je bilo. Znaš i da sam 
Paveliću rekao da smo kvit. I to znaš. A znaš da to nije kvitanje. 
Kad-tad, valja mrijeti i valja meni podmiriti račune na ovome 
svijetu. Gadan je ovaj moj posao, gadan... Dug je zao drug. 
Čuješ li ti mene?! Jesi li tu?! 

— Tu sam... 

— Slušaj me dobro. Nejma se više vremena. Radi se o glavi. 
Iz ovih stopa idi Paveliću i reci mu da se odmah, ne časeći časa, 
onakav kakvoga ga zatekneš, ako je u dugim gaćama — u dugim 
gaćama, ako je u vunenim čarapama — u vunenim čarapama, da 
se pokupi i da bježi kud zna. Ali, što dalje od ovoga grada. Trči! 
Požuri! Plivaj kroz snijeg! Radi šta znaš, ali stigni kao da si 
svjetlica i reci mu da sam mu ja poručio da ide. Kaži mu ovo: 
"Poručio ti komšija Novak Matrak da će doći po tebe, da samo 
što nisu!" Ako već nisu, Osmane. I kaži mu da smo sada nas 
dvojica namirili račun. I da mu se zaklinjem svim na svijetu da 
je ovo život za život. Tako mu kaži o životu. I, požuri, moj 
Osmane! Guraj! 

BJEKSTVO 


Zato što je znao šta je Novak Matrak dugovao veterinaru 
Paveliću, Osmica se bojao ove sniježne večeri. Ali se, koliko je to 
god bilo moguće, stuštio kroz bjelinu noći. 

Otvorenih očiju mu je bilo kao da žmiri: snijeg više nije 
krpetao, sipao je nasitno i zasipao preko ograda, ravnajući se s 
tarabama i kućnim strehama. 

Kad bi krenuo prečicama, kroz bašče i avlije, izdangubio bi i ne 
bi stigao na vrijeme. Samo bi zapao u snijeg. Uživljen u situaciju, 
shvatio je i da mu je najbrže kud je najdalje — sve uokolo. Uz 
Varoš, pa glavnom ulicom, onom koja nosi ime maršala Tita. Tako 
doći do kuće u kojoj je podstanar veterinar Pavelić. Tuda se, 
koliko god zakrčen snijegom, ipak put prti. Tim pravcem je najviše 
onih koje nevolja tjera napolje, pa se cjelac morao progaziti. A 
glavna ulica se, radi maršalovog imena, mora raščišćavati. Kao ve- 
terinarski pomoćnik, dobro je znao da cestarsko preduzeće 
"Asfalt" ima u pripravnosti vučnu stočnu službu, takozvane 
dežurne volove, koji se, u vanrednim situacijama, zimi, upregnu 
pred grtalicu. Ni kamion "šticar" se ne može mrdnuti po ovolikom 
snijegu; zato su tu volovi. 

Sav u strahu, ne znajući priviđaju li mu se sjene ljudi u bjelini 
noći, Osmica je zaobišao prilaz s glavne ceste kući u kojoj je 
stanovao veterinar i, kroz Tutića tuljak, svalio se u bašču, pa se — 
više se valjajući negoli se gatljanjem pomičući kroz preduboki sni- 
jeg - domogao prozora na Pavelićevoj sobici. Snijeg je, teretom, 
pokidao žice i nije bilo struje. Unutra je plamsalo iz petroleske 
lampe. Zakucao je smrznutim jumrucima i — razbio džam. 

— Osmane, kojim zlom?! — priupitao ga je glas iz kreveta. 

— Prije nego što ti reknem... Prije nego Što ti išta kažem... — i 
Osmica zaplaka. 

— Dobro, de... — stenjao je Pavelić uvlačeći Osmicu kroz prozor 
u sobu. 

— Bio si mi kao otac... 

— Gotovo da smo vrsnici, Osmane. Pusti se toga. 

— To sam ti morao reći, A sad, bježi! Bježi!!! 

— Kakav otac, gotovo da smo vrsnici. Kolege smo... 

- Što te noge nose, bježi! 

- Osmane!? 

-— Koliko te god tijelo može nositi, samo bježi... — krhki 
čovječuljak se tresao od ridanja. — Tako kako si se zatekao. U 
dugim gaćama i vunenim čarapama. Ogrni zimski kaput. I bolje ti 
je u čarapama. Čizme bi se napunile snijegom... I ovaj šal. I, bježi! 

- Odakle znaš? — pitao je veterinar, poslušno navlačeći na 
pidžamu dugi zimski kaput i grabeći crnu tašnu iz ormara. 

Osmica ne odgovori. Zagledao je u tašnu. 

— Kako znaš? — drmao ga je veterinar. 

Osmica je zagledao u tašnu. 

— Sviđa ti se tašna? 

— Aha... — promuca pomoćnik. 

— Ovo je rezervna. Tebi ostavljam onu pravu, veterinarsku. 
Zateći ćeš je na stolu u Veterinarskoj stanici 

— Hvala vam, gospodine Paveliću. 

— De, pusti to! Doći će!? Ko? Ko te poslao?! 

— Poručio ti je Novak Matrak. 

— Novak Matrak laže. Svi Novaci lažu. Ne Znaš ti... 

— Zakleo se svim na svijetu. 

— Laže! 

Utom se zatresoše metalna kanata. Čulo se kako po njoj udara- 
ju kundaci. Potmuhlo. Snijeg je prigušivao zveket. Jednako su 
udarali i nadvikivali se s vlastitim udarcima: 

— U ime naroda, otvaraj! 

- Čuješ i sam, bježi! 

Udaranje je prestalo. Prestali su se i pozivati na narod. 

Potom se čulo kako se daske cijepaju. Udarači po kapiji su 
navalili na tarabu. 

— U ime naroda! 

— U ime naroda! 

-— U kom ću pravcu? — upita Pavelić. 

— Ka Zvorniku. Na tu stranu ti je strmo. I snijeg će oplićati već 
od Zaklopače. A i neće ti se tamo nadati. Računat će da ćeš prema 
Kladnju. Da će ustaša ustašama. 


— Niti su Kladnjaci ustaše, niti sam ja ustaša. Potvorili nas oni 
koji su se u miru proglasili partizanima. Da sebe opravdaju i 
zabace trag. Ja sam ti, da ti i to priznam, bio partizan. Više nisam... 

— Šta si god, bježi! 

S treskom padoše vrata pred verandom. Moglo se, po odjeku 
cokula na drvenim basamcima, razabrati da ih je čitava desetina. 

— U ime naroda, otvaraj! — čulo se između udaraca i brzog spuš- 
tanja i dizanja cokula po verandi. 

Kad su se već mogle razabrati i žestoke psovke gonilaca, ve- 
terinara više nije bilo u sobi. 

Popustiše i tresnuše i glavna kućna vrata i začu se ciktanje 
razbuđene dječice u Tutića kući. 

Pod kundacima i ramenima su popustila i vrata sobice u kojoj 
je živio Pavelić. 

Snježna bjelina nije osvjetljavala malu sobu. Lampa je bila utu- 
ljena. Propuh je vitlao zariće na razbijenom staklu... 

Smrdilo je na petrolej iz razbijene lampe. Milicioneri su kresali 
upaljačima i napipavali krevet. I čovjeka ispod jorgana. 

— Majku ti ustašku! 

— U slabine! 

— U bubrege ga! 

— Među noge! 

— Ovamo ga! 

Udarajući ga kud su stigli, iz kreveta su zgrabili umlaćenog i 
izvukli ga na snijeg. 


VIJESTI, 2 


O zabuni s Osmicinom prebijanjem se raščulo i prije nego što 
se to moglo očekivati ili da bi se on i usudio o tome progovoriti. 
Novak Matrak se pobrinuo da se čuju vijesti o tome šta je i 
kako je bilo. I o tome je, već ujutro, po svim okupljalištima pušte- 
na priča. Tako se saznalo da je Sreska veterinarska stanica ostala 
bez veterinara, jer je onaj iz Knina pomilovan. I da se pokupio. 

Nezahvalnik nijedan. Pogazio sve dobro koje je ovdje uživao i 
odmah otišao tamo odakle je došao. 

Naprečac omrznutoga veterinara se već sutradan donekle 
pokušalo opravdati proturanjem dodatne istine da krivicu SNOSi i 
pomoćnik Osmica, koji je — saznavši da se priprema njegovo oslo- 
bađanje, a da bi mu se osvetio poradi nekih njihovih kriminalnih 
neraščišćenih računa — pretekao organe vlasti da lično saopće ve- 
terinaru radosnu vijest i dojavio mu da će po njega doći milicija 
da ga vodi na Goli otok, da je gotov, da ionako nejma šta izgubiti, 
i da mu je bolje da bježi. Pa, ako preživi onakvu noć kakva je bila 
te noći, možda će i ostati živ... 

Preksutradan, kad se u narodu došlo do zaključka da je Osmica 
pogazio čast svojih pobijenih predaka i postao doušnik vlasti (jer samo 
takav može doći do tajnih vijesti prije organa narodne milicije), pro- 
tureno je kako je Osmica zatečen na djelu, pod jorganom se kamufli- 
rajući da je on veterinar s neprijateljskim prezimenom, tako da je 
organima narodne milicije dugo trebalo da bi utvrdili pogrešan iden- 
titet dotičnoga i da ne mognu stići i spriječiti veterinara s omrznutim 
prezimenom u nepotrebnom bjekstvu. Zato su, žaleći za vaterinarom, 
pomoćniku Osmici milicioneri izrekli odgojno-popravne mjere 
upotrebom pendreka, pa je dobio ono što je zaslužio. 

Dan koji je slijedio je osvanuo s proturenom pričom da je lično 
drug sreski povjerenik UDB-e kaznio pripadnike organa narodne 
milicije koji su u Osmicinom primjeru prekoračili pravilo izricanja 
odgojno-popravne mjere upotrebom pendreka te da će Osman 
Hadžiosmanović, za nagradu, kad se oporavi, biti unaprijeđen da do 
daljnjeg rukovodi odgovornim poslovima u Veterinarskoj stanici. 


VIJESTI, 1 


Više se u Sifinoj kafani nikad nije okupio poker asova. 

Kad se Osmica, već trećeg dana, uspio pridići i prohodati 
nakon batina koje je zadobio u krevetu veterinara Pavelića i na 
putu do zatvora, nastojao je — kako bi im ugodio — nagovoriti pre- 

ostalu trojicu da bi on mogao biti četvrti igrač. Da se, bilježeći nji- 
hovo, i on izbirikao kartanju. Čak i da bi ih mogao pobjeđivati. Ali, 
oni su odbijali. Kazivali su mu da je on dobar čovjek, a poker je 
hazardna igra i samo se može igrati u pare. I da niko njega ne bi 
mogao zamijeniti u zapisivanju. I zato što oni više ni u koga ne bi 
imali toliko povjerenje, niti bi se iko mogao podučiti njegovom 
šifriranju zbrajanja koliko ko kome duguje u pokeru kao da se igra 
tablanet. Već bi im prvu partiju prekinuo dežurni milicioner koji 
bi bahnuo u kontrolu, pa bi se proveli kao bosi po trnju. 

A to bi im bilo u nevakat. 

Grga Zlatoper je, iz noći u noć, upotpunjavao detalje o vago- 
nima američke pšenice koji brodovima već naveliko plove preko 
Atlantskog okeana. To je radiostanica "Glas Amerike" slala signale 
onima koji ih mogu razumjeti. Ništa drugo nije moglo biti nego da 
je Tito popustio i nakon razvikanoga "ne" Istoku, drugoj strani svi- 
jeta rekao tajno "da". 

Dok se narod, potajno slušajući Grgu Zlatopera, iščuđavao ludim 
Amerikancima što su u brodove parkirali čitave vozove vagona, 
umjesto da se pšenica na brodovima prevozi u vrećama, jer bi jć€, 
tako, više stalo, i dok se nađe poneko da otpametuje da je vagon 
samo količinska mjera, kao i metrički centi, naprimjer, dotle su se 
drugi u narodu čudili šta će Jugoslaviji američka pšenica kad Radio- 
Beograd, a za njim i Radio-Sarajevo, iz sata u sat, od emisije "Vesti" 
do emisije "Vijesti", uporno ponavljaju da je socijalističkom 
obnovom i izgradnjom, neviđenim trudom radnog naroda i građana, 
ostvareno blagostanje socijalizma i da će Ka-Pe-Jot promijeniti ime u 
eS-Ka-Jot. Dotle su oni koji su bili poput okrnjene pokeraške ekipe 
u Sifinoj kafani, miješali — kao karte u špilu — ono što je, na početku 
"dnevnog pregleda vijesti", čitao Grga Zlatoper s onim što je iIZgo- 
varao u sredini radioemisije, a čime je demokratija promovirana kao 
"novi svjetski poredak koji se zasniva na vladavini ljudskih prava". 

Ko je htio, mogao je čuti i da "Glas Amerike" internaciju spo- 
minje samo kao nešto što je davno prošlo. O tome se, u redovnoj 
rubrici "Vijesti..." pod nazivom "Sjećanje na prošlost", priča kao o 
nečemu čega više uopće nejma i što je dugo godina postojalo u 
nazadnim sistemima prije Drugoga svjetskog rata. 

Ko je htio, mogao je čuti i da je Grga Zlatoper sa sve izraženi- 
jim simpatijama govorio o trudu trudbenika Savezne Republike 
Njemačke koji su raskinuli sa prošlošću i, iz dana u dan i iz noći u 
noć, grade sve svjetliju sutrašnjicu, za koju se može reći da je već 
počela i da je današnjica. 

Ko je htio, mogao je svašta nešta i načuti i naučiti. 

Zato, makar im značio strast koja poput krvi kola njihovim 
žilama, bolje se malo i otarasiti špila karata, a hvala i Osmanu 
Hadžiosmanoviću na njegovoj brižnosti. 

Dobar je to momak. 

Takoreći, nezaboravan. 


FOTOGRAFIRANJE 


Milicioner Suljo Gagula, sam od sebe trampav i nesmotren, 
dobio je nalog da privede doktora Heroscha na fotografiranje u 
radnju "Foto-Laci". Komandir Stanice narodne milicije Gazetić ga 
je, dan ranije, odveo na izdavanje naređenja lično drugu Novaku 
Matraku, koji mu je — da se ne bi bavio još i objašnjavanjem sa 
Suljom Gagulom, ali i da bi mu stavio do znanja važnost zadatka — 
uručio nalog s detaljnim opisom kako treba postupiti po 
naređenju te da kod Lacija moraju biti tačno u devet sati. 

Samo je, pružajući papire, rekao: 

— Prouči, sve piše. Povjeren ti je odgovoran zadatak! 

Bio je to, cijenio je Novak Matrak, dotad najvažniji zadatak u 
razvojnoj karijeri Sulje Gagule, pa je računao da će to on izvesti 
bolje nego iko drugi. 

Sulji Gaguli se nije čitalo naređenje. I sam je osjećao da mu 
je povjereno nešto što je važno i da to nije tek tako moglo 
njemu zapasti. Što bi, onda, navlačio narodni gnjev i grubo pos- 
tupao prema doktoru Heroschu? Narod voli doktora, a s naro- 
dom valja živjeti i ne prelaziti granice koje ne treba. Zato je 
ujutro, mimo očekivanja pretpostavljenih, umjesto da ih otvori 
nogom, uljudno zakucao na vrata ordinacije. UZ to, nije došao 

petnaest minuta prije devet sati, kako je bilo isplanirano i napis- 
meno mu predočeno. Da sve ne bi bilo navrat-nanos, pojavio se 
već u pola osam. I, kao da mu uručuje nalog za hapšenje, pružio 
je doktoru Heroschu interno naređenje prema kome je sam tre- 
bao postupiti. Doktor je čitao pažljivo i dugo, a kad je 
dokončao, pružio je ruke prema Sulji Gaguli, previjajući zglob 
lijeve šake preko desne. 

— Piše li išta o tome da ikako može bez lisica? — pitao je Suljo 
Gagula. 

— Piše... 

— Onda, bez lisica, gospodine doktore! To ti još jednom sve 
pročitaj, pa postupaj kako je najbolje i meni i tebi. Možemo li 
tako? 

- Možemo... 

— Postupaj kako možemo! 

Bilo je dovoljno vremena do devet sati, pa je doktor Herosch, 
da ne bi ponovo čitao, radije pregledao nekoliko pacijenata. Tako 
je i Suljo Gagula, u dosadi, mogao baciti pokoji pogled na 
naređenje. Uglavnom, trebalo je grubo nastupiti i ponukati 
Nijemca da pruži bilo kakav otpor ili ispolji negodovanje, pa to 
iskoristiti i namaknuti mu lisice te ga, takvoga i kao takvoga, 
provesti čaršijom. U tome je — pisalo mu je — imao najbolje iskus- 
tvo vodajući lopove ulicama i sokacima Vlasenice. 

I tako su kažnjavani osuđeni lopovi, pri čemu su se morali 
dernjati iz petnih žila govoreći da su lopovi i da su tome i tome 
ukrali to i to. Ali, kad ih je ulicama i sokacima sprovodio Suljo 
Gagula, njihova galama je uvećavana, jer ih je počesto prepasavao 
isukanim pendrekom. 

"Kod 'Foto-Lacija' načiniti potrebne slike, o čemu je Laciju 
dostavljeno posebno naređenje... 

Ne dozvoliti da njemački zarobljenik s fotografom razgovara na 
njemačkom, jer postoji objektivna sumnja da fotograf poznaje 
njemački, pa bi moglo doći do subverzivnog dijaloga... 

Nazad ga sprovesti — po mogućnosti — opet u lisicama, s isuka- 
nim pendrekom i — po mogućnosti — ne upotrebljavajući silu..." 

Čaršijom su prošetali kao dvojica dobrih jarana. 

Od jugozapada, s Kika, hučala je šuma, nagovještavajući 
strašno nevrijeme. Zato su njih dvojica, u putu, razgovarali o vre- 
menu. 

- Možda će, najzad, kiša — kazao je doktor Herosch. 

— Neće! — s pouzdanjem odgovori saputnik. 

— Vrijeme joj je... 

— Neće. Poznajem huk šume. Ovako se pred kišu ne oglašavaju 
bukve uokolo Vlasenice. 

— Pada li kiša ikad u ovoj zemlji? 

— Znaš i sam da pada. Zakačilo te malo rata u Bosni, i padala je 
kiša. Kao i svugdje što pada... 

— Huči opasno! — ustvrdi doktor Herosch. 

— Sprema se veliko nevrijeme, ali neće biti kiše. Poznajem taj 
huk! — hvalio se Suljo Gagula. 

— Ne može više ni snijeg. Dosta se zimus napadao. 

— Snijeg ne pada ljeti. Vjetar će, doktore! U Vlasenici uvijek ima 
vjetra. Nekad puše umilni vjetrić. Čak dođe i onaj s mora, južni. 
Svih načina vjetra ima. Ali, bit će strašnoga vjetra! Opet će nositi 
krovove i ljude. Sva stakla na prozorima će porazbijati. Djeca 
sedam dana neće ići u školu. Sve će stati. 

— Ya! Ya, ya... 

— Ovi u Srezu hoće da se izradi grb. Svi o tome govore. Hoće 
petokraku. Petokraka im je neupitna. Uz petokraku, jedni hoće da se 
naslika i spomenik iz parka. Treći hoće tri petokrake: jedna za nas 
neopredijeljene, druga: za Srbe, treća: kao, za Hrvate. Ovdje Hrvata 
nikako nejma. Nas ima, a nejmamo imena. Neopredijeljeni. Ali, s 
nama žive dva naroda. Prema tome, ili jedna — samo za Srbe. Ili dvije 
— da je druga petokraka za Cigane... Četvrti hoće, ne znam ni ja šta 
oni hoće... A ja da se pitam, ne bih ni petokraku, ni spomenik. To će 
proći. Ljudska sila nije dovijeka! To ja tebi kažem, gospodine dok- 
tore... A reknem, kad se na javnom mjestu u mom prisustvu o tome 
povede razgovor, reknem im: "Treba nacrtati vjetar. Ako hoćete da je 
na grbu ono što je Vlasenica, onda nacrtajte vjetar!" Najbolje je u 

grbu Vlasenice imati vjetar. Onda mi reknu da ne turam nosa gdje 
mu nije mjesto, da berem pamet i radim svoja posla, i da se vjetar ne 
može nacrtati... Može! Sva školska djeca na nastavi likovnog najviše 

crtaju vjetar. I moja. Kakvu god prirodu crtali, dodaju i vjetar. Kad 
crtaju učiteljicu, u kosi joj nacrtaju vjetar. Ili zadignutu suknju. I 
razvigor kad izmamljuje pupove. Ili oboren dimnjak. Ili da vjetar vitla 
lišće i raznosi prašinu, kako obara automobile, Savija grane. A oni 
kažu: "Dobro, Suljo, prašina nije vjetar, preturen automobil nije vje- 
tar, ni oboren dimnjak nije vjetar. I zadignuta suknja je zadignuta 
suknja. Ne vidi se i vjetar. Ni savijene grane nisu vjetar. Nikako. Vjetar 
je pokretan... I kako bi zadignutu suknju turio u grb? Nikako! Vjetar 
se ne može nacrtati, i kvit!" A jelde, gospodine doktore, da može? 
Može, vjetar u kosi! Kako se kosa leprša na vjetru. A onda oni reknu 
da možda i nisam toliko blentav i da bi se u grb mogla staviti zastava 
s petokrakom kako se leprša. 

— Ya, ya... 

— Jeldđe doktore da može. Vi ste svjetski čovjek. Vi to bolje 
znate. 

— Ya, ya... — potvrđivao je doktor Herosch. 

— Znao sam ja da može, ali i tebi fala! 

Utom su i stigli pred fotografsku radnju. 

Već sa vrata, doktor Herosch progovori Laciju: 

— Juestet kivanok! 

Laci jednako odgovori, a zatim ga, ionako crvenoga u licu, obli 
crvenilo, ali se pribra i upitno kaza: 

— Magyarorszagi Nćmet? 

— Igen, Magyarorszagi Nćmet. 

Doktor Herosch potvrdno odgovori. Fotograf to prihvati s 
čudenjem i s radošću. Zametnuli su razgovor na tom jeziku: 

— Nisam znao. Nisam Znao... — pravdao se Laci. 

— Ja sam Znao Za Vas i znao sam da ste Madžar, ali mi, kao osobi 
s ograničenim kretanjem, nije bilo moguće navratiti u Vašu radnju 
a da ne izazovem sumnju... 

- Doktore, nemojte previše na njemačkom — blago ih je ukorio 
Suljo Gagula, ali se, i ne izgovorivši to, ugrizao za jezik. 

— Suljo, časna moja riječ, mi ne pričamo na njemačkom — kazao 
je doktor. 

Sulji Gaguli je lahnulo. A i bilo mu je drago što je sam sebe 
uvjerio da poznaje njemački jezik. Naučio ga je onoliko koliko je 

mogao gledajući ratne filmove o partizanima i Nijemcima, koji su, 
radi velikog interesa narodnih masa. prikazivani na otvorenom 
prostoru, na velikom bijelom zidu 'Taljića kuće, na onoj strani od 
vjetra. Zato na tom kućnom zidu nije bilo prozora, pa nisu smetali 
da slika bude krupna i da se vidi iz daljine. Zvuk su prenosili 
zvučnici pričvršćeni na banderi i okrenuti na tri strane. 

Sulji Gaguli je bilo drago kad je, ugrizavši se za jezik, u tom 
trenutku i sam posumnjao da jezik na kome ova dvojica pričaju 
nije njemački. 

Kad je Laci, razgovarajući s doktorom Heroschom, spomenuo 
Washington, opet se umiješao milicioner: 

— Doktore, nemojte previše na njemačkom... — opet se ugrizav- 
ši za jezik, jer se odjednom dosjetio da je Washington samo strana 
i nepoželjna riječ, ali je ne treba brkati sa stranim jezikom, to jest 
s njemačkim jezikom iz partizanskih filmova. 

Uglavnom, Suljo Gagula je bio zadovoljan — nije na 
njemačkom, a i njih dvojica su mogli razgovarati bez ometanja. 

Govorili su brzo. Prvo je fotograf izrazio čuđenje što je od šefa 
UDB-e dobio nalog da načini fotografije prema formatu formula- 
ra za reinternaciju kad je doktor već nekoliko dana slobodan 
čovjek. 

Doktor se usplahirio. Tada je fotograf i spomenuo Washington, 
pozivajući se na vijesti "Glasa Amerike" iz Washingtona na 
madžarskom jeziku. 

— Ali, ja redovno slušam vijesti "Glasa Amerike" na srpsko- 
hrvatskom jeziku. Nestrpljivo očekujem da to objave. Osjećalo se 
da najavljuju takvo nešto. Ali, ništa ne javljaju. Uprijeko su prestali 
s onim što su nagovještavali... 

— "Glas Amerike" je na madžarskom objavio da je postignut 
dogovor sa Titinom vlašću i da su o tome obavještena sva 
nadležna rukovodstva i svi nadležni činovnici po komunama. 
Dotureni su im spiskovi sa svim imenima i prezimenima, kako se 
ne bi odugovlačilo s izdavanjem putnih isprava i prekratio rok nji- 
hovog izdavanja. Mora da je takav bio tajni dogovor s američkom 
Vladom. Vjerovatno su komunisti iz Jugoslavije, da bi dobili na 
vremenu, tražili da to ne obznanjuje Grga Zlatoper, da koliko- 

toliko stignu uvesti u red njemačke z: irobljenike prije nego što ih 
isporuče i pokažu svijetu. Amerikanci su, da bi imali opravdanje 
da se pred svojim narodom mogu pozvati na svoje tumačenje 
demokratije, objavili to na madžarskom jeziku. Time nisu prekršili 
mogući tajni sporazum, a ni Jugoslavija neće protestirati, jer su u 
igri velike pare... 

— A Novak Matrak. Šta znači njegov postupak? 

— A Novak Matrak pokušava izvesti jednu od svojih grubih šala. 
Očito je da Vas, doktore, namjerava reinternirati u neku zabit i u 
aktima zavesti da je to bilo pod ranijim datumom, da je to 
učinjeno ranije. Tako bi Vam se zabacio trag. Dok se neko sjeti 
Vas... Ako bi Vas se ko i mogao sjetiti u novom mjestu progonst- 

a... Tamo biste bili izloženi još većoj izolaciji, a ovdje se ne bi 
znalo gdje ste. Mislilo bi se da ste deportirani u Njemačku. 

— Opasno je... 

— Doktore, Vi ste već slobodan čovjek! Objavljeno je na "Glasu 
Amerike"! Novak Matrak je meni napismeno naložio da Vaše 
fotografije dostavim Za tri dana. To je uobičajen rok kod fotografa. 
On zna da ne mora biti tako, da fotografije mogu biti gotove i za 
pola sata, ali on nežurenjem povećava vlastitu sigurnost i uživanje 
u tome što Vam pakosti... Ja ću Vama fotografije na formatu za 
pasoš donijeti u bolnicu za pola sata. Budite spremni da odmah 
odete u Sreski odjel za izdavanje dokumenata. Tamo mora biti 
Vaše ime na spisku... Vi ste u ovome gradu mnoge zadužili. Ako 
kome niste valjali, niste ga ni oštetili. Presaberite se kome ste iz 
Sreskog odjela za izdavanje dokumenata, ili nekome njegovome, 
pomogli u liječenju. Obratite se tome i pozovite se na spisak 
dostavljen iz Beograda. Taj će samo postupiti po naređenju koje 
je napismeno dostavljeno njegovoj službi, a i bit će mu drago da 
Vam pomnogne. Ne libite se podsjetiti ga šta ste njemu ili nekome 
njegovom učinili. Ukažite i na to da Vam se žuri. Pošto ćete 
donijeti fotografije, mogu Vam pasoš izdati i za pet minuta. Vas Vaš 
pasoš, sa ispisanim podacima, čeka u ladici. Samo da se zalijepi 
fotografija i po njoj udari suhi štambilj. Odatle se uputite pravo na 
autobusku stanicu. Sjedite u prvi autobus. Ne obraćajte pažnju u 
kome pravcu putujete. Samo što dalje odavde. Kad je veterinar 

Pavelić mogao nestati u čarapama usred zime, možete i Vi gospod- 
ski sjesti u autobus i otputovati. Kad do Novaka Matraka dođe da 
Vas nejma, bit ćete dovoljno daleko. Izvan njegove ingerencije. 

—- A Vi? 

— Doktore, spasili ste život mome sinu Peteru. 

—- Moguće... 

— Taj dječak sa upaljenim slijepim crijevom... Da ste ga uputili 
u Sarajevo ili Tuzlu, ne bi bilo vremena. Operirali ste ga na vlasti- 
tu odgovornost. To je moj Peter! 

— Dječak se dobro oporavio... Morao sam preuzeti rizik... Vaša 
supruga nije govorila madžarski. Nisam imao vremena čitati prez- 
ime. Trebalo je spasiti mladi život. Izvinite što nisam pitao za oca 
i tražio njegovo dopuštenje... 

— Ja se Vama izvinjavam jer nisam bio u mogućnosti donijeti 
Petera u bolnicu. Vratio me agent ispod prozora. Osujetio bi me i 
da sam vam kasnije pokušao prići. 

— Osujetit će Vas i danas. 

— Danas neće. Dežurnom čekaču pred radnjom ću pokazati 
Vaše fotografije i reći da ih moram hitno lično odnijeti Novaku 
Matraku. I ako nije obaviješten o fotografijama, znat će da ste bili 
kod mene i neće posumnjati. 

— Rizično vam je... Sve to je... 

— Vi ste rizikujući spasili život mome Peteru. 

— Ah, pustite, Lacika Baći. Takve su okolnosti. 

— Takve su i vaše okolnosti, i Vi više niste dužni na njih prista- 
jati, Idite! 

—- A Novak Matrak? 

— Pokušat će bijes iskaliti na Sulji Gaguli... 

Sulji Gaguli bi drago što mu je ime spomenuto na stranom 
jeziku. Promeškolji se u stolici. 

— Hajde, krećemo... — kaza lijeno Suljo Gagula. 

Laci se zavuče pod crno platno, a potom škljocnu mehanizam 
u velikoj fotografskoj kameri na stativu. 

— Evo, jedan snimak je gotov! Gospodine Suljo, treba još jed- 
nom... Možda je gospodin doktor trepunuo... Znate, bili ste kod 
fotografa... 


— Samo Vi radite svoj posao... — kaza gospodin Suljo Gagula. 

— A Vi? — pitao je doktor Herosch. 

— Ne brinite za Sulju i mene. Novak Matrak ima sve podatke o 
meni. Ali ne zna da ste i Vi, na neki način, Madžar. Nijemac iz 
Madžarske... To je on, kao obavještajac, morao znati. Ako se to 
pročuje, ode mu karijera. Uređuje poredak u malom gradu, a pred 
očima ima trojicu ljudi koji govore madžarski. lako je to morao, 
nije bio sposoban nabaviti prevodioca za madžarski jezik. Pouzdao 
se u to da osujeti kontakt između profesora Dore i mene. Ako mu 
prevodioca nisu htjeli poslati odnekle odozgo, morao se snaći. 
Bar on zna mućkati s ljudima... Kad mu to reknem, on će zataškati 
i Suljino kažnjavanje. Deportaciju njemačkih zarobljenika nadgle- 
da mješovita komisija iz Beograda, zajedno sa američkim kolega- 
ma. Jest, Amerikanci su upušteni u Jugoslaviju. Velike pare su u 
igri. Jugoslavija će, zauzvrat, od Njemačke početi primati ratnu 
odštetu. Repatrijacija će im biti kompenzirana vagonima 
američkog žita. Tito će izbjeći glad. Narod će imati šta jesti. 
Amerikanci šalju ogromne količine pšenice. Više nego što treba. 
Time Titi omogućuju da preprodaje žito na međunarodnom 
tajnom tržištu i da stiče višak dobiti kako bi mogao ulagati u bolji 
život visokih slojeva društva i narodno blagostanje. Osnovni uvjet 
za plaćanje ratne odštete je bio da se u Njemačku deportiraju ratni 
vojni zarobljenici. Amerikanci znaju da je Njemačka ostala bez 
muškaraca, a Tito ih ovdje drži na hiljade. To je igra velikih broje- 
va. Mnogo Nijemaca i nebrojivo mnogo više zrna pšenice. U 
svemu tome, nas nekoliko smo premali ulog da bi Novak Matrak i 
pomislio išta zabrljati. Znaju rankovićevci preko kojih granica ne 
smiju ni pomišljati. Ranković im je dao prevelike ovlasti da bi se 
smjeli i primaknuti tamo gdje im nije dozvoljeno. Znaju da bi ih, 
tada, noć progutala kao što guta i njihove žrtve. 

— "To je vrlo visoka i vrlo tajna politika da Vi ne biste imali 
posljedica, gospodine Laci... 

— Novak Matrak je uspostavio potpuni nadzor nad mojim 
radom i životom. Svako malo je u ovoj radnji neki njegov čovjek, 
Suljin kolega ili neki u civilu. Ili mi stoje pod prozorima. On vlada 
sa mnom. Ja ću mu samo malo uzvratiti. Veliko zadovoljstvo mi 


predstavlja da time baš Vama pomognem... Najviše što može pro- 
tiv mene jest da me reinternira, kao što je s Vama namjerio. Ali, i 
internacija se uskoro ukida u kaznenom zakonu Jugoslavije. I ona 
je uračunata u one vagone pšenice koji su na brodovima već 
uplovili u Jadran. 

— Vrijeme je isteklo, gospodine doktore... — kaza Suljo Gagula. 

— Nasmiješite se malo, molim! — reče fotograf. 

Laci se ponovo zavuče zavuče pod crno platno, a potom se začu 
da škljocnu mehanizam u velikoj fotografskoj kameri. 


DRVO ZA VJEŠANJE 


Koliko je god Osmica bio kočoperan (možda i zato što je sitan), 
ojadeni pokeraši su se iznenadili što se prebrzo podigao na noge. 

Koža mu se više modrila nego bijeljela. Niti je, koliko se god 
upinjao, mogao prikriti bol koja mu se, i pri manjim pokretima, 
pokazivala na licu ili između stisnutih usana izlazila kao stenjanje. 
Ali, nije se predavao. I, ne samo da je odlazio na posao, već je 
krenuo i na teren. Šumskim vozom je iz Han-Pijeska otputovao u 
Rubiniće, da bi seljacima pelcovao ovce. 

To s pelcovanjem ne bi bilo vrijedno spominjanja da u istom 
vozu nije bio i drug Kubradović Dragivoj. 

Njih dvojica su se u istom vozu, popodne, vratili u Han-Pijesak. 
U Han-Pijesku je druga Kubradović Dragivoja čekala crna "volga", 
a Osmica je morao čekati na autobus koji iz Sarajeva preko 
Romanije vozi za Vlasenicu. 

Dok se Osmica načekao autobusa i dok je autobus, probijajući 
se kroz snijeg, dotandrkao do Vlasenice, drug Kubradović 
Dragivoj je ne samo bio u Vlasenici, nego se stigao i objesiti na 
orahu ispred nacionalizirane kuće Jevreja Alberta Altarca. 

U toj kući je, na jednom spratu, bilo sjedište Sreskog komiteta, 
a na drugom, u potkrovlju, stan druga Kubradović Dragivoja. 

Kad je Osmica, idući s autobuske stanice svojoj kući, prolazio 
pokraj Albertove kuće, već se bio uhvatio mrak i razlijegala se 

kuknjava narikača. U dvorištu je bilo natiskano mnogo svijeta. Ni 
on nije prošao mimo. 

Bez muke je ispovezivao isprekidane riječi iz mraka i zaključio 
da nejma nikakve sumnje da drug Kubradović Dragivoj nije više na 
ovome svijetu. 

Provlačenje između zatamljenih prilika naguranih ispred 
Komiteta otežavala mu je vreća koju je nosio preko ramena. Ali 
je bio strpljiv i uspio stupiti u Albertovu kuću. Još mu je teže 
bilo istiskati se iz mase koja se gurala penjući se uz stepenice i 
silazeći niz njih. Svi bi pravo, gore ili dolje, a njemu je bilo da 
šmugne udesno. 

Tamo, nadesno, nikog nije bilo. Bio je prazan hodničić pred 
vratima kancelarije Sreskog komiteta. Iz kabineta se niko nije čuo. 
Partija još nije bila stupila na scenu i držala se po strani naspram 
događaja vješanja sreskog sekretara Ka-Pe-Jota Be-Ha za srez 
Vlasenica. Ili se radilo o statutarnom propustu, pa se nije znalo ko 
može zakazati hitnu sjednicu ukoliko se čelni čovjek objesi ili je 
smatrano da u času bola treba dati prednost izricanju saučešća. 

I ne samo komitelijama, sve je samo zanimalo da se ispnu do 
stana u potkrovlju, gdje je, uz svijeću, bilo ispruženo truplo druga 
Kubradović Dragivoja, i da mu odaju posljednju počast mimo- 
hodom, stavom mirno i naklonom. 

Osmica nije volio posljednje počasti. Pritisnuo je kvaku na 
bravi komitetskog kabineta. Znalo se da se ta vrata ne 
zaključavaju. Nepozvani ne mogu ni pomisliti da bi im se usudili 
približiti. 

I nisu bila zaključana. Ušao je i unutra iz vreće izvadio crnu 
tašnu. 

Tašna je bila ista kao ona kakvu je imao drug Kubradović 
Dragivoj. Ista i kao ona koju je njemu ostavio veterinar Pavelić. 

Crnilo stola se isticalo u mrklini. Osman stavi tašnu na sto. 
Njezini obrisi se nisu raspoznavali u općem crnilu prostorije iz 
koje je drmano srezom. Potom Osmica načini nekoliko iskoračaja 
unatraške i zatvori vrata za sobom. Opet je bio u mračnom 
hodničiću. I opet se nađe među onima koji su promicali drvenim 
stepeništem. Ugura se tako da ga potok ljudi izgura na dvorište. 

Napolju je sve bilo stopljeno u tamu. Više se ništa nije razaznava- 
lo. Ni ljudi od mraka, ni mrak od ljudi. Po tihom žamoru se 
zaključivalo da je svijet i dalje pristizao i da se nisu razilazili oni 
koji su se vratili iz potkrovlja. 

Od tolikog mnoštva se više nije ni naslućivala bjelina snijega. 

Snijega nije bilo ni po granama oraha. Valjda su ga stresli dok 
su spustili posmrtne ostatke bivšeg sekretara. Tako se više nije 
razaznavalo ni ionako, od starine, crno drvo. 

Mrkli mrak je bio nad Vlasenicom u zimskoj noći. 


UOČI LJETOVANJA 


Šta god je veterinar Pavelić kao slobodan građanin poduzimao 
da bi se osvetio Novaku Matraku, ništa nije pomagalo. U početku 
je mislio da ljudi s kojima uspostavlja veze, ipak, zaziru od njegove 
robijaško-internističke prošlosti. Pogotovo što mu iz Zagreba nije 
stizao poziv o raspoređivanju na novu dužnost. 

lako prepran u sto voda, veterinar se odjednom pokušao po- 
našati idealistički: mahao je pravosnažnom oslobađajućom presu- 
dom, koja u potpunosti poništava sve za šta je optuživan i njome 
mu se priznaje kontinuirani staž u Ka-Pe-Jotu od 1934. godine i 
stavlja ga se na kadrovsku listu Glavnog odbora Ka-Pe-Jota 
Narodne Republike Hrvatsake, još smatrajući da je to sasvim 
dovoljno za osvetu. 

Uvidjevši da se uzaludno prsi svojom pročišćenom svijetlom 
prošlošću, upinjao se svim silama da dođe do onih koji bi to znali 
odraditi, pa je pristupio podmićivanju. Ni veliki gubici na kartama 
u Sifinoj kafani nisu znatnije umanjili njegov ukupni dobitak od 
poslovanja s upravnikom hotela "Zvijezda" Smiljićem, pa je u re- 
zervnoj veterinarskoj tašni iznio mnogo para i još više ušivenih 
ispod postave u dugom zimskom kaputu. 

Svim silama, ne žaleći novac ušparan švercom u Vlasenici, 
upinjao se da dođe do onih kojima nije nikakav problem srediti 
da se obični sreski povjerenik UDB-e strpa u Zatvor. 


87 


Sve mu je postalo jasno šta se i kako se zbilo one noći i Zato ga 
je proganjala misao o osveti Novaku Matraku. 

Iz Vlasenice je do mjesta gdje se Drinjača ulijeva u Drinu 
pješačio čitavu tu noć i veći dio narednoga dana, da bi tek pred 
sljedeću noć čamcem prešao u Srbiju. Odatle se, kao da je gonje- 
na zvijer, čitav mjesec prebacivao do Like, a odatle mu je do Knina 
bilo već lakše. Znao je svaku stazu. 

Prve noći u Kninu se nije usudivao prići svojoj kući. Kad je, 
naredne, pokucao na prozor, umjesto da čuje kako milicija traga 
za njim, obavijestili su ga o depeši koja mu je, "u nemogućnosti 
ličnog uručivanja", dostavljena na kućnu adresu — da je slobodan 
građanin. Datum puštanja na slobodu poklapao se sa datumom u 
čijoj mu je noći na prozor pokucao pomoćnik Osmica i kazao da 
mu Novak Matrak vraća životni dug i poručuje da bježi jer će po 
njega doći milicija. 

Smarala ga je želja za osvetom... 

Kad je ostao bez para, počeo je prodavati porodična imanja (i 
dio Krbavskog polja) i kupovati zemljište na samoj morskoj obali, 
pa ga preprodavati za gradnje hotela i sindikalnih odmarališta. 

I od tih para, kao da se kocka, dosta je izgubio na podmićiva- 
nje, sve dok mu nije sinula ideja da, čekajući bolje mjesto kao 
visokorangirani kadar na raspolaganju, napiše molbu da bude 
primljen na niže radno mjesto u UDB-i. Tako će, iznutra, naći 
način kako raskrinkati tog udbaškog činovničića u tome srezu na 
tome sjeveroistoku Bosne. 

I tu je, iako s dodijeljenim visokim činom oficira UDB-e, pogu- 
bio dosta živaca i novca od unosne preprodaje morskih parcela. A 
onda mu je kolega na novom radnom mjestu, ogrezao u zamkama 
toga posla, skrenuo pažnju da tu nisu čista posla i da bi, umjesto 
"odozgo", sve trebalo potjerati "odozdo", iz baze, prvo sagledavši 
situaciju na "licu mjesta", tamo gdje se sve dogodilo. 

— Mora da u tom grmu leži zec! 

Ideja i nije bila slaba. 

lako je već svojim imenom UDB-a bila udružena, što će reći 
zajednička, ipak nije tek tako mogao prestupiti republičku 
granicu. Zato je smišljao kako će, opet podmićivanjima, isposlo- 

vati neki vid međurepubličke saradnje. I, ponovo nije išlo. A onda 
mu je naumpao najpovjerljiviji čovjek kojeg je ikad sreo. 

I sam je već zaključivao da mora biti da je nešto krupno posri- 
jedi, pa se nije izlagao riziku da olahkim susretom izazove 
podozrenje. Kao što njegovi udbaši prate druge, tako se prate i 
međusobno. Svako je praćen. 

Preprodavanje morske obale mu je omogućilo da uredi sa 
partnerom, direktorom hotela "Orijent" u Opatiji, da se pregaoci- 
ma iz Makedonije, određenim za besplatno nagradno sindikalno 
ljetovanje, štamparskom greškom priključi i jedan trudbenik iz 
Bosne. I da mu se pošalje federalna depeša na Sresku sindikalnu 
organizaciju. Radilo se o veterinarskom pomoćniku Osmanu 
Hadžiosmanoviću. 


LJETOVANJE, 1 


Osmica se, u gaćama koje su sezale ispod koljena, više nego 
svoje golotinje, sramio blizine Knina i mogućeg susreta s veteri- 
narom Pavelićem. Radije bi propao kroz usitnjeni morski šljunak 
ili bi — da nije vjernik — zagazio u more dokle ga god noge nose (a 
čovjekovo nije hodati po vodi, niti je on umio plivati), negoli da 
smogne pogledati u oči nekadašnjem upravniku. 

On, Osman Hadžiosmanović, pomoćnik, upotrijebljen je da se, 
umjesto sudbine, poigra sa tim čovjekom od kojega je izučio 
vaterinarsku struku i nauku i koji mu je još više valjao izvan posla. 

Jest, udbaška posla, smicalica Novaka Matraka, ali je i on sebi 
dozvolio da nasjedne. Na njegovu se riječ veterinar zaputio u 
dugu i snjegovitu zimsku noć. Ali... 

Ali. 

Eto ti šta bi... 

Šta ćeš, de. 

Bi... 

Ne! Cim se malo oslobodio sramežljivosti obikavanja na ljeto- 
Vanje na moru, raspitao se kako će i kuda će, pa je odlučio poraniti 

i, odmah poslije doručka u hotelu, otputovati. I sam se (pri)javiti 
Paveliću. 

Kad mu se već ukazala prilika da je tu odakle mu nije daleko 
do Knina. 

Ali... 

Kako će? 

Bi, od sramote, radije propao kroz morski šljunak ili zagazio u 
dubinu mora... 

Na svu svoju golemu sreću, nije dugo strijepio šta će i kako će 
biti pri susretu, a sreo se s Pavelićem. I to se htjelo da se veterinar 
pojavio sam od sebe. 

Što ti je život! 

Pavelić mu je kazao da Knin nije daleko, da je u Opatiji bio na 
službenom putu, da je već kretao nazad, kad je, ispijajući kafu u 
kafani preko puta, čuo preko razglasa, prilikom prozivke abone- 
nata ispred restorana društvene ishrane, njegovo ime i da ga je — 
evo, sav presretan — uspio pronaći. 

— Kakva sreća, kakvo li ti šta! — kazao je Osmica. 

— Šta je Osmane? Zar si zaboravio sve što smo zajedno prošli 
dobrog i lošeg? 

— Nije to... 

— Nego šta je?! Kazuj, stari prijatelju... 

Osmica olakša duši. Ne duljeći, priznade da je one noći Novak 
Matrak zloupotrijebio njihovo prijateljstvo i nasamario ih obojicu, 
a da je milicijska patrola, zapravo, trebala imati zadatak da ga 
obavijesti o osladajućoj presudi. 

— Od tebe se tome nikako nisam mogao nadati! — oštro kaza 
veterinar Pavelić. 

- Čemu? — punile su se suzama Osmicine oči. 

— Izdao si me! 

- Mene je prevario Novak Matrak. Mislio sam da se radi o tvom 
Životu i sMTrti... 

-— E, Osmane. U tebe sam imao neograničeno povjerenje, veće 
nego što bih ga imao u rođenoga brata, a ti si me izdao. Dozvolio 
si sebi da nasjedneš na jeftin trik Novaka Matraka. Ja sam te one 
noći opominjao da svi Novaci lažu, da laže i Novak Matrak, ali si ti 

tražio da nestanem. Bar ti trebaš znati šta se tre 
ma života i smrti. Zato nisam poslušao sebe... 

— Jesam. Priznajem. Kriv sam... Nisam namjerno, ali sam kriv... 
Šta god, samo reci! Učinit ću šta god hoćeš... Zagazit ću u more 
dokle me god noge budu nosile... 

— Pusti se toga, Osmane! — oštro je nastavljao veterinar Pavelić. 
— Taj Novak Matrak je moćan! 

— Ti, ako kažeš... 

— Čuj, komšije smo, a i tolike godine sam bio s njim i u 
Vlasenici... 

— Druže upravniče, on je tek postao moćan nakon što si ti 
otišao! 

— Zar?! — zažario je veterinar očima, osjećajući da će čuti što 
treba čuti. 

I, i čuo je. 

Osman Hadžiosmanović mu je, govoreći brzo, ispripovijedao 
kako je, dok je Pavelić bio u Vlasenici, noseći Smiljiću u "Zvijezdu" 
špirit i hemikalije za spravljanje obojenih žestokih pića, uprežao 
kojim se danom u separeu ispred kancelarije upravnika "Zvijezde" 
sastaju sreski sekretari Partije za Srebrenicu i Vlasenicu i kako je 
drug Krstić Dobrivoje dao u zadatak drugu Kubradović Dragivoju 
begovicu Nefisu, tako da je Osmicu zainteresiralo kakvim se to 
zadacima Partija bavi. 

— Od tada sam ih redovno prisluškivao. 

—- Moj Osmane, ništa ni s tim nije bilo slučajno. Pokušaj se sjeti- 
ti. Nisi li se ti sa Smiljićem sastajao srijedom? A onda sam te ja 
počeo slati utorkom. Da Smiljić ne bi posumnjao, ubijedio sam ga 
da srijedom imamo neodložne obaveze, a da nam je utorak 
najpodesniji... ) 

— Nisam znao, ali sam trebao znati... - opet se Osman osječao 
posramljeno. 

— Ništa, ništa. Ja sam to samo onako, da ne budemo izvan toko- 
Va... De, nastavi. Gdje si, ono, stao? 

— UZ redovne grdnje na račun Kubradović Dragivoja Zato što 
mu ne uspijeva zadatak s begovicom Nefisom, čuo sam i kako je 
drug Krstić Dobrivoje izdao zadatak da se drug Kubradović 


ba znati o pitanji- 

Dragivoj zadužuje da preuzme najtajniji zadatak. Unaprijeđen je 
da održava vezu sa "kraljevskim četnicima", koji, rekao je, i "dalje, 
odmetnuti u šumu, junački odolevaju kako bi budućim generaci- 
jama poslužili kao svetli primer nepokolebljivosti"... I dalje mu je 
spominjao begovicu, nekad i u šali, ali mu je, uz brzo razmatranje 
"trenutne društveno-političke situacije u srezu", očito zadovoljan, 
izdavao sve važnije i povjerljivije zadatke. Dok se, jednoga utorka, 
nije vratio najavljenom najtajnijem zadatku. Kazao je da je sve što 
je dotad učinio samo mačiji kašalj spram predstojeće obaveze. 
Onda mu je, telegrafski isprekidano, rekao: "Idućeg meseca, 
Pjenovac, 21. januar, održavat će se komemoracija žrtvama 
fašističkog terora i bit će dosta zvanica, bit će gužva, nećeš biti 
zapažen... Pećina Ponijerka, šumskom prugom, mašinovođa je 
provereno pouzdan... Tajni materijali će ti biti uručeni na 
najpoverljivi način. Tvoja crna tašna će biti dovoljna". Odmah 
potom, kao da ni riječi nije progovorio o nečemu važnom, preba- 
cio se na priču u begovici Nefisi, ali je to bilo sa smijehom i 
podsmijehom, bez strogosti... 

— Nikako nisu mogli ne spomenuti begovicu... — više je konsta- 
tirao negoli upitao veterinar Pavelić. 

— Nikako... - otpuhnu Osman i dopriča kako je zadobio batine, 
i kako se navrat-nanos opravio da bi i on sebi, rečenoga dana, 
našao posao da bude u istom šumskom vozu iz Han-Pijeska za 
Zavidoviće. Najavio je seljacima u Rubinićima da će doći radi pel- 
covanja ovaca. I da je, u džaku s injekcijama, imao istu tašnu kao 
drug Kubradović Dragivoj. Onu što mu je darovao veterinar. I 
samo čekao kad će stupiti u akciju. 

I, kad je drug Kubradović Dragivoj prešao u drugi vagon, da 
popije koju s mašinovođom ili da mu se samo javi, ili je samo 
izišao da bi se između vagona pomokrio uz vjetar ili niz vjetar, radi 
nečeg jest, Osmica je zamijenio tašne. 

— Da nisam, i ja bih, s druge strane, iskočio iz voza kad bi njemu 
mašinovoda zaustavio u blizini pećine Ponijerke, i pratio bih ga. 
Bio sam spreman i ubiti ga, samo da dođem do njegove tašne. 


— Da bi se osvetio za familiju ili da bi konačno odbranio begov- 
icu? — upita Pavelić, 

- Nije riječ o šali! — prekide ga Osman. — Sve je preoz- 
biljno. Znaš da je u Han-Pijesku bio kraljev dvorac i podze- 
mne baze. Komunisti su to preimenovali u Titin dvorac i nas- 
tavili graditi tajna skloništa s obrazloženjem da se bave 
poljoprivredom na vojnom planinskom dobru "Planina". Znaš 
da od poljoprivrede ništa nije moglo biti na nadmorskoj visi- 
ni iznad 1.200 metara, a krompir nisu sijali... Možda si i ti čuo 
da su u pećini Ponijerka, kroz živac kamen, isklesani tajni 
hodnici. U tašni druga Kubradović Dragivoja bili su najtajniji 
spiskovi... 

Pavelić ga prekide: 

— I, zamijenio si njegovu tašnu s mojom tašnom? Kad je on sti- 
gao na odredište, veza koja je čekala u pećini je zaprijetila 
Kubradoviću da se sutradan ili vrati sa sadržajem koji je morao biti 
u njegovoj tašni ili da se objesi? Potom se on objesio? I, ti sad na 
miru možeš zaprositi Nefisu? Čiča-miča i gotova priča. 

— Nemoj tako. Nije riječ o meni, ni o Nefisi... Bilo je kako ti 
zaključuješ. Ali je bilo i još... Ja sam uspio ući u kabinet Komiteta 
i na stolu druga Kubradović Dragivoja ostaviti njegovu tašnu, sa 
svime što je bilo u njoj. Tokom istrage, prirodom posla, Novak 
Matrak je morao biti prvi koji je imao uvid u sadržaj tašne. On je 
morao pročitati ono što sam i ja pročitao. Prije nego što je to pri- 
javio nadležnima, mora da je, stari lisac, našao način da se osigu- 
ra da i njemu ne zaprijete vješanjem... 

Stari lisac veterinar Pavelić se lecnuo. Zašto li je Osmica vratio 
tašnu na mjesto zločina? Ali mu je važnije bilo da Osmica zna to 
što je pročitao. Dobro mu je bila poznata njegova sposobnost 
pamćenja... 

Ne bi li malo zabaljušio radoznalost, Pavelić se pokušavao 
praviti što nevještijim. 

Kad, najzad, više nije imalo smisla odgađati konačnu spoznaju 
i kad ga je sim Osmica zamolio da mu rekne i to najvažnije, ve- 
terinaru se vrtjelo u mozgu dok je njegov bivši pomoćnik deklami- 
rao imena i prezimena koja je pročitao i naučio napamet. 

U arhivi Tajne kraljevske četničke organizacije, na spisku sarad- 
nika su bili i mnogi od najviše pozicioniranih drugova, od repub- 

ličkih nivoa do državnog vrha. I to ne samo iz srpskog naroda. I 
svi su pod zakletvom Tajne kraljevske četničke organizacije. — 

— Pa šta? — kaza veterinar Pavelić, shvaćajući zašto je pozicija 
Novaka Matraka jača nego što se može i pomisliti i da mu je bolje 
da se okani ćoravog posla sa osvetom. 

"Zna. Novak Matrak previše zna. A nije obješen, niti drukčije 
ubijen..." 

Bilo mu je jasno kao što je jasan ovaj dan na moru da nejma 
mnogo izbora. Što prije ispreprodavati što god može i prebjeći 
preko granice, pa se priključiti ustaškom pokretu svoga prezi- 
menjaka. Ali, već narednog trena je prepredeni komunistički ile- 
galac i njihov robijaš zaključivao da bi ga tamo eventualno mogli 
primiti kao malo vode na dlanu, ali i da bi ga, prije, mogli ustri- 
jeliu kao zadnjeg psa i podmetnutog provokatora. I radi njegove 
biografije, a i zato što nikako ne bi povjerovali u istinitost tajnoga 
spiska u komunističkom vrhu. 

O tome nije ni pomišljao išta reći Osmanu. Samo kaza: 

— Pusti se toga, Osmane. 

— Ništa — kaza Osman Hadžiosmanović. — Mislio sam da ću se s 
ovim iskupiti kod tebe. I da saznaš zašto Novaku Matraku puštaju 
da radi šta hoće. Da im zna najveću tajnu i da se snašao kako da 
se isigura da ga ne ubiju. 

— Pusti se toga, Osmane! Zaboravi! Bolje ti je da zaboraviš da si 
imao išta sa tim. Zaboravi i da si meni o tome govorio. Bilo, a kao 
da nije ni bilo. Pusti to i prosi Nefisu. 

— Mislio sam da će ti to biti važno... 

- Nemojmo se igrati skrivanja. Nisi ti radi toga što kažeš da je 
meni važno objesio Kubradović Dragivoja. Radi Nefise si. Da je 
sebi odbraniš. 

— A Marjan? — priznade Osman. -— Prijatelji ste... 

— Prijatelji? Samo nas je nevolja bila sastavila. A i da jesmo, to 
nejma veze sa begovicom. Zapamti, on nejma veze sa begovicom. 
Poslušaj me. Znam ja. Odavno ja znam da ti nju voliš. I mislim da 
bi ona pošla za tebe. 


INSPEKCIJA 


Među svim nastavnim predmetima u obje osnovne škole jedi- 
no je muzički odgoj bio zastupljen kabinetskom nastavom. 

U školi kod parka je profesoru Tiboru Dori na raspolaganju 
bila najveća učionica. Jednu trećinu je zauzimao ogromni klavir, 
iza njega je bila tri puta veća praznina, koja je popunjavana 
horom, a uza same Zidove, s tri strane, bile su poredane klupe. 

U školi na Lageru, gdje su dijelovi neporušene austrougarske 
kasarne pretvoreni u učionice, dvije prostorije je koristio profesor 
muzike Tibor Dora. U većoj su bili smješteni limeni puhački 
instrumenti i besprijekorno poredani stativi za note. Odatle se 
ulazilo u manju, koja je bila klasična učionica, ali je više koristila 
kao lični kabinet profesora muzičkog odgoja. 

I zaboravilo se u kojoj se od tih triju prostorija i dviju škola 
zbilo to kad je na sat muzike bahnuo prosvjetni inspektor 
Perendić Aleksa. Razvoj događaja je bio previše uzbudljiv da bi se 
pamtilo mjesto radnje. 

Profesor Dora je, ne smičući pogled s djece, kazao: 

— Gospodine kolega, vratite se i pokucajte! 

— Vi ste pogriješili... — zapjenio je Perendić Aleksa. 

— Ešće ti! — pobijesnio je profesor muzike. 

— Vi ste pogriješili. Ja sam drug. I to drug inspektor! 

— Ešće ti! — kazao je Tibor Dora, pridigao se iza katedre i trbuši- 
nom izgurao inspektora na hodnik. 

Nije prošlo ni pet minuta, a zakucalo je na vrata. I ne čekajući 
odgovor, promolio je glavu direktor škole Piper Dragutin. Nije 
kako treba ni zakoračio u učionicu, a viknuo je: 

— Djeco, slobodni ste! Čas je završen! 

Čuvši "čas je završen", što je bila komanda nastavnika fiskul- 
ture na kraju dvočasa, iz dječijih grla se, uglas, prolomilo: 

— Zdravo, zdravo, zdravo!!! — pa su, u trenu, poskakali iza klupa 
i, grabeći tašne, istutnjali iz učionice. 

— Čovječe! — zavapio je direktor Piper Dragutin. — Uništit ćeš i 
sebe i mene! Iz učionice si izbacio glavnog okružnog prosvjetnog 
inspektora! 


— Ovo nije nastava botanike. 

— Čovječe, on je glavni okružni prosvjetni inspektor! 

— On ne može biti meni inspektor. Ja sam maestro! — kazao je 
primireni profesor muzike. — Gospodin nije ni pokucao. Ja ću 
napisati prijavu protiv njega. 

— Kome ćeš napisati prijavu? Meni? Meni da prijaviš njega koji 
je meni nadređen?! Ili ćeš se njemu žaliti na njega?! 

— Znam ja kome ću... — kazao je mirno profesor muzike. 

— Zakon je takav. Prvo se moraš meni žaliti. Zatim, njemu. Dok 
istekne rok žalbe, dok dobiješ odgovor, jedan, pa drugi... Kakav 
god bio moj odgovor, njegovo je hoće li ga uvažiti... Do tada, i ja 
i ti nadrljasmo. Ja — bez posla, a tebi valja u zatvor... 

Prekinulo ih je otvaranje vrata. Naglo. Bez kucanja. Prvo je 
provirila šapka s petokrakom, a potom nos komandira Stanice 
narodne milicije Gazetića. Za njim su, kao u filmu strave i 
užasa, stupile duboke kožne čizme s kožnim kaputom i 
šeširom na glavi Novaka Matraka. Za njima je upao raspo- 
jasani prosvjetni inspektor Perendić Aleksa, sav zadihan i 
naređujući: 

— Gazetiću, veži! 

— Gazetiću, ko tebi naređuje? — smireno je prosiktao Novak 
Matrak. — Glavni inspektor UDB-e ili glavni inspektor osnovnog 
školstva? 

—- Gospodine komandire, sebi ruke! — pobunio se Tibor Dora, 
ali bi Gazetić, ionako, zaustavljen riječima Novaka Matraka, već 
odstupio. 

— I komandir je drug! — važno je kazao prosvjetni inspektor. 

— Gospodine inspektore, mene ne možete zastrašiti. Gospodin 
komandir nejma ingerencije nada mnom... — kazao je Tibor Dora 
obraćajući je Novaku Matraku. 

— Inspektor sam i ja! — trsio se Perendić Aleksa. 

— Ešće ti! — podviknuo je profesor muzike. 

— Drug Novak Matrak je glavni povjerenik UDB-e! — trsio se 
Perendić Aleksa. 

—- Gospodine inspektore, Vi dobro znate da gospodin 
komandir nejma ovlaštenja nada mnom. Ja sam osudenik vojnog 

suda i meni može prijetiti samo vojni obavještajni oficir — opet se 
Tibor Dora obraćao isključivo Novaku Matraku. 

Novak Matrak je bio dalek i važan. Kazao je s visine: 

— Blefiraš! Ovo nije poker! Svejedno je pod čijom si 
nadležnosti. Upravo si udario na državni poredak. 

- Gospodine inspektore, ne želim vrijedati, ali između Vaših i 
ovlaštenja vojne obavještajne službe je razlika kao između obične 
Hitlerove policije i Gestapoa! 

— Gazetiću, šta čekaš?! Hapsi, tuci, namiči lisice, gazi! — pjenio 
je Perendić Aleksa. 

Komandir Gazetić je gledao u Novaka Matraka. 

— Šta čekaš?! Jesi li čuo šta je rekao?! — dernjao se Perendić 
Aleksa. 

— Gazetiću, odstrani glavnog prosvjetnog inspektora! — naredi 
Novak Matrak. 

Naređenje — izvršenje. Gazetić je izgurivao Perendić Aleksu na 
hodnik. 

— Hitlera je spomenuo! Poredi nas sa Njemačkom! Naša preg- 
nuća, naš radni narod izjednačava s fašistima! — otimao se 
Perendić Aleksa. 

— Aleksa, napusti školsku zgradu! Nije više u pitanju prosvjeta 
i kultura! Država je u pitanju... Izlazi napolje! Izlazi, da te u po 
dana ne bi progutala noć! — škrgutao je zubima Novak Matrak. 

Komandir Gazetić, kao opečen, dobro znajući kako je kad 
zaškrguću zubi povjerenika UDB-e, otrgnu pendrek i, brzim zama- 
hom, kucnu prosvjetnog inspektora po čelu. 

Perendić Aleksa se skljoka preko praga. 

— Skroz ga izvuci! — naredi Novak Matrak. 

— Pretežak je... — stenjao je komandir Gazetić. 

— Vucite ga obojica! Ti i Dragutin... Svi napolje! Ostajemo samo 
ja i internirac. Jasno?! 

Ostali su nasamo. 

Novak Matrak navuče na lice masku bezbrižnosti: 

— Blefiraš?! Meni si našao blefirati?! Svima možeš, ali meni ne 
možeš! Evo, i ja sam miran. Potpuno sam miran... Pribran sam da 
nas dvojica odigramo partiju pokera. 

Novak Matrak iz kožnog kaputa izvuče špil karata i spusti ga na 
katedru. 

— Nov je! Neraspakiran... Pregledaj... Manja dijeli... — kazivao je 
Novak Matrak. 

— Vi blefirate, gospodine inspektore, ali mene ne možete pre- 
variti. 

— Povuci kartu, majčin sine! Da vidimo šta ćeš sada... Godinama 
ti, meni pred nosom, u Sifinoj kafani, igraš poker. Zamlaćivali ste 
narodnu miliciju sa pisanjem tablaneta. Hazarderi! Ali je tebi bilo 
nasigurno. Dobijao si! Iz dana u dan si dobijao... Tebi je sutradan 
u ruke prelazilo pola para koje je veterinar Pavelić sticao na šver- 
cu alkohola, a o dugovanjima ostalih je evidenciju vodio Osmica 
Hadžiosmanović. Šifrirao je zapisivanje tablaneta, tako da i 
apotekar i doktor znaju koliko ti duguju... ili kako ćete, već, pre- 
bijati dugove. Znam li?! Ti znaš da ja znam. I da sam znao. 

— Blefirate, gospodine inspektore... — kazao je Tibor Dora. 

— Ja? Nikad! 

— To o prebijanju dugova... 

- Misliš li da i o tome ne znam ili da ne mogu saznati? 

— Šta Vi hoćete? — kazao je Tibor Dora. 

— Da igramo... 

— Šta? 

— Poker! 

— U šta? 

— U tvoju slobodu! 

— Vrijedi... — kaza profesor muzike i rukom pođe prema špilu 
na katedri. 

— A, ne! Ne! Nećemo s kartama. 

— Poker se igra s kartama... 

— Zavisi od vrste pokera... 

— Ja igram isključivo američki poker — kaza Tibor Dora. 

— Dobro... Ne žuri. Do-obro! Amerika se jest umiješala. Ali, 
daleko je do Amerike. Nas dvojica smo nadohvat. Zapravo, samo 
si ti meni nadohvat. Ja držim sve adute... 

— Ne razumijem... — pokušao je Tibor Dora, ali bi prekinut: 

- Zašto si lajao pred svima?! Što ti je trebalo spominjati 

Gestapo i Hitlera? Kakav adut držiš u ruci? Govori! Opasno je. 
Moramo igrati otvorenih karata! 

— Ešće ti! — kaza Tibor Dora. — Dobro... Gospodine inspektore, 
Vi znate da ja znam da sam slobodan čovjek, da je moja internaci- 
ja prestala i da me Vi, suprotno zakonu, niste o tome obavijestili. 

— Blefiraš! 

— Ne blefiram! 

— Blefiraš! 

— Ne blefiram! 

— Ništa nije objavio Grga Zlatoper. 

— Objavio je Radio-Pariz! 

— Blefiraš! 

— Ne blefiram! 

— Dobro, neka ti bude da je objavio Radio-Pariz, ali pogotovo 
blefiraš! 

— Objavio je... 

— Ne blefiraj! Neka je objavio, ali blefiraš. Ako je objavio, ako 
znaš, zašto mi se nisi sam javio? 

Tibor Dora je rekao da je želio ostati u Vlasenici, da mu se 
ovdje svidjelo, ali da je Novak Matrak bio dužan obavijestiti ga o 
prestanku internacije, jer ga je o tome, predajući ga u civilnu 
nadležnost, zvaničnim aktom morala obavijestiti vojna obavještaj- 
na služba. 

— Ako ti šta i dokažaš protiv mene, prije će se protiv tebe 
dokazati! — kazao je Novak Matrak. 

— Ja kao "predmet" nisam de facto stavljen ad acta. Opet posta- 
jem "predmet" vojne obavještajne službe. Umiješat će se vojni 
isljednici. Mene mora goniti vojni sud. Time obojica postajemo nji- 
hovi predmeti. Ti znaš da oni vas u civilu očima ne mogu vidjeti, a 
zna se da su oni posao izučili od Gestapoa... Ja sam robijao i navikao 
na robijanje. Ti još nisi... Pritisnut će mene, ali će i tebe. Mene će 
oni koji nisu moji, a tebe će iz tvoje struke... Pa, kom opanci, kom 
obojci, gospodine inspektore! A ti znaš kako bi se proveo kad bi te 
se dočepali tvoji, koje si do jučer gazio kao opušak cigarete... 

— Prešli smo na "ti"?! — vrisnu Novak Matrak. 

— Prešli... - mirno odgovori Tibor Dora. 

— Je li to pošteno? 

— Ešće ut! Pošteno je. 

— Dobro. Evo ruka... — i Novak Matrak pruži ruku Tiboru Dori 
i potapša ga po ramenu: 

— Jesmo li se nas dvojica dogovorili? Ljudi smo! Ruka je 
pružena! Što bismo sebi pravili probleme i imali glavobolju? 

Potom je Novak Matrak ponudio nagodbu. Da pušta na slobo- 
du Tibora Doru, kao što ga i pušta, ali da ode kao da je otjeran, 
jer je previše to sa školskim inspektorom i Gestapoom, pa bi, na 
svakom sudu, obojica mogli zaglaviti. 

— Pred previše si se svjedoka izlajao! Ovako, ti put pod noge, a 
Gazetić, Piper i taj Perendija, oni su moja briga. 

- Gospodine inspektore, ti znaš da sam ja hazarder, ali u kar- 
tama. Volio bih jasno čuti u čemu se sastoji naša nagodba. 

— Sve je jasno. Nagodili smo se jedan protiv drugoga i jedan u 
korist drugoga. Tebi se, kažeš, ostajalo u Vlasenici, i ti se sada toga 
odričeš. Meni je cilj bio da te, mimo tvoje volje, zadržim u 
Vlasenici, i ja se sada toga odričem. Na kraju, obojici nam, opet, 
odgovara da ne ostaneš. Činimo međusobne ustupke jer ne 
ugađamo sebi. Ali, ugađajući jedan protiv drugoga, i sebi ugađamo. 

— Dobro, dobro. Ešće ti! Jesmo. Nagodili smo se — kaza stari 
pokeraš, a iznutra je u njemu vrilo i samo je, umjesto uzdanja u 
Radio-Pariz, za koji nije ni znao ima li emisiju o Jugoslaviji, mislio 
je li ga, pozdravljajući ga po Osmici, nasamario veterinar Pavelić, 
poručujući mu da je internacija ukinuta i da ga Novak Matrak u 
Vlasenici zadržava na svoju ruku. 


SULJO JAPAN 


Nasljednik Kubradović Dragivoja u fotelji Sreskog komiteta, 
novi sekretar drug Ajdinović Alaga je, među fasciklama s oznakom 
strogo pov. u prethodnikovoj zaostavštini, naišao i na uputstvo da 
prije svakoga narodnog mitinga Sulji Japanu treba dostaviti parole 
koje će i u kojoj prilici uzvikivati te da ga dan prije treba staviti 

pod strogi nadzor: dati mu da jede i pije, lijepo ga obući, ugađati 
mu, ali nikako ne dozvoliti da se dotakne alkohola, nego da tri- 
jezan uči uzvike po redu njihove upotrebe, a po mogućnosti — ako 
se unaprijed može dobiti govor — označiti kad je koja parola pri- 
kladna. Tako će se izbjeći da đaci iz nižih razreda, s bijelim kapi- 
cama, crvenim rupcima oko vrata i zastavicama u rukama, za 
Suljom Japanom ponavljaju pogrešne parole, pa da se stariji 
smiju, a govornik u čudu prekida svoj govor, i da organi vlasti iz 
mase izguruju Sulju Japana i sprovode ga s mjesta mitinga. 

Nasljednik Kubradović Dragivoja je tim uputama pridao pose- 
ban značaj. Na zboru će govoriti drug Radić Rade iz Beograda, 
ovih gora list, koji je toliko bio ljut na rodni kraj što je izgubio 
poslaničke izbore u svojoj izbornoj bazi, i to od Savić Save, da pet 
punih godina nije htio ni čuti za zavičaj, a kamoli se pojaviti 
ovamo, pa makar i samo da bi se vidio s rodbinom. 

Istina, bile su pale krupne riječi između druga Radić Radeta i 
druga Savić Save. Prvi je, sav bijesan, optužio drugoga da njemu, 
kao prvoborcu, ovaj drugi nikako nije mogao biti protukandidat te 
da je sramotno što se drug Savić Savo, rodom iz Rogosije, ikako 
kandidirao i da je njegov krajnji domet trebao biti funkcija direk- 
tora Pekarske zadruge, kad svi znaju da je bio četnik do 1945. 
godine i da je, uz tri svjedoka, sebi pribavio i "Partizansku 
spomenicu 1941. godine". Drug Savić Savo je replicirao da je 
1945. godine, kao partizan, druga Radić Radeta zatekao u njegov- 
om rodnom selu Jarčeva Klisura sa šubarom i kokardom, koje nije 
sa glave skidao prethodne četiri godine, i da mu je, kad mu je 
lično ponudio da se priključi naprednom partizanskom pokretu, 
opsovao sve po spisku i kazao da bi bilo drukčije da su im uloge 
promijenjene. 
partijaca i ništa od toga nije smjelo procuriti u javnost. Ali, to je 
povrijedenom drugu Radić Radetu bila kap koja je prelila čašu, pa 
se odbio od rodnoga kraja. Pročulo se da je u Beogradu, umjesto 
propale poslaničke, gradio funkcionersku karijeru, Uspio je posta- 
ti član Glavnog odbora Narodnog fronta, što je možda bilo 
značajnije nego da je u sindikalnom vrhu. 

U međuvremenu je istekao poslanički mandat druga Savić 
Save, koji je sebi izborio mjesto amabasadora u prijateljskoj 
Ujedinjenoj Arapskoj Republici, odnosno u UAR-u, kako se nazi- 
valo Egipat. Za to vrijeme, marljivo se motajući oko ljudi iz poli- 
tike na najvišem nivou u Beogradu, drug Radić Rade je unapri- 
jeden za člana užeg rukovodstva najšireg fronta narodnih masa. 
Sačinio je više elaborata o unapredivanju svoje uže domovine 
Bosne i Hercegovine. Jedan je želio provesti u zavičaju. Bio je to 
"Projekt ponovne nacionalizacije poljoprivrednih površina". U 
elaborartu je sagledao greške sovhoza i kolhoza u Savezu 
Sovjetskih = Socijalističkih Republika i  promašaje sa 
zemljoradničkim zadrugama u novoj Jugoslaviji, ponudivši rješe- 
nja kako će njegov rodni kraj procvjetati čim se preoru međe na 
njivama kojima privatni sektor razbija cjelinu poljoprivrednog 
posjeda i sprječava uvođenje savremenih agrarnih mjera, posebno 
mehanizacije. 

Njegov projekt se bjesomučno počeo provoditu u djelo. Tako 
je narod naučio još jednu riječ: arondacija. Koga je baš zanimalo 
šta to znači, odgovarano je da je u pitanju opći društveni interes i 
da se tome ne može opirati, jer je u pitanju opće dobro. 

Preorane su mede i načinjen jedinstven posjed, kojim je, od 
velikog broja malih posjeda, koje je narod obrađivao i izdržavao 
se od toga, nastalo veliko polje. 

Oni koji su za svoj arondirani posjed podigli novčanu 
naknadu, već su se idućeg ljeta uvjerili da je novoformirana Zem- 
zadruga više naplaćivala prodavanje trave nego što je platila 
obeštećenje za oduzetu zemlju. Ali, Zem-zadruga se ničim drugim 
nije ni bavila osim prodajom čaira na kosidbu, tako da se nije ni 
moglo govoriti o drukčijim efektima nove nacionalizacije. 

Medu onima koji više nisu mogli trpiti nepravdu otimačine bila 
je i gospoda Nefisa. Dobro se sjećala da je njezina majka ocu tog 
istoga Radić Radeta platila strukom dukata koja joj je dopirala do 
pasa, samo da bi otkupila svoju njivu u Podgaju, koja joj je oduze- 
ta agrarnom reformom Kraljevine Jugoslavije i pripala ocu Radić 
Radeta. I, sada njoj njegov sin opet to preotima. 

Nije mogla otrpiti. Sakupila je sve moguće potvrde i ostale 

papire i prijavila se za iseljenje u Australiju. 

Gospodin Marjan je, nakon što je u Kaznenom zakonu ukinu- 
ta internacija, ostao apotekar u Vlasenici. Ali, kao i Nefisa, i on je 
predao molbu za useljenje u Australiju. 

Čekanje na odgovor se odužilo. Prolazili su mjeseci. Minula je 
i čitava godina. I, kad im je napokon stiglo pismo pod kojim datu- 
mom su određeni za iseljavanje, poklopilo se da je to sutradan 
nakon narodnog zbora na kome će govoriti drug Radić Rade iz 
Beograda. On će, razglašeno je u narodu, na mitingu naučno 
dokazati da Vlaseničko polje, kao novi toponim na karti Bosne i 
Hercegovine, nije propala investicija, ali da treba vremena da se 
stvari pomjere s mrtve tačke. 

Gospođa Nefisa se zauvijek naučila da ništa nije slučajno, pa ni 
to da će se narodni miting održati na Gradskom trgu ispod njezinih 
prozora, i to baš uoči njezinog odlaska u nepovrat. U najmanju 
ruku, protumačila je to kao potpunu potvrdu svoje odluke da ode. 

Istina, postavila se dilema je li riječ o nepovratku. Australija jest 
predaleko, daleko je preko svake mjere, i svi govore da se više 
nikad ne vrati ko se odluči tamo otići. Ali, gospoda Nefisa — iako 
je bilo mušterija i navaljivanja dobrih platiša — nije htjela prodati 
svoju kuću. 

Govorilo se da je nagovarana da će se kuća koja se ne održava 
srušiti sama od sebe, a da je ona odgovarala da će i ruševina svje- 
dočiti da je to njezina kuća i da su tu živjeli Bušatlije. 

Govorilo se da ne prodaje kuću zato što se namjerava, kad-tad, 
s velikim parama koje se mogu naskupiti u Australiji, vratiti i nas- 
taviti živjeti na svome kao prava dama. 

Govorilo se da kuću ne prodaje zato što će u njoj namjestiti 
svoga rođaka Sulju Japana. On joj je bio jedini iz bliže familije i 
nastojao joj je, makar nasitno, pomagati. 

Govorilo se i da joj Suljo Japan odmaže time što je za male 
pare volio izvikivati komunističke parole na narodnim zborovima, 
a za njim narod ponavljao: "Tako je!", "Živio govornik!", "Zivio 
drug Tito!" 

Govorilo se da se on njoj pravdao time da to čini samo Zato što 
je grlat, pa se mora izvikati, istjerati to iz sebe, ali da im zna i zapa- 

pričiti, jer uzvikne i što treba kad ne treba, a oni mu odbiju na 
budalaštinu, a još mu i plate. 

Bilo kako bilo, Suljo Japan je prekinuo govor druga Radić 
Radeta redajući parole: 

— Tuđe nećemo — svoje ne damo! 

— Smrt fašizmu — sloboda narodu! 

— Živio drug Tito i drugarica Slobodanka! 

— Živio drug Savić Savo, savezni narodni poslanik! 

— Živio!!! — ponavljala su djeca iz nižih razreda. 

E, to je bilo i previše. 

Drug Radić Rade se nakašljao u mikrofon, otpio gutljaj iz čaše 
na govornici i rekao da prepušta riječ drugu nasljedniku druga 
Kubradović Dragivoja, ne mogavši se sjetiti kako se zove novi drug 
Ajdinović Alaga. 

Odmah je drugu Radić Radetu, dok još i nije stigao odstupiti 
od govornice, prišao Novak Matrak, praćen komandirom 
Gazetićem, i pokazao mu prstom na mjesto u masi gdje je stajao 
Suljo Japan, pa istim prstom pokazivao na prsa komandira 
Gazetića. Ali, drug Radić Rade je to — vidjelo se iz naroda — zani- 
jekao odlučnom kretnjom. Da ne bilo nedoumice, podigao je 
ruku i mahnuo Sulji Japanu. 

Suljo Japan mu je uzvratio iz petnih žila: 

— Živio drug Rade Radić, član Narodnog fronta Jugoslavije! 

— Zivio!!! — ponavljala su djeca iz nižih razreda. 

— Živio!!! — klicala je masa, ganuta gestom druga Radić Radeta 
kojom je Sulji Japanu oprostio nesmotrenost. 

— Živio! Živio! Živio! — klicao je usrećeni skup, tako da je drug 
Ajdinović Alaga, nasljednik druga Kubradović Dragivoja, morao 
prekinuti svoj nezapočeti govor i iz sve snage pljeskati u mikrofon. 

Kad se oduševljenje stišalo, drug Radić Rade se obratio na uho 
Novaku Matraku: 

— Vidiš, tako se postupa s narodom! 

— 'Alal vam vera, druže Rade! — kliknuo je Novak Matrak. 

Kad je sutradan, po ličnom nalogu druga Radić Radeta, lično 
Novak Matrak, u pratnji komandira Gazetića, krenuo na zadatak 
hapšenja Sulje Japana, Sulje Japana nije bilo. Ni u njegovoj kućici 

u šljiviku. Ni u velikoj kući gospode Nefise. Nigdje. Ni sutradan. 
Ni preksutradan. Ni za pola godine. Ni za godinu. 

Nikako ga nije bilo. 

— Otišao u Japan! — pročulo se u narodu. 

— Mora da i jest! Ne bi Sulju džabe zvali Japanom! 


LJETOVANJE, 2 


Na plavoj kuverti je pisalo: 

=P/N 

Osman H. Osmanović, 

veterinarski pomoćnik 

Sreska veterinarska stanica 

Zadnja pošta Vlasenica 

Odazvati se neodložno prema terminu priloženom u pozivu". 

Sadržaj u kuverti bi bio jednak onome što je pisalo na 
kuverti da, umjesto početnih slova Pe kroz eN (predati na 
ruke), nije pisalo "za", i što je na dnu papirića, preko slova "EM 
tačka Pe" (mjesto pečata), bio otisnut razmeljan pečat, jednak 
onome na koverti, oštembiljan na mjestu gdje bi trebala biti 
poštanska marka. 

Naravno, Osmica je, kao državni službenik, morao znati ko je 
adresant takve kuverte. I, ne znajući je li u stanju zebnje ili samo 
male uznemirenosti, ni petnaest minuta od svojeručno primlj- 
enoga poziva, koliko mu je trebalo da od Veterinarske stanice 
dođe do kuće Jevreja Altarca, zakucao je na vratima sekretara 
Sreskog komiteta. 

Za glomaznim crnim stolom je sjedio Novak Matrak i smješkao 
mu se. Što bi se reklo, kao da je samo njega čekao. Kao što i jest. 

— Izvoli, druže Osmane! — kaza i pritisnu dugme na stolu. 

Od toga, i tom prostorijom i čitavom kućom, zazvoni. U trenu, 
prije nego što je Osmica i razgledao po kancelariji, kao da je samo 
na to čekala (a, zapravo, posao joj je i bio da čeka kad će joj se 
zazvoniti za narudžbu), uđe kafe-kuharica drugarica Stana: 


— Izvolite, druže sekretare! — kaza. 

Novak Matrak zaškilji i zazva je kažiprstom. 

Stana se primače, a drug sekretar je, prvo, pomilova, pa pljes- 
nu otpozadi. 

— E, tako se to radi, moj druže Osmane! Meni kavu, a za takvo- 
ga kakav je drug Osman, može i kahva! 

— I, kako si mi, moj dobri druže Osmane? Znam, znam. 
Neobično ti je. Ne-o-bič- no! I meni bi bilo. Tolike godine zajed- 
no, pa najednom — nikoga. Kud koji, mili moji. Razmiljeli se ne- 
razdvojni drugari. Svaki na svoju stranu, a ti ostade sam... Shvati 
to tako. Bilo, pa prošlo. Kao kad odeš u kino, pa ti one slike 
titraju pred očima, lijepo ti, li-je-po, teče radnja, svašta se nešta 
izdogađa, a onda, najednom, ili pukne film, pa te prođe ćeif 
dok ga onaj gore, u kabini, zalijepi, ili dođe kraj filma. To tako 
shvati. Ili kao knjigu, pa ti se, možda, dopadne ili ti se ne 
dopadne, buljiš ili ne buljiš u ona slova, pa, kako god, dođeš do 
kraja ili i prije kraja zaklopiš korice... Razišli se drugari, a ti 
ostade sam.. Samcijat. Znamo mi kako je to... Mi smo znali, je li, 
da si ti s njima, sva čaršija je znala, a pogotovo smo mi znali, ali 
smo te puštali da uživaš... 

Novak Matrak opet pritisnu dugme i Stana stupi s kavom i 
kahvom na tacnama. 

— Dobro, nećemo o tome, je li... De, sjedi, druže Osmane, 
raskomoti se... Stano, ima li šta tamo u bifeu, nečega ljutog? 

— Ima svega! Sta vam duša hoće... 

— E, Stano, Stano. Znaš ti šta duša hoće, a još mi se nisi 
uvježbala. 

— Jesam, jesam, nego samo... 

— Dobro, Stano, slobodna si. Drug Osman je vjernik i ne pije. 
Mi to poštujemo. Vjera je odvojena od države... 

— Razumijem, druže sreski sekretare! — kaza Stana izlazeći. 

— Tako je, drugarice Stano. UČiš, učiš, uvježbavaš se! 

Osman nije stizao ni progovoriti. Nije ni trebao. 

— Dobro, nećemo o tome, je li... De, druže Osmane, rasko- 
moti se... Mi poštujemo prave pregaoce. I tako dalje. I tako 
dalje, je li? I, zato smo odlučili nagraditi tebe ispred našeg 

sreza. Da ne duljim, ti si izabran da predstavljaš naš srez na 
besplatnom ljetovanju najistaknutijih trudbenika Narodne 
Republike Be-Ha. Ukratko, putuješ na more, druže Osmane. 
Zaostrog, petnaest dana! Zaslužio si. Znamo mi, je li... Nije 
možda baš kao Opatija. Znamo mi, je li... Ali, besplatno je. A i 
zaslužio si. Cestitam! 

- Ali, druže... 

— Putuješ sutra. Otiđi u blagajnu; druga vrata desno. Čekaju te 
dnevnice i dodatni putni troškovi. Poslije ćeš na druga vrata lije- 
vo. Pokucaj, tamo te čeka nagrada. To je od mene. Lič-no od 
mene! Specijalna nagrada! Zaslužio si. Za-slu-ži-o! Zaslužio. 
Zaslužio si kod mene. I ljetovanje i tu nagradu... Toliko. A sad, izvi- 
ni što nisi stigao popiti kahvu, ali mene čekaju poslovi. Obaveze, 
moj Osmane, o-ba-ve-ze! Sretno ti bilo! 

U blagajni ga je čekao putni nalog u Zaostrog i natrag 
poslije petnaest dana. Blagajnik mu je izbrojao toliko novca 
da bi svaki dan mogao putovati u Zaostrog i vraćati se, i tako 
čitavu godinu. 

Kad je pokušao pokazati da je u pitanju nesporazum, blagajnik 
je uporedio neke papire, ponovo prebrojao novac i samo kazao: 

- Potpiši! 

Potpisao je. 

Kad je pokucao na vratima Sreske sindikalne organizacije 
(druga vrata lijevo), nije se stigao ni predstaviti nepoznatoj 
ženi, a ona se ceremonijalno digla iza stola i uručila mu veliku 
kutiju. 

Kutija je bila od kartona i nije bila teška. 

— Čestitam ispred trudbenika našega sreza! Zaslužio si! 

Iz kuće Jevreja Altarca, umjesto u Veterinarsku stanicu, zaputio 
se svojoj kući. Bio je nestrpljiv da vidi šta je u tolikoj kutiji, a izgle- 
da mu kao u njoj nejma ništa. 

Mora da je prazna. 

Ali, ako je i prazna, ne može se požaliti. Može opremiti i čitavu 
kuću s onoliko novca primljenog za putne troškove na besplat- 
nom sindikalnom ljetovanju u Zaostrogu. 

Kutija nije bila prazna. 

U njoj je bila crna tašna. Nova, novcijata. Ista kao u veterinara 
Pavelića. Ista kakvu je imao i bivši sekretar Sreskog komiteta, onaj 
(kako se, ono, zvao?) čijeg se ni prezimena ni imena Osman H. 
Osmanović više nije ni sjećao. Takva kakvu je i on imao. 

Lični dar novog sekretara Partije druga Novaka Matraka. 

EPILOG 


Lahko bi bilo sada, kad je bilo sve što je bilo, sjesti i to zapisati. 
Samo prepisati. To. To. I to. Tako. Tako. I tako. Ili, da bi bilo teže 
(teže bilježiti), početi izmišljati, dodavati, dopisivati. Ali, bi li tada 
bilo (to, to i to, tako, tako i tako) ono što je bilo? 

Ili se treba suočiti s istinom? 

Suočiti se s istinom isto je što i pogledati istini u OČI. 


POVRATAK DOKTORA HEROSCHA 


Kad se dr. Herosch vratio u Vlasenicu, narod mu je priredio 
neopisiv doček. Da bi se sa svima vidio, morao je načiniti počasni 
krug gradom, onuda kuda su nekad vožene moto-trke i pobjedni- 
ci s lovorovim vijencem vozili pobjednički krug i kuda bi prosvi- 
rao limeni orkestar Tibora Dore ili bakljada klicala u mrak. 

Narod se, mimo ičije organizacije, okupio uz cestu. Mahali su 
mu, ljubili ga i vikali: "Živio naš doktor!" 

Kad je naišao pokraj Taljića kuće, na čijem je zidu nekad bilo 
ljetno kino, izljubio se s Ibrahimom Taljićem i pomilovao dječaka 
koji se držao ocu uz nogu. 

— Ovo tvoj sin? 

Ibrahim je potvrdio glavom, a doktor Herosch kazao: 

— Narastao mnogo, Isname! 

Tako se sjetio i imena pisca ove knjige, iako sam imao samo ni 
godinu i po kad je otišao iz Vlasenice, a ime su mi izokretali svi 
redom, od profesora u školi do raznoraznih šalterskih službenica. 

Istoga dana je doktor Herosch, s Ibrahimom Taljićem, pred- 
sjednikom lovačkog društva "Birač", našao onu bukvu, izvadio iz 
nje poruku i uništio je. Kod kuće, u Munchenu, čekale su ga tri 
djevojčice. 

S njima dvojicom, u šumi je bio treći — bivši narodni milicioner 
Suljo Gagula. Nakon što ga je Novak Matrak istjerao iz službe, 
izdržavao se režući cjepanice i cijepajući narodu drva. Pričao je da 
mu je doktor Herosch toliko dobro platio što je posjekao samo 
jednu bukvu da se od toga mogao izdržavati čitavu godinu. 

Ovdje, umjesto fus-note, treba podsjetiti na koji redak naprijed 
— da je Ibrahim Taljić otac pisca ovoga romana, te se, prema tome, 
ovdje ne radi o tzv. spisateljskom sveznanju, nego i o dokumenti- 
ranoj literalizaciji. Tako sam ovaj roman prepisivao iz babinog šna- 
jderskog dućana, gdje su se okupljali lovci i pričale nevjerovatne 
priče, koje nisu bile samo lovačke. 

Dakako, to ne treba smetnuti s uma: doktor je, na dogovorenu 
adresu u Budimpešti, posredstvom njemačke pošte isplatio sav 
svoj pokeraški dug profesoru muzike Tiboru Dori. O tome je potvr- 
du pokazao veterinarskom tehničaru Osmanu Hadžiosmanoviću. 

- Budapest geniri! — uskliknuo je. — Da, da, Budimpešta je 
divna! Prvom prilikom ću tamo posjetiti našega prijatelja gospod- 
ina Tibora Doru. 


BARDAK 


Zaimaginica to nije doživjela, ali se obistinilo njezino pred- 
skazanje. Novak Matrak je pr'nuo u bardak. To se konačno 
dogodilo s Brionskim plenumom Ce-Ka-eS-Ka-Jota. Zajedno sa nji- 
hovim beogradskim šefom Aleksandrom Rankovićem, pometeni 
su s javne pozornice takvi kao Novak Matrak, 1 Novak Matrak. 

Novak Matrak je dobio dobru penziju. Iz dobro provjerenih 
izvora se saznalo da je svakomjesečno primao dodatne pare, i to 


DIO 


sa računa koji nije bio poznat službenicima koji su radili u sreskoj 
ispostavi Narodne banke, potom u Službi društvenog knjigovod- 
stva. Ali, ako je bila nepoznata adresa s koje je plaćan, znalo se ko 
u državi može stajati iza tajnog bankovnog računa i kakve se i 
kome usluge odatle isplaćuju. 


ŠKOLSKI DIREKTOR 


Piper Dragutin, dugogodišnji direktor Prve i Druge osnovne 
škole, a potom jedinstvene Osnovne škole u Vlasenici, sin Pipera 
Perutina, prestao je direktorovati nakon što se "historija ponovila" 
na sjednici Općinskog komiteta u Vlasenici. Kao što su se, tridese- 
tak godina ranije međusobno kompromitirali drugovi Radić Rade 
i Savić Savo, optužujući se međusobno, kao istaknuti rukovodioci 
i nosioci odlikovanja "Partizanska spomenica 1941. godine", da su 
bili četnici, tako je prekipjelo nekom Perić Stojanu, koji je rođaka 
i školskog direktora Pipera Dragutina na sjednici Komiteta 
razotkrio kao četnika od 1941. do 1945. godine. Direktor je repli- 
cirao tvrdnjom da je riječ o gnusnim insinuacijama za koje rođak 
Perić Stojan ne posjeduje dokaze. Perić Stojan je podigao tašnu 
koju je držao na stolu i mirno kazao da je puna pismenih pri- 
znanja uglednih ljudi iz Titovog Užica o četnikovanju Pipera 
Dragutina u tome kraju. Pojasnio je auditoriju da je Piper Perutin, 
otac Pipera Dragutina, nakon što je preživio ustaško strijeljanje 
1941. godine, sina odveo u Užice i tamo ga upisao u četnike, nare- 
divši mu da četnikuje daleko od očiju onih koji bi ga kasnije, kad 
rat stane, prepoznali i da sveti nestrijeljanog oca. Potom ga je, kad 
je rat prestao, tamo iškolovao za učitelja i sredio mu partizanski 
staž, pa ga namjestio za direktora Prve i Druge osnovne škole u 
Vlasenici. I — da bi sve bilo upakirano kako valja i trag zabačen — 
oženio ga kćerkom viđenog bega Kurte Kadrića. 

Školski direktor je replicirao da on ne treba puniti tašnu 
dokazima o četnikovanju njegovoga rođaka Perić Stojana kad se 
zna da je potkupio trojicu uglednih svjedoka i upisao se u parti- 
zane zadnjeg mogućeg datuma priznavanja boračkog staža. 

Mada je drug Ajdinović Alaga svim silama navaljivao da 
sukobljene strane jedna drugoj pruže ruku pomirenja i da istina o 
nemilom denunciranju ne treba procuriti u javnost, ozlojeđeni 
školski direktor je prodao svoju polovicu kuće Kurte Kadrića i 
odselio u Sarajevo. I dalje gnjevan, sinove je zaposlio u Beogradu. 

Nisu poznati detalji o smrti Pipera Dragutina. Zna se da su obo- 
jica njegovih sinova, 1992. godine, viđani u uniformama tzv. pa- 
ravojnih jedinica koje su iz Srbije upadale u Bosnu. 


SMETLJIŠTE HISTERIJE 


Anonimno je sa životne scene nestao školski inspektor Perendić 
Aleksa. Gubi se trag o tome šta je moglo biti s njim nakon što je 
ukinuta funkcija okružnog prosvjetnog inspektora. Ali, to što je 
njegova sestra, učiteljica muzike Perišić Stanimirka, bila posljednji 
predsjednik Općinskog komiteta Saveza komunista u Vlasenici 
pokazuje da nije mirovao i da je iz pozadine vukao konce. 

Predsjednica se uhvatila u koštac s izazovima novoga vremena. 
Svojim životnim djelom smatra izmiještanje općinske kartoteke 
članova Saveza komunista u vremenu kad je u zraku pucketao rat i 
mitraljezi se oglašavali s okolnih brda. Kad su, toga dana, dosjei nato- 
vareni na otvoreni traktor, uznemireni narod se primirio. Mislilo se 
da takav teret može završiti samo na deponiji smeća te da je to sim- 
boličan čin odlaženja Partije na smetljište historije. Zato je izostalo 
sprječavanje izmiještanja partijske dokumentacije, mada su aktivisti 
Stranke demokratske akcije pripremali kontraakciju, kao što su, tih 
predratnih dana 1992. godine, spriječili izmiještanje kartoteke 
vojnih obveznika iz Općinskog serkretarijata narodne odbrane u 
Savezni sekretarijat narodne odbrane u Beograd. Posebniji značaj 
tome nije pridan ni kad je Omanović Senad, direktor Komunalnog 
preduzeća "Rad", od svoga traktoriste Alagić Adnana saznao da trak- 
tor nije stigao na deponiju smeća, nego je presreten u Zalukavlju i 
dosjei pretovareni u tri vojna vozila marke "pintz gauer". 


Krstić Dobrivoja, kao i slične kadrove koji su trebali nastaviti 

političku karijeru započetu u provinciji, zapalo je mnogo više 
nego što je mogao podnijeti. Bio je profesionalni član posljednjeg 
predsjedništva Ce-Ka-eS-Ka-Be-Ha. Blagovremeno je odstupio iz 
Sarajeva i, u proljeće 1992. godine, izmjestio se među svoje. Nije 
mu se htjelo da općina iz koje je došao (u koju se vratio) bude u 
rukama agresora na Bosnu i Hercegovinu, pa je rat proveo manje- 
više kao anonimni četničić, mada ima tvrdnji da to i nije bilo tako 
i da se itekako morao dokazivati u novoj situaciji, ali se — naučen 
politički misliti — nastojao što manje javno eksponirati. 

Poslije rata, na čijem se kraju zbio strahovit zločin nad Bošnjacima 
Srebrenice, pokušao se reafirmirati potpisivanjem svoga stvarnog 
prezimena i imena ispod aforizama koji su mu objavljivani u biltenu 
"Srebrene novine", a izdavala ga je međunarodna zajednica. 

Reklo bi se da je to vrlo pogrešan odabir sredine za pisanje 
aforizama. I vrlo pogrešan aforist. Ili to tako izgleda samo na prvi 
pogled. 


Radić Rade i Savić Savo su pred raspad Jugoslavije bili vrlo 
grlati i iz Beograda ukazivali "na alpsko joldanje Slovenaca". 
Potom ih je vrijeme pomelo i javnosti u federalnom entitetu 
Bosne i Hercegovine uopće nije poznato ni jesu li i Živi. 


Drug Ajdinović Alaga je preživio prebjegavši na slobodnu teri- 
toriju Bosne, ali je, u novom miru, ubrzo nestao sa javne scene 
nakon što je pristupio novoj komunističkoj partiji. Ta partija je 
nakratko bila došla na vlast kad je preuzeo pod svoje čovjek koji 
je pojavom pokušavao oponašati druga J. B. Titu, ali se o njegov- 
om kriminalu nije moralo šutiti i sve je dospjelo u javnost. 


Zajedno sa njim, politički je propao i Omanović Senad, 
nekadašnji direktor Komunalnog preduzeća "Rad", koji se svo- 
jevremeno istakao patriotskim dojavljivanjem da traktorist Alagić 
Adnan kartoteku O-Ka-eS-Ka nije istovario na deponiji smeća, nego 
da su traktor na šumskom putu presrela tri vojna džipa marke 
"pintz gauer", u koje su pretovareni dugo godina brižljivo vođeni 
dosjei s podrobnim karakteristikama svih prijatelja i neprijatelja. 

FOTO-LACI 


Fotograf Laci je otišao s porodicom kao što je i došao. 
Odjednom. lako je neprimjetno živio, za njim je ostala praznina. 
Nije je mogao popuniti ni odnekud — govorilo se da je iz Mostara 
— dovedeni Foto-Momo. Čaršija je iznašla opravdanje da je mirni 
gospodin Lacika Baći morao otići zato što njegovom bolešljivom 
Peteru nije odgovarao zrak u Vlasenici. To nikako nije moglo biti 
tačno. Vlasenica je tada, sa svojom magijskom ružom vjetrova, bila 
zračna banja kakve nadaleko nije bilo. 


ZAIMAGINICINA DJECA 


Njih je nestalo s ovoga svijeta prije strašne agresije na Bosnu. 
Nisu ubijeni ni motkom, ni metkom, ni zaklani, kao što će biti s 
ogromnim brojem Bašnjaka u rano proljeće 1992. godine, ali su 
Zaimaginicina djeca uprijeko nestajala. Baš kao da su ubijani i baš 
kao što se nije razjasnilo na koji je način, naprečac, skončao nji- 
hov otac na početku pretprošloga rata. 

Za dobrog šustera Asima se govorilo da se objesio u šljiviku u 
Podgaju zato što više nije mogao gledati kako mu se ponaša žena 
Mulfeta. 

Behija je nađena u šipražju u Sušici, kraj svoga ždrijebeta. 
Pronađena je pet-šest dana poslije smrti. Govorilo se da je umrla 
prirodnom smrću, jer nikom nije mogao vrijediti njezin život. Da je 
nasilnom, počinilac bi odveo ždrijebe. Oni koji su htjeli znati šta je 
bilo, prepoznali su razlog naprasnog preseljavanja u Beograd neko- 
ga Kađe, čiji je otac bio kmet Zaimaginicinog oca. Saznalo se da je 
silovana, a hodža se, u gasulhani su se uvjerili da je i zadavljena. 

Nešto se ne pamti ni kako je, prerano, skončao najstariji 
Zaimaginicin sin Hajro. Zapamćeno je da — iako je bio partizan — 
na njegovoj dženazi nisu ispucani počasni plotuni. 

Tome se odupro novi imam. Diplomirao je na univerzitetu El- 
Azhar u Kairu i izjavio kako je merhum ostavio oporuku o vjerskoj 
sahrani, a da pucnjava remeti neophodni mir mezarja u trenucima 

kad započinju onosvjetska ispitivanja rahmetlije. Na oštro protiv- 
ljenje Komisije za religiju Općinskog komiteta da samoubice po 
islamskim pravilima nemaju pravo na dženazu, cfendija je po 
istom kuriru otposlao pismeni odgovor da je, uostalom, vjera 
odvojena od države, ali i da su to Božije ingerencije. 


SEOBE 


Pričalo se da je Sifa, kad je odlućila umrijeti, uzela u krilo 
unuka Sifeta, svoje prvo i najomiljenije među mnogobrojnom 
unučadi koja su je zasula, i rekla mu: 

— Sine, Sifete, ti si meni dovoljno veliki da možeš zapamtiti šta 
će tebi tvoja nena reći. Neće oni mene seliti, dosta su Sifu jednom 
preselili. Dosta za jedan život. Sama ću se ja preseliti! Tako je 
nama familijarno suđeno. Moj djed se preselio u Užice iz 
Madžarske. Njegov djed se u Madžarsku doselio odnekud. 
Njegovoga djeda djed, opet, odnekud. I tebi je odavde se seliti. Ne 
misli da nećeš i da će tebe mašiti. Pa, gledaj gdje ćeš i kud ćeš! 

Sutradan, uz rani sabah, oglasio se salavat s Hajrija-džamije. 

Čim se, pokasno, probudio, Sifet je otišao pravo pred džami- 
jsku kapiju, Zatekao jć širom otvorenu. Tako je bivalo kad se neko 
u Vlasenici preseli na Budući svijet. 

Sifet je na osmrtnici proćitao svoje ime. Bilo je napisano prvo, 
ispred imena sve ostale ožalošćene Sifine djece i unućadi. 

'Tako je Sifa preselila. 

Prepuklo joj srce. Jućer primila odluku da njezina kuća podli- 
ježe eksproprijaciji i da će posred Telalovića mahale biti izgradena 
moderna, sva od betona, velika upravna zgrada Rudnika boksita. 

Nije prošla ni godina, a Sifine su kosti preseljene. "Urbanistićki 
plan Vlasenice do 20)16. godine" predviđao je da se na mezarju 
"Rakita" izgradi moderni stadion sportskih igara, sav opasan 
betonskom ogradom. Tako je, u ime nove eksproprijacije i 
utvrđenog višeg društvenog interesa, počela ckshumacija. 

Sifetu je, u proljeće 1992. godine, zapalo da, uz Ramazanski 
bajram, ode sa porodicom u Bihać, u posjetu ženinoj familiji. 

Iza Bajrama se nije mogao vratiti. Tih dana je izbio strašni rat. 
Niti se i kasnije, kad je taj rat stao, mogao vratiti. 


HAZARDER 


Dok se Jugoslavijom širila tzv. srpska antibirokratska revolucija, 
bitan kamenčić u mozaiku rasturanja te države bilo je zadobijanje 
lojalnosti nacionalnih manjina u Vojvodini, među kojima većinu 
čine Madžari. Kad je kao podoban inauguriran izvjesni Kertes 
Mihalj, tome činu je poklonjena vidna pažnja u medijima informi- 
ranja pod kontrolom Srpske akademije nauka i umjetnosti, Srpske 
pravoslavne crkve i proklamiranoga vođe Slobodana Miloševića. I 
Subotička filharmonija je, tim povodom, održala svečani koncert, a 
njegov direktni prijenos je uguran u raspadajuću jedinstvenu 
shemu Jugoslavenske radio-televizije. Bilo je Vlaseničana, koji su, 
nejmajući šta drugo gledati na televiziji, u liku dirigenta Subotičke 
filharmonije prepoznali Tibora Doru. Zapravo, na kraju prijenosa, 
na odjavnoj špici, prvo je promaklo ime Lajosha Dore. Izgledao je 
kao pljunuti sin svoga oca iz vremena dok je bio dobitnik u parti- 
jama pokera u Sifinoj kahvi. Naviknuti na lik njegovog oca, 
Vlaseničani su zaboravili pridodati godine koje se slijedile, pa je 
tako došlo do zamjene između oca i sina. 

Mora da je stari hazarder Tibor Dora povukao pogrešnu kartu. 
Ili je namjerno odigrao na pogrešnu kartu. Mnogi, pak, tvrde da 
je poker, prije svega, blefiranje. 


U ZEMLJI KENGUROVA I LEPTIROVA 


Suljo Japan, jedini preostali rođak gospođe Nefise, postao je 
keramičar u Australiji. Tako se rekne našim ljudima koji izvan 
Bosne žive lijepeći pločice po kuhinjama i kupatilima. 

Bio je dobar majstor i veoma dobro zarađivao. Mogao je sebi 
priuštiti i raniju posjetu Bosni, pogotovo nakon što je popustio 

policijski nadzor spram onih koji su bili okarakterizirani kao poli- 
tički iseljenici. Vratio se tek 1993. godine, kao predvodnik akcije 
sakupljanja humanitarne pomoći koju su organizirali Bošnjaci 
nastanjeni u Australiji. Uspjelo mu je doći do Tuzle i uručiti priku- 
pljeni novac Komandi Drugog korpusa Armije Republike Bosne i 
Hercegovine. Malo ga je začudilo to što mu nisu izdali potvrdu. 
Valja njemu, kad se vrati, položiti račun narodu, a tamo, u 
Australiji, para je skupa. Ali... 

U Tuzli je kupio kamion i do vrha ga napunio prehrambenom 
robom, brašnom, soli i zejtinom. Namjeravao je lično isporučiti 
pošiljku borcima Prve muslimanske podrinjske brigade. 

Probijajući se prosječenim šumskim putom preko Konjuha, 
kamion se survao u provaliju. Poginuli su obojica putnika — 
šofer i njegov pratilac. Kod pratioca su pronađeni dokumenti 
koji nisu ukazivali da je riječ o Sulji Japanu. Pisalo je sasvim 
nepoznato ime i prezime. Ali, bio je to Suljo Japan. Ime i prez- 
ime nije izmijenio u Australiji. U stvarnosti se nije ni mogao 
prezivati Japan, a Suljo mu nije bilo pravo ime. I to mu je bio 
nadimak iz djetinjstva. 

Suljo Japan je bio nastanjen u Perthu i, zajedno sa svojom rod- 
icom Nefisom i njezino troje djece, živio u velikoj kući. 


Apotekar Marjan nije više morao tajiti konspirativni nadimak iz 
Bosne. Kao Tito je umro u Canberi. Nakon što mu je ukinuta inter- 
nacija, sa gospođom Nefisom, njezino troje djece i Suljom 
Japanom, doputovao je do Sydneya. Odatle je on krenuo na svoju 
stranu, u Canberu, gdje mu je bilo određeno prebivalište, a njih 
petero — na svoju stranu, u oblast grada Pertha. U Sydneyu su se 
njihovi životni putevi zauvijek razdvojili. Nisu se posjećivali, niti 
dopisivali. Nisu čak ni adrese razmijenili. Time se samo — daleko od 
očiji i ušiju onih koje bi to zanimalo — potvrdilo da između njega i 
gospode Nefise i nije ništa bilo, mada bi apotekar volio da jest. 

Već prve godine po dolasku u Australiju, gospodin Tito, ali- 
jas apotekar Marjan, na dogovorenu adresu Tibora Dore je 
uplatio sav pokeraški dug. U više mjesečnih rata, ali do 
posljednjeg centa. 

PODMLAĐIVANJA GOSPOĐE NEFISE 


Nefisa je u Australiji, zemlji bez aristokratske tradicije, konačno 
prestala biti begovica i u punom sjaju postala ono što zaista i jest: 
svjetska dama. Kako su joj godine prolazile, sve je bila raskošnija. 
Mora da je na Zemljinoj kugli u Perthu pronašla mjesto u kome će 
je zaobići starost. Nove komšije koji su je zapamtili po dolasku u 
Australiju znali su da je iz godine u godinu postajala sve ljepša i 
mlađa. Šta bi tek rekli njezini sugrađani iz Srebrenice ili Vlasenice? 
Ako bi im bilo objašnjeno da je to ona, prihvatili bi to samo tako 
da u pitanju može biti neka od njezinih kćerki. Ali, kako su u 
Australiji starile njezine kćerke, a djeca njezinih kćerki odrastala, 
usporedivanja bi se, kasnije, mogla odnositi i na unuke. 

Gospoda Nefisa nije pridavala značaj vlastitom podmlađivanju. 
Život je podredila podizanju svoje djece. Potom je odgajala djecu 
svoje djece. Kad joj se već nije dalo išta više u životu sa Osmanom 
Hadžiosmanovićem. 

S njim se znala iz djetinjstva. U prvoj mladosti su nastavili 
virkati jedno na drugo onako kako to čini neko ko se zamomčio i 
neka koja se zadjevojčila. Čaršija nije ćorava i očekivalo se da će 
doći do zaruka. Onda je begovski nam Bušatlija i Hadžiosman- 
ovića učinio da im očevi ne vide ispred nosa, već da gledaju što 
dalje od sebe. Osmicin babo je mislio da bi Nefisin otac trebao dati 
do znanja da ima kćerku na udaju, a Nefisin otac je, opet, smatrao 
da to što su Hadžiosmanovići ostali bogatiji nije važnije od toga 
što on u svojoj kući ima djevojku za udaju i da je red i običaj da 
muškarac zaprosi. 

Cim je Osmica poslan da uči škole u Sarajevu, Nefisu je njezin 
babo udao u Srebrenicu. Time je nagodio i svojoj hanumi 
Srebreničanki. Dobro, mogao je i bolje udati. Ali, šta je falilo i 
džandaru? Državni je to, siguran posao. 

ad su oboje, i Nefisa i Osman, ostali bez roditelja, u prilici su 
bili sami nadoknaditi propušteno. Bili bi dovoljni sami sebi i 
umjeli bi se izdići iznad proteklog vremena koje ih je razdvajalo. 
Niti bi Osmici smetale Nefisine tri kćerke. Prihvatio bi ih kao da su 
mu i rodene. Ili u onoj mjeri u kojoj bi Nefisa tražila kako da se 

on odnosi prema njima. A i sama je još bila u snazi da bi bila 
nerotkinja, pa bi im se dalo i zajedničke djece steći. 

Ali, Osmica se nije usuđivao. Osjećao je očevu krivnju. I time 
sebe smatrao još krivljim. Tako je i sam zapao u istu grešku. 

Nije trebao, niti bi imalo ikakvoga smisla, očekivati da mu 
Nefisa poruči da je ona rada udati se za njeg. Ali, on se zapetljavao. 
Sve su ga neki razlozi mučili. Te bi li ona htjela, te nije znao kako 
bi to ona primila, te... Bio je takav u tome, neodlučan, i prije nego 
što je Marjan došao. Pogotovo kad se apotekar uselio u njezinu 
kuću i naveliko se svašta pričalo. Kao što se o njoj i pričalo. Tako 
joj, zar, bilo zapalo. 

Ama, priča je samo priča. 


JOŠ JEDAN AUSTRALAC 


I Pavelić se nastanio u Australiji. Začudo, iako u svašta dobro 
upućen, nije znao da mu je pokeraški kolega Marjan u istoj zemlji, 
a i begovica Nefisa sa djecom i Suljom Japanom. To ga ne bi ni zan- 
imalo. 

Otkako je shvatio da je nemoćan osvetiti se Novaku Matraku i 
da mu ne može baš ništa nauditi, nekadašnjeg veterinara je pro- 
gonilo ono što je od Osmice saznao Oo ljudima iz državnog vrha 
koji rade za četnički pokret. Kad mu je postalo jasno da se bliži 
kraj J. B. Tite i približava neminovni raspad Jugoslavije, prebacio 
se u Australiju i uvježbavao po tajnim vojnim kampovima u pustin- 
ji. 

Došao je braniti Hrvatsku 1991. godine. Nakon što je izostao 
sukob kakav je očekivao, u Bosni se priključio tzv. Hrvatskom 
vijeću odbrane, za koje je mislio da će ratovati protiv četnika. U toj 
vojsci, koja nije skrivala ustaške simbole, zatekao je mnogo 
mladića s crvenim fesovima. Takvi su ubrzo platili glavom. Ali, ne 
samo oni. Svoju zaludenost pjevanjem ustaških pjesama iskazivali 
i Bošnjaci na slobodnim teritorijama u Armiji Republike Bosne i 
Hercegovine, tada ne shvatajući kolika je količina prijetvornosti u 
ncvijećus i sproljećus, 

Tako se historija još jednom ponovila Paveliću. Njemu malo 
drukčija, ali — kad su u pitanju Bošnjaci — u biti ista. 

Saopćeno je da je satnik Pavelisch poginuo na Vlašiću u $4a0- 
braćajnoj nesreći, istoga dana kad je propala zamisao da Travnik 
bude proglašen hrvatskim stolnim gradom, prijestolnicom nove 
države Herceg-Bosne. 


PETI ZA STOLOM I SIN 


Osman Hadžiosmanović, zvani Osmica, nije prežalio svoju 
prvu ljubav Nefisu. Malo mu se srce smirilo kad je saznao da se u 
Australiji ispostavilo da s njom i s apotekarom Marjanom nije bilo 
ono što se u Vlasenici mislilo da jest. Zato se i mogao oženiti. 
Zaprosio je čestitu staru curu iz mahale, a ona je imala još toliko 
vremena da mu rodi jedno dijete. Ne zna se zašto mu je odabrano 
ime Bahrudin. Nije ni radi prenošenja u familiji, jer nijedno od 
supružnika nisu bili obavezani tim imenom, a niti je bilo nekog 
Bahrudina na kojega bi željeli da im se turi jedinac. Ali, kao i da 
im se našao u osvit mladosti, dočekali su da ga iškoluju i zaposle. 
Da ga izvedu na put. Tako su oni mislili da je bilo. 

Samo, Osmici je bilo suđeno da mu komunizam vršlja životom. 
Ni porod mu nisu poštedjeli. Prema provjerenoj metodi da se 
uspije tamo gdje se to najmanje očekuje, Bahrudin je — dok je 
studirao u Banjoj Luci, raznim ucjenama i nabijanjem na nos 
očeve prošlosti — vrbovan za KOS. U Vlasenici je dobio dobro nam- 
ještenje i, kao diplomirani pravnik, neupadno živio sve dokle je tu 
živio, do juna 1992. godine, kad mu je otac već bio odveden u srp- 
ski konc-logor =Sušicae. 

Ne zna se kako je u to vrijeme Bahrudinu uspjelo da živ 
napusti Vlasenicu, niti kako je mogao dospjeti u opkoljeno 
Sarajevo. U glavnom gradu Bosne i Hercegovine je proveo sve 
dane i noći ratne opsade i radio u službi sigurnosti Generalštaba 
Armije Republike Bosne i Hercegovine. Čim je potpisan mir u 
Daytonu, demobilizirao se i vratio u neki od gradića prema novoj 
unutardržavnoj granici, da bi bio bliže Vlasenici, za koju su se pot- 

pisnici Mirovnog sporazuma o Bosni i Hercegovini opredijelili da 
pripadne tzv. srpskom entitetu. Bahrudin je nastavio živjeti 
povučeno, pa se niko nije ni upitao otkud u njegovoj biografiji 
period karijere u vojnom vrhu, niti šta je i za koga je mogao odra- 
diti to što je radio tih dugih ratnih godina. 

Bahrudinovom ocu nije oprošteno, ako mu se šta imalo zam- 
jeriti. Osman Hadžiosmanović je umlaćen nakon što je, danima i 
noćima, izlagan najmonstruoznijim mrcvarenjima u ovSušicic, 
stravičnom srpskom logoru na periferiji Vlasenice. 


A VLASENICA? 


Kad bi se i danas neko popeo na Kik, špic koji dominira nad 
Vlasenicom, odmah bi mu palo u oči da bi se tu mogao rasprosti- 
rati grad veličine Beča. I da nije bilo suštinske potrebe rušiti ni 
Telalovića mahalu radi betonske zgradurine, u kojoj, ionako, više 
nije upravna zgrada Rudnika boksita. Tu se u proljeće 1992. 
godine naselila Komanda Novosadskog korpusa Je-Ne-A, koji je 
okupirao Vlasenicu, a poslije Dejtonskog sporazuma je, usred 
grada, ostala kasarna. Ili da nikakvog smisla nije imalo izmiještan- 
je mezarja radi igrališta, na kome se, ionako, ne igra nogomet. Niti 
je bilo ikakve potrebe rušiti staru čaršiju. 

Ali, to su i najmanja Zla koja su nanijeli oni koji samo Znaju oti- 
mati i uništavati ono što ne pripada njima. 

Vlasenica više nije što je bila. Niti će ikad biti. 

Ona je definitivno prestala postojati 1992. godine, kad je 
najmučkije doubijena. 

I, ako je još ima na geografskim kartama, to su stare ili samo 
preštampane karte. 

Ako je i bude na novim kartama, nje nejma. Osim u sjećanju i 
mašti, što može biti poistovjećeno s literarnom fikcijom. U 
njenome grbu je, kao početna, stajala 1244. godina. Ali, nije 
moguće da može postojati grad, ma koliko bio star, ako u njemu 
nejma onih koji su mu s koljena na koljeno prudužavali život. Oni 
su, između proljeća i ljeta 1992. godine, ili poubijani ili protjerani. 

Mrtvi su ostavljeni bez grobova, a preživjeli raseljeni svukud; i po 
Bosni i po svijetu. Tako je i u unutar korica ove knjige ikakva 
sličnost s Vlasenicom sasvim nenamjerna i isključena je 
mogućnost poređenja s ljudima koji su je nekad naseljavali. Osim 
što će se dugo pamtiti da nikad niko više od njih nije volio svoje 
rodno mjesto. I tako će ostati sve do neumitnog zaborava, koji 
nadjača sve na ovome svijetu. 

Time je Vlasenica metafora, jer se možda ovaj roman 
događa(o) baš u vašem gradu. 

BILJEŠKA O PISCU 


Isnam Taljić je rođen 1954. godine u Vlasenici. Živi u Sarajevu. 

Za novinarstvo nagrađivan više puta: tri puta godišnjom nagradom 
Oslobođenja, nagradom povodom 200. broja Ljiljana, godišnjom 
nagradom Udruženja novinara Bosne i Hercegovine za knjigu reportaža 
(1986. godine). 

Više puta nagrađivan za kratke priče i pripovijetke. Tri puta (1983., 
1986. i 1998.) dobio prvu nagradu na prestižnom natječaju za pripovi- 
jetku Zija Dizdarević. U organiziraciji Visokog saudijskog komiteta i 
NIPP Ljiljan (1995.), dobio prvu nagradu za pripovijetku na najvećem 
književnom natječaju u toku trajanja oružane agresije na Bosnu i 
Hercegovinu. 

Zastupljen u više izbora i antologija proze na bosanskom i stranim 
jezicima. 

Pripovijetke su mu objavljivane na više stranih jezika. 

Roman o Srebrenici je preveden na engleski i turski jezik. 

U okupiranoj Vlasenici, gdje je živio do 1992., u rukopisu su mu 
nestale tri knjige. Ovo mu je četrnaesta objavljena knjiga i osmi roman u 
rasponu od dvije decenije. Toliki romaneskni opus nije zabilježen u 
bošnjačkoj i bosanskohercegovačkoj književnosti. 

Objavljeni romani: 

Progonjenik i bogorodica (Sarajevo, 1984.), Sezonac (Sarajevo, 
1988.), Množina crvenih snovanja (Banja Luka, 1989.), Tigar (Ljubljana, 
1994.), Roman o Srebrenici (1998. i Sarajevo, 2002., a u pripremi je 
treće izdanje na bosanskom jeziku), Put iz Mekke (Sarajevo, 2001.), 
Vjetrometina (Sarajevo, 2004.), s tim da kritičari i zbirku pripovijedaka 
Kuća na Drini (Sarajevo, 2003.) ocjenjuju kao roman jedinstvene tem- 
atske, hronološke i stilske strukture. 

Objavio i knjige: 

Čovjek koji popravlja vrijeme (1985.; reportaže), Noć bez zore 
(Tuzla, 1985.) i Drvored srebrenih nevjesta (Sarajevo, 1989.; kratke 
priče), Nema nama života bez Bosne (Ljubljana, 1993.), Muhadžiri 
(Ljubljana, 1994.; knjige ratne proze) i, zajedno sa suprugom Elidom 
Taljić, Prusac i Ajvatovica (Sarajevo, 2003.; historiografska pripovijest). 

POGOVOR 


NENAMETLJIVO I PRODORNO ISPISIVANJE ISTINE 


Ja sam veoma počašćen što sam imenovan za recenzenta ove 
knjige. Razlozi za to su mnogostruki. Isnam Taljić se pojavljuje kao 
veliki literarni, pa i historijski eksperimentator. Upušta se u 
duboku analizu postratne tihe agresije na Bosnu i Hercegovinu 
odmah nakon Drugog svjetskog rata. 

S koliko lucidnosti on prodire u duše ljudi, od onih običnih, 
pa do vajnih rukovodilaca! Nad svima njima treperi strah. Oko jed- 
nih, od sutrašnjeg dana punog neizvjesnosti i objede, do gubitka 
ne samo građanaskih prava ili eventualnog odlaska na Goli otok, 
već i gubitka života, dok kod drugih prevladava strah od smjene sa 
pozicije i pada sa kadrovske piramide, što može dovesti do 
samoubistva, pa i jedno i drugo legne na istu paralelu. 

Isnam ne bi bio ono što jest da nenametljivo, tiho, blago 
uzbuđujuće ne utka u sve to tanahnu nit njegove poetske proze, 
koja čitaoca tjera da knjigu nadušak pročita, pa se opet zavraća. 

Neki psihoanalitičari smatraju da je strah konstruktivan, pro- 
duktivan. Jest i jedno i drugo samo kad je suicid u pitanju. 
Prikrivena agresija bila je samo duga i temeljna priprema za ono 
što će se dogoditi 1992. godine. A tada nestaju jarani iz kafana, 
postaju koljači i čuvari u logorima, što dođe isto. Vlasenica je 
uzeta kao jedan od pokazatelja zajedničkih za cijelu našu zemlju. 


125 


Roditelji su pamtili prethodne pogrome i pokolje, pa su savjeto- 
vali djeci da se uklone. Međutim, iskustvo se stiče individualno, 
suprotno staroj hinduskoj izreci da, pošto je Život kratak, treba 
koristiti tuđe iskustvo. Srećom, mladost to nije prihvatala i krenu- 
la je braniti domovinu, domaviju. 

Pravo je čudo kako 'Taljić ispreda svoju priču, naoko tihu i 
nenametljivu, a onda kad zaklopite korice, ostanete zblahnuti, baš 
kao poslije nekog romana Dojstojevskog. Aaaa, sve jednostavno, 
sve jasno, a vas na kraju uhvati muka, pa se hvatate kako sami sebi 
uzvikujete: O Bože, pa kako je to jednostavno, a tako upamtljivo i 
prodorno?! I pokeraši u Sifinoj kafani i gospođa Nefisa, čijeg su 
muža, zbog njene ljepote, otjerali na Goli otok, i Matraka, koji će 
na kraju pr'nuti u bardak. To je čitava galerija likova koji počinju 
hodati ispred vas, opsjedajući vas. 

Nad svom ovom dramom lebdi i treperi Isnamova lucidnost i 
humornost. On bi — da vas duša ne zaboli — malo i da vas zabavi. 
I to mu uspijeva, kao sa Osmanom-Osmicom. 

Kritičari će u ovom romanu sresti velikog majstora pisane 
riječi, koji nešto mudro kaže i rečenicom koja se ne učini takvom, 
ali shvatite da vam se samo tako čini. Literarni sladokusci pamtit 
će ovoga književnika iz Vlasenice kao izvanrednog majstora i 
vajara tople, ljudske riječi. 


Prof. Dr. Husein Sušić 

BILA JE AMERIKA I TITINA PARTIJA 
POKERA U BOSNI 


San je svakog književnika napisati roman koji neće premašiti 
stotinjak skartica,. Samo rijetkima to uspijeva i tada je riječ o 
književnim remek-djelima. Nakon što je objavio više odličnih 
romana, s ovom knjigom Isnam Taljić živi svoj san — uspio je 
dosegnuti takav roman. 

Kad bi kako bilo moguće preslikati baš ovo vrijeme u kome 
izlazi ova knjiga Isnama Taljića (ispisana prije nego što će je na svoj 
način aktuelizirati sadašnja stvarnost u Bosni), pomoglo bi se ljudi- 
ma koji će doći u budućnosti da razumiju ovaj uzbudljiv roman sa 
svim osobinama dobre kriminalističke priče koja svjedoči o krimi- 
nalu nad ljudima. I baš (i) ovo vrijeme, u kome se pokazuju prava 
lica mnogih o kojima smo govorili, slušali i maštali, a da ih, zapra- 
vo, i nismo znali, ili jesmo, ali smo morali šutiti, jer smo, kao i vet- 
erinar iz ovoga romana, shvatili da je naš inspektor prevelik za nas 
i da nam je bolje zaboraviti, inače bismo mogli završiti u kafezu na 
nakom novom otoku, pošto je Goli otok zatvoren. 

"Bilo, a kao da nije bilo. Pusti to i prosi Nafisu", sugerira veterinar, 
jedan od glavnih junaka ovoga romana, čija priča još uvijek traje, a u 
kojoj smo sada mi sami aktivni sudionici. I sve nas zanima kraj. Od 
svih, jedino je Tito nestao iz priče. Ostali su još uvijek u igri. Autor 
nam to dočarava kroz lik mladog dirigenta Subotičke filharmonije, 
kakve i dalje sviraju prilikom prigodnih svečanosti ustoličenja onih 
koji bi se htjeli igrati našim sudbinama. Partija je sada vrlo napeta, jer 
su se počele pokazivati karte. U nju su se svi otvoreno uključili, od 
Istoka do Zapada, i više ni Osman-Osmica ne može zapisivati kao da 
se igra tablanet. Svima je jasno da se igra poker. 

— Da igramo! 

— Šta? 

— Poker! 

— U šta? 

— U tvoju slobodu! 

Ovo smjelo nastojanje našeg dragog brata Isnama da se liter- 

arno progovori baš o ovome vremenu, i ovome u kome sad 
živimo, koje nije ni ratno, a nije ni mirnodopsko, itekako je 
potrebno svim balkanskim narodima, a posebno bošnjačkom, iz 
kojeg je Isnam potekao. Čovjek je čudno stvorenje, brzo zabo- 
ravlja, pa ga treba stalno podsjećati da prije ili kasnije sve iziđe na 
vidjelo, pa makar u gusulhani, prilikom pranja mejta, ili nared- 
bom da se zakolje krava, kao u kur'anskoj suri El-Bekare. Lijepa je 
ta kur'anska priča koja nas uči da se odlaganje izvršavanja savjeta 
kasnije skupo plati. Tako i ova Isnamova knjiga može posluziti 
svima nama kao podsjetnik da stanemo, razmislimo i da ne igramo 
poker u svoju slobodu, jer bismo mogli i izgubiti! 

Lijepo je vidjeti da Isnam "aljić i sa ovom knjigom nastavlja 
koračati alejom velikana pisane riječi koji smjelo svjedoče o svom 


zabilješke, koja često daje pogrešnu sliku jer je svojom metodom 
nesposobna preslikati atmosferu oko događaja koje smatramo 
važnim. Subjektivni osjećaj je ponekad važniji za razumijevanje vre- 
mena od šturih, taksativno pobrojanih događaja. Isnam je izgradio 
svoj stil na tome i on prijanja na dušu čitaoca. Velike su aveti koji- 
ma se autor suprotstavlja, ali je velik i njegov literarni govor. 

lako su Isnamove emocije jake, on ih vrlo uspješno kontrolira 
sve do samog kraja, kad iz njega velikom snagom izbija nama pre- 
poznatljiv osjećaj ljudske tuge koja sugerira da Vlasenice više 
nema. Ipak će je Bošnjaci, koji su iz nje protjerani kao žrtve ko zna 
kojeg po redu fašizma evropskih lutanja, obnoviti prije ili kasnije, 
jer je to obećanje Gospodara svih svjetova, Koji je Vječan i Koji 
ispunjava Svoja obećanja! 


Mirsad Kriještorac 

upamtljivo i i prodomo?i 

Kritičari će u ovom romanu sresti velikog majstora pisane riječi, koji nešto mudro kaže i rečenicom koja se ne 
učini takvom, ali shvatite da vam se samo tako čini. Literarni slodokusci pomfit će ovoga mere iz Vlasenice 
kao izvanrednog majstora i vajara tople, ljudske rijeći. 


Prof. dr. Husein Sušić 


San je svakog pisca napisati roman koji neće premošiti stotinjak ckarticao. Samo rijetkima to uspije i tada je riječ 
o književnom remek-djelu; nakon što je objavio sedam odličnih romana, s ovom knjigom Isnam Taljić živi svoj 
san - uspio je dosegnuti i takav roman. Njime nastavlja smjelo svjedočiti o svom vremenu. ! ovome u kome sad 
živimo, koje nije ni ratno, a nije ni mirnodopsko. To je itekako potrebno svim balkanskim narodima, a 
posebno bošnjačkom. Covjek je čudno stvorenje, brzo zaboravlja, pa ga treba stalno podsjećati, ali i da prije ili 
kasnije sve izide na vidjelo. 

Taljićev način prikazivanja je prihvatljiviji od historijske zabilješke, koja često daje pogrešnu sliku, jer je 
nesposobna preslikati atmosferu događaja koje smatramo važnim. Isnam je izgradio svoj stil na tome i on 
prijanja na dušu čitaoca. Velike su aveti kojima se autor suprotstavlja, ali je velik i njegov literarni govor. 


Nema nikakve dvojbe da je Isnam Taljić naš najbolji pripovjedač, ali je njegovo prisustvo u bh. kulturnoj i 
medijskoj javnosti, tako i u školskoj lektiri obrnuto propordonalno značaju njegovog djela. To je zato što je taj 
prostor okupiran i zato što Taljić piše knjige pamćenja. Zato što osjeća islamski, misli bošnjački, piše bosanski. 
Zato što je jedan od rijetkih bh. pisaca koji su se usudili pisati o genocidu. Zato što živimo u totalitamom 
ombijentu nalik onome poslije Drugog svjetskog rata, karavaktu iz ovoga romana xVjetrometina;, kod se nije 
smjelo govoriti i pisati o stradanju Bošnjaka. Sva sreća, knjige ostaju, a vremena se mijenjaju. 


